text:
“2020ལོར་སླེབས་སྐབས། མི་རིགས་ས་ཁུལ་གྱི་སློབ་གསོའི་བྱ་གཞག་འཕེལ་རྒྱས་ཀྱི་གཙོ་བོའི་དམིགས་ཚད་ཞིང་ཆེན་ཡོངས་ཀྱི་ཆ་སྙོམས་ཆུ་ཚད་ཐོག་རྩ་བའི་ཆ་ནས་སླེབས་ཏེ། སྤྱི་པའི་སློབ་གསོའི་ཞབས་ཞུ་ཆ་སྙོམས་ཅན་དུ་རིམ་བཞིན་འགྱུར་རྒྱུ་རེད”ཅེས་ཉེ་ཆར་སི་ཁྲོན་ཞིང་ཆེན་སྲིད་གཞུང་དྲ་ཚུགས་ཐོག《མི་རིགས་སློབ་གསོ་འཕེལ་རྒྱས་ཇེ་མགྱོགས་སུ་གཏོང་རྒྱུའི་སྐོར་གྱི་སི་ཁྲོན་ཞིང་ཆེན་མི་དམངས་སྲིད་གཞུང་གི་བསམ་འཆར》(གཤམ་དུ《བསམ་འཆར》ཞེས་བསྡུ་རྒྱུ)ཡོངས་བསྒྲགས་བྱས་པ་རེད། འདི་ནི་དུས་སྐབས་རྗེས་མའི་སི་ཁྲོན་མི་རིགས་ས་ཁུལ་གྱི་སློབ་གསོའི་བྱ་སྤྱོད་ཀྱི་སྤྱིའི་རྩ་འཛིན་ཡིན་པ་དང་། 《བསམ་འཆར》དེ་གཙོ་བོ་སི་ཁྲོན་ཞིང་ཆེན་གྱི་གྲངས་ཉུང་མི་རིགས་ས་ཁུལ་གྱི་རྫོང(གྲོང་ཁྱེར་དང་ཆུས)67དང་འབྲེལ་བ་ཡོད་པ་རེད།
2020ལོར་སླེབས་སྐབས། མི་རིགས་ས་ཁུལ་གྱི་སློབ་གསོའི་བྱ་གཞག་འཕེལ་རྒྱས་ཀྱི་དམིགས་ཚད་ཞིང་ཆེན་ཡོངས་ཀྱི་ཆ་སྙོམས་ཆུ་ཚད་ཐོག་རྩ་བའི་ཆ་ནས་སླེབས་ཏེ། སྤྱི་པའི་སློབ་གསོའི་ཞབས་ཞུ་ཆ་སྙོམས་ཅན་དུ་རིམ་བཞིན་འགྱུར་རྒྱུ་རེད། སློབ་ཞུགས་གོང་གི་ལོ་གཅིག་གི་སྐད་གཉིས་སློབ་གསོ་ཁྱབ་གདལ་གཏོང་བ་དང་། སློབ་ཞུགས་གོང་གི་ལོ་གཉིས་ཀྱི་སློབ་གསོ་རྩ་བའི་ཆ་ནས་ཁྱབ་གདལ་གཏོང་བ། ཆ་རྐྱེན་ཡོད་པའི་ས་ཁུལ་དུ་སློབ་ཞུགས་གོང་གི་ལོ་གསུམ་གྱི་སློབ་གསོ་ཁྱབ་གདལ་གཏོང་བ་བཅས་བྱས་ནས། སློབ་ཞུགས་གོང་གི་ལོ་གཉིས་དང་ལོ་གསུམ་ནང་ན་འདྲེས་སློབ་མ་བུ་བཅོལ་ཁང་དུ་ཞུགས་ཚད་85%དང་75%སོ་སོར་ཟིན་པ་བྱ་རྒྱུ་རེད། ལོ་དགུའི་འོས་འགན་སློབ་གསོ་སྲ་བརྟན་ཐུབ་ཚད་95%ཟིན་པ་བྱས་ནས་རྫོང་ཁོངས་ཀྱི་འོས་འགན་སློབ་གསོ་རྩ་བའི་ཆ་ནས་ཆ་སྙོམས་འཕེལ་རྒྱས་གཏོང་བའི་དམིགས་ཚད་ཁྱོན་ཡོངས་ནས་མངོན་འགྱུར་ཡོང་བ་བྱ་རྒྱུ་རེད། མཐོ་འབྲིང་དུས་མཚམས་ཀྱི་སློབ་གསོ་ཁྱབ་གདལ་བཏང་ནས་ན་འདྲེས་སློབ་མ་སློབ་ཞུགས་ཐུབ་ཚད་90%ཡན་ཟིན་པ་བྱས་ཏེ་ལས་རིགས་ལག་རྩལ་སློབ་གྲྭ་དང་མཐོ་འབྲིང་དཀྱུས་མའི་བསྡུར་ཚད་སྤྱིར་ན་གཅིག་མཚུངས་ཡོང་བ་བྱ་རྒྱུ་རེད། མཐོ་སློབ་སློབ་གསོའི་སློབ་གཉེར་ཆུ་ཚད་དང་། སློབ་གསོའི་སྤུས་ཚད། ཀུན་ཁྱབ་ཅན་གྱི་ཆུ་ཚད་བཅས་སྔར་བས་མཐོ་རུ་བཏང་སྟེ། མི་རིགས་ས་ཁུལ་གྱིས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པར་ཞབས་འདེགས་ཞུ་བའི་ནུས་པ་མངོན་གསལ་དོད་པོས་ཆེ་རུ་གཏོང་དགོས་ཞེས་ཁ་གསལ་འཁོད་ཡོད།
མི་རིགས་མཐུན་སྒྲིལ་སློབ་གསོའི་རྒྱུན་རྣམ་ཅན་གྱི་ལམ་སྲོལ་འཛུགས་རྒྱུ་ནི་ཀུན་སྤྱོད་ལ་བརྟེན་ནས་མི་གསོ་སྐྱོང་བྱེད་པའི་རྩ་བའི་འགན་འཁྲི་དོན་འཁྱོལ་བྱེད་པའི་དམ་འཛིན་བྱ་གཞི་ཡིན་ཞིང་།《བསམ་འཆར》ནང་། ཆེད་འགན(གཅིག་ལྕོགས)དགེ་རྒན་མངགས་ནས་སློབ་ཆུང་གི་ལོ་རིམ་མཐོ་བ་དང་དམའ་འབྲིང་དུ་མི་རིགས་མཐུན་སྒྲིལ་སློབ་གསོའི་སློབ་ཚན་བཀོད་སྒྲིག་བྱེད་པ་དང་། མཐོ་འབྲིང་དཀྱུས་མའི་བསམ་བློ་ཆབ་སྲིད་སློབ་ཚན་ནང་གི་མི་རིགས་མཐུན་སྒྲིལ་སློབ་གསོའི་ནང་དོན་མང་དུ་གཏོང་བ། མཐོ་སློབ་དཀྱུས་མ་དང་ལས་རིགས་ལག་རྩལ་སློབ་གྲྭར་ཏང་གི་མི་རིགས་རིགས་པའི་གཞུང་ལུགས་དང་སྲིད་ཇུས་སློབ་ཚན་བཀོད་སྒྲིག་བཅས་བྱེད་པ་དང་། འོས་འགན་སློབ་གསོའི་རིན་མི་དགོས་པའི་སློབ་གཞིའི་སློབ་དེབ་ཁྱབ་ཁོངས་སུ་མི་རིགས་མཐུན་སྒྲིལ་སློབ་གསོའི་སློབ་གཞི་འཇུག་པ། ཞིང་ཆེན་ནང་གི་དགེ་འོས་སློབ་གླིང་དུ་མར་ཁེ་སི་རིང་ལུགས་ཀྱི་མི་རིགས་རིགས་པའི་གཞུང་ལུགས་དང་སྲིད་ཇུས་ཀྱི་ཆེད་ལས་འཛུགས་པ་བཅས་བྱས་ཏེ་མི་རིགས་མཐུན་སྒྲིལ་གྱི་སློབ་གསོའི་སློབ་ཚན་གྱི་དགེ་རྒན་གསོ་སྐྱོང་བྱེད་དགོས་ཞེས་འཁོད་ཡོད།
《བསམ་འཆར》གྱི་བཀྲག་མདངས་འཚེར་ས་ཆེ་ཤོས་ཤིག་ནི་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱེད་པ་དང་། ལྷག་པར་དུ། ཕྱོགས་ཡོངས་ནས་ཞན་ཆའི་ལྷུ་ཚིགས་འཛུགས་སྐྲུན་ལ་ཤུགས་སྣོན་བརྒྱབ་སྟེ། མི་རིགས་སློབ་གསོ་འཕེལ་རྒྱས་གཏོང་བར་འཕྲད་པའི་གནད་དོན་ཐག་གཅོད་བྱེད་དགོས་པ་དེ་རེད། དགེ་རྒན་གྱི་སྟོབས་ཤུགས་མི་འདང་བའི་གནད་དོན་ལ་དམིགས་ནས་བྱ་གཞག་ཚན་པའི་སྒྲིག་ཁོངས་ཀྱི་སྤྱི་འབོར་ནང་མི་རིགས་ས་ཁུལ་གྱི་སློབ་གྲྭ་འབྲིང་ཆུང་གི་དགེ་རྒན་གྱི་སྒྲིག་ཁུངས་མང་དུ་འོས་འཚམ་གཏོང་བ་དང་། ས་གནས་ཁག་དང་དགེ་འོས་སློབ་གྲྭ་མཉམ་ལས་བྱ་རྒྱུར་རྒྱབ་སྐྱོར་གྱིས“གཅིག་མཁས་མང་འཇོན”གྱི་གྲོང་གསེབ་དགེ་རྒན་དང་སྐད་གཉིས་དགེ་རྒན་གསོ་སྐྱོང་དང་། དགེ་རྒན་བསྡུ་བའི་གཟིགས་སྐྱོང་སྲིད་ཇུས་ལག་ལེན་བསྟར་ནས་མི་རིགས་ས་ཁུལ་གྱི་རྫོང་དབུལ་པོའི་གྲོང་གསེབ་དགེ་རྒན་གྱི་འཚོ་བའི་ཁ་གསབ་རོགས་དངུལ་གྱི་སྲིད་ཇུས་དོན་འཁྱོལ་བྱེད་དགོས་པའི་བླང་བྱ་བཏོན་ཡོད།


c: text/html

text:
Klong chen rab byams gsung 'bum/volume 004 084
༄༅། །གཅུད་ཕུར་གསུམ་གྱི་རྒྱབ་ཡིག་གསང་བའི་མན་ངག་བཞུགས་སོ༔
EMBED Photoshop.Image.7 \s ༔«ད་ནི་རྒྱ་མཚོ་ཨར་ལ་གཏད་པའི་དུམ་བུ་འོག་མའི་གབ་པ་རྣམས་མངོན་དུ་འབྱིན་པར་བྱེད་པའི་གནད་ཀྱི་ཡི་གེ་གསང་བ༔ རྒྱབ་བརྟེན་གསང་བར་བྱེད་པའི་གནད་བསྟན་པ་ནི༔ འདི་ལ་ནི་སློབ་དཔོན་གྱིས་ཡང་དག་པའི་གནད་གཉིས་ལས་གསུངས་ཏེ༔ དྲང་བའི་གནད་དང་ཐིག་ལེ་སྟོང་པའི་སྒྲོན་མ་རང་གི་ངོ་བོའི་གནད་གཉིས་ལས་མ་གསུངས་པས༔ འདིར་ཡང་གནད་ཀྱིས་མན་ངག་གསང་བ་གཉིས་ལས༔ དྲང་བའི་ཐབས་ཀྱི་གནད་ནི་གསུམ་སྟེ་ལུས་གནད་དངོས་ཀྱི་སྒྲོན་མ་གཏ»ེ«མ་ཏེ་ཡང་དག་པའི་གནད»༔« ད་ལྟ་ཉིད་དུ་སྣང་བར་བསྟན་པ་དང་༔ གནད་རྩའི་གནད་ཀྱིས་སྒྲོན་མ་ཉིད་ཡུར་བར་དྲང་བ་དང་༔ ཡུལ་དང་དབང་པོའི་གནད་ཀྱིས་སྒྲོན་མ་ནམ་མཁའ་ལ་དབྱུང་བར་བྱ་བ་ཡིན་ནོ༔ དེ་ལ་སྐྱེས་བུ་དད་པ་དང་ལྡན་ཞིང་རང་བཞིན་རྫོགས་པ་ཆེན་པོའི་དོན་ལ་མོས་པ་ཞིག་གིས་སྔོན་དུ་རང་གི་བླ་མ་མཉེས་པར་བྱས་ནས༔ སྒྲོན་མ་ཨར་ལ་གཏད་པའི་གསང་ཆེན་གྱིས་མན་ངག་འདི་ནི་ཡང་ནས་ཡང་དུ་གྲས་ཐག་བཅད་ལ༔ འཇིག་རྟེན་འདིའི་ཞེན་པའི་བློ་ཐམས་ཅད་དོར་ལ་རང་བཞིན་གཉིས་སུ་མེད་པའི་དགོངས་པ་ལ་གནས་པར་བྱ་བའི་ཕྱིར༔ རང་གི་ཡུལ་རྐྱེན་གྱིས་མི་གནོད་པའི་དགོན་པར་སོང་ལ༔ གྲོགས་སྤངས་ལ་རང་གཅིག་པུར་གནས་པར་བྱའོ༔ དེ་ནས་དུམ་བུ་གོང་མའི་གནད་ཀྱི་ཡི་གེ་བསྟན་པ་ལྟར༔ ལུས་ངག་ཡིད་གསུམ་གྱི་གནད་རྣམས་བསྟུན་ལ༔ སྒྲོན་མ་བརྟེན་པའི་གནད་བྱ་སྟེ༔ གོང་ལྟར་ལུས་དལ་བར་གནས་པ་གནད་ཡིན་པས༔ ད་ནི་ལུས་འདུག་སྟངས་རིན་པོ་ཆེ་གནད་ཀྱི་མན་ངག་ཡིན་ཏེ༔ སྟན་བདེ་བའི་སྟེང་དུ་ལུས་དྲང་སྲོང་ལྟ་བུའི་འདུག་སྟངས་བྱ་བས་ཏེ༔ གྲུ་མོ་གཉིས་པུས་མོའི་སྟེང་དུ་བཞག་ལ༔ ལུས་ཀྱི་ཆ་བསྲངས་ལ་རང་གི་ལག་པ་གཡས་གཡོན་མཐེབ་མཛུབ་བཞི་ཡིས་མིག་གཉིས་ཀྱི་ཐ་མ་གཉིས་གཙིར་བས་སྒྲོན་མའི་སྣང་བ་འོད་ཀྱི་ཐིག་ལེ་རྨ་བྱའི་མདོངས་ཀྱི་རྣམ་པ་ལྟ་བུ་ཞིག་འཆར་ཏེ༔ དེ་ལ་རང་གི་ཤེས་པ་གཏད་ཅིང་ཉམས་སུ་བླངས་བ་ནི་ཉིན་མཚན་ཐུབ་བཞིའམ༔ དྲུག་ཏུ་བཅད་ལ་བསྒོམ་པར་བྱའོ༔ དེ་ལྟར་དུ་བྱས་པས་སྒྲོན་མ་ཉིད་ལ་སྣང་བར༔ སྣང་བ་འདི་ཀུན་ཀྱང་སེར་ལམ་ལམ་པའམ༔ དམར་ལམ་ལམ་པའམ༔ དཀར་ལམ་ལམ་པའམ། སྔོ་ལམ་ལམ་བའམ༔ རྩེར་རྩེར་དང་༔ ལྷང་ལྷང་པོར་སྣང་བ་དག་འབྱུང་བས་ཏེ༔ དེ་ནས་རང་གི་མཐེབ་མཛུབ་ཀྱི་རྩོལ་བ་གཏད་ཀྱང་༔ ཕྱི་རོལ་གྱི་ས་རྡོ་རི་བྲག་གི་སྣང་བ་འདི་ཉིད་མི་སྣང་བར་གོང་མའི་སྣང་བའི་རྣམ་པར་གྱུར་ནས་ཡུན་རིང་བར་སྣང་བ་དག་པ་འབྱུང་བ་ཡིན་ནོ༔ དེ་ཡང་༔ བདེ་དང་སྡུག་བསྔལ་རྒྱུ་མཐུན་ཞེས༔ འགྲོ་བའི་མགོན་པོ་སེམས་དཔས་གསུངས༔ ཞེས་པས༔ སྡུག་བསྔལ་མེད་པར་བདེ་བ་མི་འབྱུང་བས་བདེ་བའི་སྣ་སྡུག་བསྔལ་གྱིས་འཁྲིད་པར་བྱེད་པ་ཡིན༔ དེའི་ཕྱིར་ན་དང་པོ་མིག་མི་བདེ་བ་ལ་སོགས་པ་སྡུག་བསྔལ་བ་ཡིན་ལ༔ དེ་ལ་བརྟེན་ནས་བདེ་བ་ཉིད་རང་ལུགས་སུ་འཆར་བར་བྱེད་པ་ཡིན་ནོ༔ དེ་ནས་ལུས་ཀྱི་འདུག་སྟངས་གལ་ཆེ་སྟེ༔ རྒྱ་མདུད་ཀྱི་འདྲིལ་ལུགས་ནི་མིག་རབ་ཏུ་དྲིལ་ནས་ལྟ་བ་ཉིད་ཡིན་ནོ༔ མདའ་སྨྱུག་གི་སྲོང་ལུགས་ནི༔ ལུས་ཀྱི་ཆ་བསྲངས་བས་རྩ་མི་འཁྱོག་པར་དྲང་པོར་གནས༔ རྩ་མ་འཆུས་པས་ཡེ་ཤེས་ཟང་ཐལ་དུ་ཤར་བས་དགོངས་པ་ལ་སྐྱེ་འབྲི་མེད་པར་གནས་པའོ༔ དེའི་ཕྱིར་ན་ལུས་ཀྱི་དངོས་པོའི་གནད་འདི་གལ་ཆེ་ཞེས་ཏེ༔ ལུས་ལ་རིག་པའི་སྒྲོན་མ་བརྟེན་ནས་ཡོད་པའི་གནད་ཀྱིས༔ རིག་པའི་ཁྱིམ་གཞོམ་ཞེས་བྱ་སྟེ༔ སའི་གནད་ཀྱི་དྲང་པོའི་ཐབས་ཀྱིས་སྒྲོན་མ་ཉིད་ཡུར་བར་དྲོང་བ་ནི༔ ཕུག་གཏིབ་པའི་གནད་དང་༔ ལམ་བསྒྱུར་བའི་གནད་དང་༔ སྲང་དགག་པའི་གནད་དང་༔ འཕྲང་སྒུག་པའི་གནད་རྣམས་ཀྱིས་བསྟན་པ་ཡིན་ནོ༔ ཕུག་གཏིབས་པའི་གནད་ནི་མིག་སྟེང་འོག་གཉིས་གཏིམས་པའི་ཐབས་ཀྱིས་སྣང་བ་མ་དག་པ་རྣམས་དག་པར་བྱེད་པ་ཡིན༔ ལམ་བསྒྱུར་བ་ནི་ཁ་སྣའི་རླུང་བསྡམས་ཏེ༔ ལུས་དྲག་ཏུ་གཅུད་པས་འོད་དམར་པོ་མེ་སྟག་གི་རྣམ་པ་ལྟ་བུར་སྤྲོས་ཏེ༔ འདིས་ནི་ཤེས་རབ་ཀྱི་རྩལ་འབྱིན་པར་བྱེད་པའོ༔ སྲང་དགག་པའི་གནད་ནི་རླུང་བཏེག་པ་སྒོར་སྦས་ཏེ་མགྲིན་པ་ཅུང་ཙམ་དགུག་ལ༔ མཐེ་བོང་ཤིན་ཏུ་དྲག་བསྒྲིམ༔ སྣར་སུག་པའི་རླངས་སམ་བྱེ་མ་བཏབ་ན༔ སྣང་བ་ཐམས་ཅད་ཡེ་ཤེས་ཀྱི་སྐར་མའི་རྣམ་པར་ཤར་ནས༔ ས་རྡོའི་སྣང་བ་འདི་དགག་པར་ངེས་པ་ཡིན་ནོ༔ དེའི་ཕྱིར༔ ཡེ་ཤེས་སྐར་མ་ལམ་མེ་བ༔ ཅེས་གསུངས་སོ༔ འཕྲང་སྒུག་པ་ནི་མིག་གི་ཐ་མ་གཉིས༔ མཐེབ་མཛུབ་ཀྱིས་གཏིམས་པས་སྒྲོན་མ་དངོས་སུ་འཆར་བར་བྱེད་པ་ཡིན་ནོ༔ འདི་ལྟར་དུ་ནི་ཉིན་མཚན་དུ་བསྒོམས་པས་འདི་ཉིད་དང་མ་བྲལ་བར་ཉམས་སུ་བླངས་པས༔ སྣང་ཆ་སྣ་ཚོགས་པར་འཆར་བས་ངེས་སོ༔ མིག་མ་བདེ་བ་དང་ཐུན་གྱི་མཚམས་རྣམས་སུ་གོང་དུ་གཏིམས་པའི་དུས་ཀྱི་སྒྲོན་མ་ལ་ཡིད་གཏད་ཅིང་ཉམས་སུ་བླངས་པས་དོན་འགྲུབ་པ་ཡིན་ནོ»༔« ཡུལ་དང་དབང་པོའི་གནད་ཀྱིས་དྲང་བའི་ཐབས་ནི༔ གོང་ལྟར་ལུས་ཀྱི་འདུག་སྟངས་ཀྱིས་གནད་དྲངས་ལ༔ ནམ་མཁའ་སྤྲིན་དང་བྲལ་བའི་དུས་སུ་ཁ་ལྷོ་ཕྱོགས་སུ་བལྟས་ལ༔ གཏད་པའི་འབེན་ཅི་ཡང་རུང་བ་»ཞ«ིག་ལ་གཏད་ལ༔ མིག་གི་མཐའ་གཉིས་གཏིམས་ལ༔ དབུས་ཀྱི་འབེན་ལ་ལྟ༔ སྒྲོན་མ་ཉིད་ལ་མི་གཏད་པར་སྣང་བ་ཉིད་ལ་ལྟའོ༔ དེ་ནས་སྣང་བ་ཤར་བའམ༔ སེར་བ་ལ་སོགས་པར་གྱུར་ནས་ས་རྡོ་མི་སྣང་བ་དག་འོང་༔ དེ་ནས་མིག་སྟེམས་པ་དང་བྲལ་ཀྱང་འོང་སྟེ༔ དེ་ལ་གཏད་ཅིང་ལྟ་ཡང་༔ ལྟ་ཙ་ན་གཏིམས༔ དེ་ཉིད་ལ་བལྟས་པས༔ རབ་འབྲིང་ཐ་མའི་བྱེ་བྲག་གིས༔ ཉི་མ་བཅུ་གཅིག་དང་༔ ཉེར་གཅིག་དང་༔ སུམ་ཅུ་རྩ་ལྔས་བར་མ་ཆད་པར་བྱས་ནས་ས་རྡོ་ལ་སོགས་དངོས་པོའི་སྣང་བ་འགགས་ཏེ༔ སྲིད་པའི་བར་དོའི་སྣང་བ་ལྟ་བུ་ལ་སྤྱོད་པར་ངེས་པ་ཡིན་ནོ༔ དྲང་ཐབས་གསུམ་གྱི་གནད་བསྟན་པའོ༔ སྒྲོན་མའི་ཐིག་ལེ་སྟོང་པའི་གནད་ནི༔ དེ་ལྟར་སྣང་བ་འགགས་པའི་དུས་ཀྱི་ཚེ༔ སྒྲོན་མ་ཉིད་ལ་གཏད་ཅིང་ཉམས་སུ་བླངས་པས༔ ལོ་ལྔ་དང་༔ བདུན་དང་༔ བཅུ་གཅིག་ན་ཡེ་ཤེས་ལྔའི་སྣང་བ་རྣམ་པར་དག་པ་འབྱུང་བར་ངེས་ཏེ༔ རང་བཞིན་རྣམ་པར་དག་པའི་ཆོས་ཉིད་ཀྱི་བར་དོ་ལྟ་བུའི་སྣང་བ་ལ་ལོངས་སྤྱོད་པར་ངེས་སོ༔ གནད་ཀྱི་མན་ངག་དེ་ལྟ་བུ་དང་བསྟུན་པས་རྣལ་འབྱོར་པའི་དོན་འགྲུབ་པ་ཡིན་ནོ༔ རྒྱ་མཚོ་ཨར་ལ་གཏད་པའི་རྒྱབ་བརྟེན་གྱི་ཡི་གེ་དམ་པ༔ གསང་བའི་གབ་ཡིག་ནག་པོ༔ གནད་རྣམས་བསྡུས་པའི་སྒྲོན་མ༔ མཁས་པ་བྱེ་མ་ལ་མུ་དྲས་མཛད་པ་རྫོགས་སོ༔ ཨྠིྀ༔ རྒྱ་རྒྱ་རྒྱ༔ འདི་མེད་གཞན་ལ་སྤྱོད་པའི་སྒོམ་ཆེན་ཡི་རེ་ཆད༔ དེ་ཡི་ཕྱིར་ན་གསང་བའི་རྒྱབ་ཡིག་གཅེས༔ ལས་ཅན་དེ་དང་འཕྲད་པར་ཤོག༔ ས་མ་ཡཱ༔ སྔགས་ཀྱི་སྲུང་མས་སྲུངས་ཤིག༔ བཀའ་འདིའི་བྱ་ར་གྱིས་ཤིག༔ སརྦ་མངྒ་ལཾ༔ «མེས་པོའི་ཤུལ་བཞག་ལས། ཀློང་ཆེན་རབ་འབྱམས་ཀྱི་གསུང་འབུམ། ༼༤༽གཅུད་ཕུར་གསུམ་གྱི་རྒྱབ་ཡིག་གསང་བའི་མན་ངག
»-PAGE 48--PAGE 49--PAGE 47-

robotstxt: allowed

filter: keep


text:
ཤེས་རིག་གི་སྤྱི་ཚོགས་དང་སྨྲ་བརྗོད་རང་དབང་།
ལིའུ་ཅིན་ཉིང༌། ཨ་རིན་གྱིས་བསྒྱུར།
མི་རེ་འགའ་ན་རེ། དམངས་གཙོའི་ཆབ་སྲིད་ནི་མི་ཞིག་བདམས་ནས་ཡར་བཞག་རྗེས་གཞན་གྱི་སྡིག་དམོད་གཟེད་དགོས་པ་ཞིག་ཡིན་ཟེར་བ་ལྟར། གལ་ཏེ་རྒྱལ་ཁབ་གང་ཞིག་གི་མི་སེར་རང་ངོས་ནས་འགོ་ཁྲིད་གདམ་མི་ཆོག་པ་དང༌། སྲིད་སྟེགས་སྟེང་གི་འགོ་ཁྲིད་ལ་སྡིག་དམོད་བྱས་མི་ཆོག་པ་ཡིན་ན། རྒྱལ་ཁབ་དེར་དམངས་གཙོ་མེད་ཁོ་ཐག་ཡིན། དེ་ཡང་སྨྲ་བརྗོད་རང་དབང་གི་ངོས་ནས་བལྟས་ན། དམངས་གཙོའི་ཆབ་སྲིད་ནི། མང་ཚོགས་ལ་དབང་འཛིན་པར་སྡིག་དམོད་བྱེད་པའི་ཐོབ་ཐང་ཡོད་པ་དང༌། དབང་འཛིན་པར་ཡང་གཞན་གྱི་སྡིག་དམོད་ལ་བཟོད་སྒོམ་བྱེད་པའི་འགན་འཁུར་ཡོད་པ་དེ་ཡིན། དེ་བཞིན་སྲིད་སྟེགས་སུ་བུད་མེད་པའི་ཆབ་སྲིད་པ་དེ་ཚོར་ཡང༌། མ་འོངས་པར་གཞན་གྱི་སྡིག་དམོད་བྱེད་སྲིད་པའི་བསམ་བློའི་གྲ་སྒྲིག་སྔ་མོ་ནས་ཡོད་དགོས།
དམངས་གཙོའི་ཆབ་སྲིད་ལ་གྲུབ་རྐྱེན་གཉིས་ཡོད་དེ། གཅིག་ནི་སྤྱི་དམངས་ནང་ཞུགས1དང༌། ཅིག་ཤོས་ནི་དབང་ཆར2ལྟ་རྟོག་དེ་ཡིན། དོན་གྱིས་སྤྱི་དམངས་ཀྱི་ནང་ཞུགས་ལ་དབང་ཆར་ལྟ་རྟོག་བྱེད་པའང་འདུ་སྟེ། སྨྲ་བརྗོད་རང་དབང་དེ་ནང་ཞུགས་ཀྱི་ལག་ཆ་ཡིན་ལ། ལྟ་རྟོག་གི་ལག་ཆའང་ཡིན། དེ་ལྟར་སྨྲ་བརྗོད་རང་དབང་ནི་ནང་ཞུགས་ཀྱི་ཐོབ་ཐང་ཞིག་ཡིན་པས། དམངས་གཙོའི་ཆབ་སྲིད་ལ་འབྱུང་སྲིད་པའི་སྐྱོན་ཆ་མཐའ་དག་ཀྱང་སྨྲ་བརྗོད་རང་དབང་གིས་ལྟ་རྟོག་བྱེད་དགོས། རང་ཉིད་ཀྱི་ཆབ་སྲིད་ལངས་ཕྱོགས་མངོན་པ་དང༌། དབང་འཛིན་པར་སྐྱོན་བརྗོད་བྱེད་པ། བསམ་བློ་བརྗེ་རེས་སོགས་ཡོད་ཚད་སྨྲ་བརྗོད་རང་དབང་དང་ཁ་འབྲལ་མི་ཐུབ་ལ། སྨྲ་བརྗོད་རང་དབང་མེད་པར་གྱུར་ཚེ། དམངས་གཙོའི་ཆབ་སྲིད་ཀྱི་འཁོར་རྒྱུགས་དེ་མུར་མཚམས་འཇོག་བྱེད་པ་ཡིན། དེས་ན་སྨྲ་བརྗོད་རང་དབང་དང༌། གསར་འགྱུར་པར་སྐྲུན་རང་དབང་མེད་པའི་སྤྱི་ཚོགས་ཤིག་ལ་དམངས་གཙོ་མངོན་འགྱུར་བྱེད་པ་ནི་སྟོང་བསམ་ཡིན་པར་མ་ཟད། སྨྲ་བརྗོད་རང་དབང་དང༌། གསར་འགྱུར་པར་སྐྲུན་རང་དབང་མེད་ཅིང༌། ཐ་ན་སྐད་ཆ་བཤད་པའི་གཞི་རྩའི་ཐོབ་ཐང་ཀྱང་མེད་པ་ཞིག་གིས། འདྲ་མཉམ་གྱི་སྒོ་ནས་དམངས་གཙོའི་ཐོབ་ཐང་ཅི་ལྟར་ལོངས་སྤྱོད་བྱེད་དམ།
དེང་རབས་དམངས་གཙོའི་ཆབ་སྲིད་ཀྱི་གྲུབ་ཆ་ཞིག་ཡིན་པའི་སྨྲ་བརྗོད་རང་དབང་གིས་བསྟན་པ་ནི། མངོན་སུམ་གྱིས་རང་ཉིད་ཀྱི་བསམ་འཆར་འདོན་ཆོག་པ་ལས་ལྐོག་ཏུ་སྒེར་ཐོག་ནས་གླེང་བརྗོད་བྱས་པ་མིན་ཏེ། དེར་འདོད་ཚུལ་རང་དབང་ཞེས་ཀྱང་བྱ། སྒྲ་ཡངས་འཇུག་གི་སྨྲ་བརྗོད་རང་དབང་ལ་མཚོན་རྟགས་དང་མཚོན་དོན་རང་བཞིན་གྱི་ལུས་པོའི་ཉམས་འགྱུར། གཟུགས་བརྙན། བྲིས་རིས། འདྲ་བརྐོས། གླུ་དབྱངས། སྒྲ་བརྙན་སོགས་འདུ་བའི་ཕྱིའི་རྣམ་པ་སྣ་ཚོགས་ཀྱིས་རང་ཉིད་ཀྱི་སྨྲ་བརྗོད་རང་དབང་ཕྱིར་སྟོན་པ་ཞིག་ཡིན་ཞིང༌། ད་དུང་སྨྲ་བརྗོད་རང་དབང་ལག་ཏུ་བསྟར་བ་ལ། རང་གི་འདོད་བློ་དང་ལྟ་ཚུལ། ལངས་ཕྱོགས། བསམ་བློ་སོགས་མངོན་སུམ་གྱིས་ཕྱིར་སྟོན་པའི་ལམ་བུ་དང་སྨྱན་བྱད་ཅིག་ཀྱང་དགོས་ཏེ། དེ་ནི་གསར་འགྱུར་བརྙན་གཟུགས་དང་སྣ་ཚོགས་པའི་པར་སྐྲུན་གྱི་རིགས་དེའོ།། དེར་བརྟེན། སྨྲ་བརྗོད་རང་དབང་དང་བསམ་བློ་རང་དབང༌། གསར་འགྱུར་པར་སྐྲུན་རང་དབང་སོ་སོར་ཁ་འབྲལ་མི་ཐུབ་པ་ཡིན།
དམངས་གཙོའི་སྤྱི་ཚོགས་ནི་རང་སྐྱོང་དང་སྒེར་ཚུགས་ཀྱི་སྤྱི་དམངས་ཀྱིས་གྲུབ་པ་ཞིག་ཡིན་ཕྱིར། སྨྲ་བརྗོད་རང་དབང་དང་བསམ་བློ་རང་དབང་གི་འབྲེལ་བ་སྟེ། དེ་ཚོའི་གཏིང་རིམ་གྱི་རྩ་བ་ནི་སྐྱེས་བུ་སྒེར་ལ་རང་སྒེར་བཀོལ་དབང་དང་རང་བདག་གི་དབང་ཆ་བདོག་པ་དེ་ཡིན་པས། རང་སྒེར་གྱི་བསམ་བློ་དང་སྨྲ་བརྗོད་རང་དབང་གི་བཀོལ་དབང་དེ་ཡང་ཡོད་པར་གྱུར། གལ་ཏེ་སྨྲ་བརྗོད་རང་དབང་དང་བསམ་བློ་རང་དབང་མེད་པར་གྱུར་ཚེ། སྐྱེས་བུ་སྒེར་གྱི་ཚུགས་ཐུབ་དང་རང་བདག ད་དུང་རང་སྒེར་གྱི་བཀོལ་དབང་སོགས་ཀྱང་འཐུས་ཚང་པོ་ཞིག་མིན་སྟབས། སྨྲ་བརྗོད་རང་དབང་ནི་འགྲོ་མིའི་ལྷན་སྐྱེས་སུ་མངའ་བའི་གཞི་རྩའི་ཐོབ་ཐང་དང་རང་དབང་དེ་ཡིན། འོན་ཀྱང་སྨྲ་བརྗོད་རང་དབང་དང་སྨྲ་བརྗོད་ཡང་དག་མིན་བར་ལ་འབྲེལ་བ་མེད་པས། སྨྲ་བརྗོད་རང་དབང་གི་སྔོན་འགྲོ་དེ་ཡང་སྨྲ་བརྗོད་མཐའ་དག་ཡང་དག་ཡིན་དགོས་པའི་ངེས་པ་ལར་ནས་མེད། གལ་སྲིད་སྨྲ་བརྗོད་རང་དབང་ཡིན་ན། སྐྱོན་ཅན་གྱི་སྨྲ་བརྗོད་ཀྱང་རང་དབང་ཡིན་ཆོག་པར་བསྟན་པས་ན། མི་སོ་སོར་སྐྱོན་ཅན་གྱི་སྨྲ་བརྗོད་སྤེལ་བའི་རང་དབང་ཡོད་ཅིང༌། དེ་ལ་སྲིད་གཞུང་གིས་སྡོམ་གཅུན་ཡེ་ནས་བྱས་མི་ཆོག ཡང་གཅིག་བཤད་ན། དམངས་གཙོའི་ཆབ་སྲིད་འོག་ཏུ། བདེན་དོན་བཤད་ཕོད་པའི་མི་ལ་ད་གཟོད་སྨྲ་བརྗོད་རང་དབང་ཡོད་པར་བསྟན་པ་མིན་པར། རྩོམ་པ་པོ་ཏིན་ལིནལགས་ཀྱིས་བཤད་པ་ནང་བཞིན། སྨྲ་བརྗོད་རང་དབང་ལ་དམིགས་ཡུལ་གཅིག་ཡོད་དེ། མི་རེ་རེར་རང་ཉིད་ཀྱི་སྐད་ཆ་བཤད་ཆོག་པའི་ཁག་ཐེག་ཡོད་པ་དང༌། འཛམ་གླིང་འདིའི་སྒང་དུ་སྐད་ཆ་མི་འདྲ་བ་ཡོད་ཆོག་པའི་ཁག་ཐེག་ཡོད་པ་དེ་ཡིན་ཞེས་པ་དེའོ།།
དམངས་གཙོའི་སྤྱི་ཚོགས་ནི་ཚོང་རྫས་ཀྱི་རང་དབང་ཁྲོམ་ར་ཡིན་ལ། འདུ་ཤེས་ཀྱི་རང་དབང་ཁྲོམ་རའང་ཡིན་པས། མི་རྣམས་ཀྱིས་རང་དབང་གི་སྒོ་ནས་རང་ཉིད་ཀྱི་ཚོང་རྫས་ཕྱིར་བཙོང་ཆོག་ལ། རང་དབང་གི་སྒོ་ནས་རང་ཉིད་ཀྱི་འདུ་ཤེས་ཀྱང་ཕྱིར་བཙོང་ཆོག་པ་ཡིན། གལ་ཏེ་མི་རེ་རེར་ཚོང་རྒྱག་པའི་རང་དབང་ཡོད་ན། ཚགས་དེབ་སྒྲུབ་པ་དང་པར་ཁང་འཛུགས་པ། རླུང་འཕྲིན་བརྙན་འཕྲིན་ཁང་འཛུགས་པ། དྲ་ཚུགས་བསྒྲུབ་པའི་རང་དབང་ཀྱང་དེར་འདུ་དགོས་པར་མ་ཟད། འདིའི་ཕྱོགས་ཀྱི་རང་དབང་ཡོད་ཚད་སྨྲ་བརྗོད་རང་དབང་དང་ཁ་འབྲལ་མི་ཐུབ་པ་ཡིན། དེ་ཡང་ཚོང་ར་ཅན་དུ་གྱུར་བའི་སྤྱི་ཚོགས་སུ། སྨྲ་བརྗོད་རང་དབང་ཀྱང་རྒྱུ་ནོར་རང་དབང་གིས་འཚོལ་བའི་གྲུབ་ཆ་གལ་ཆེན་ཞིག་ཡིན་ལ། འདི་ལྟ་བུའི་དམངས་གཙོའི་ཆབ་སྲིད་འོག་གི་སྤྱི་དམངས་ལ་ད་གཟོད་རང་དབང་གི་འཛད་སྤྱོད་ནས་ཕུན་སུམ་ཚོགས་པའི་འདུ་ཤེས་དང་གླེང་ཕྱོགས། བསམ་བློ་བདོག་པ་ཡིན།
དེ་ཡང་དམངས་གཙོའི་ཆབ་སྲིད་འོག་གི་སྨྲ་བརྗོད་རང་དབང་གི་ཁྲོམ་ར་ལ་ལེགས་ཆ་ཆེན་པོ་ཞིག་ཡོད་ཅིང༌། དེ་ནི་ལྟོས་བཅས་ཀྱིས་རྫུན་མ་དང་འགན་མི་འཁུར་བ། འཆལ་འཆོལ། བསམ་གནག་པའི་སྨྲ་བརྗོད་དག་ལ་ཁོར་ཡུག་ཆེན་པོ་མེད་པ(རྩ་བ་ནས་ཁོར་ཡུག་མེད་པ་མིན)དེ་ཡིན་པས། ནུས་ཚོད་ཀྱིས་དབང་ཆའི་སྟོབས་ཤུགས་བེད་སྤྱད་དེ་སྨྲ་བརྗོད་རང་དབང་ལ་ཐེ་གཏོགས་བྱེད་མི་དགོས། སྤྱི་དམངས་ནི་འཛད་སྤྱོད་པ་ཞིག་ཡིན་པའི་ངོས་ནས་རང་ཉིད་ཀྱིས་གདམ་གསེས་བྱ་ངེས་པ་དང༌། དམངས་གཙོའི་ཆབ་སྲིད་ཀྱིས་དམངས་གཙོ་ལ་སྐྱོན་བརྗོད་བྱེད་དུ་འཇུག་པས་མི་ཚད། ཐ་ན་དམངས་གཙོ་ལས་ལོག་པའི་སྨྲ་བརྗོད་ཀྱང་སྤེལ་དུ་འཇུག་པ་ཡིན། གང་ལགས་ཞེ་ན། གལ་ཏེ་སྨྲ་བརྗོད་འདི་དག་བཀག་སྡོམ་བྱས་པ་ཡིན་ཚེ། ལྡོག་སྟེ་དམངས་གཙོའི་ཆབ་སྲིད་རང་ངོས་ལ་དེ་ལས་ལྷག་པའི་གནོད་པ་སྐྱེལ་ཡོང་བ་ཡིན་སྟབས། སྐྱོན་བརྗོད་ལ་དཀྱེལ་ཡངས་སྒོམ་ཐུབ་པ་འདི། གཞན་པའི་ཆབ་སྲིད་ལམ་ལུགས་དང་བསྡུར་ན་ལྟོས་བཅས་ཀྱིས་དམངས་གཙོའི་ཆབ་སྲིད་ལ་ཡོད་པའི་ལེགས་ཆ་ཆེན་པོ་ཞིག་ཡིན།
སྨྲ་བརྗོད་རང་དབང་ནི་ད་དུང་གཞན་པའི་རང་དབང་དང་ཐོབ་ཐང་མང་པོ་ལག་ལེན་དུ་བསྟར་བའི་ཆ་རྐྱེན་ཞིག་སྟེ། དཔེར་ན། གསོལ་འདེབས་ཀྱི་རང་དབང་མེད་ཚེ་ཆོས་ལུགས་དད་མོས་ཀྱི་རང་དབང་མེད་ཅིང༌། སྤྱི་པའི་ར་བར་སྲིད་ཀྱི་ལྟ་དགོངས་སྤེལ་བའི་རང་དབང་མེད་ན། འདུ་འཚོག་དང་ཚོགས་པ་བསྒྲིགས་པའི་རང་དབང་ཀྱང་མེད་པར་ཆགས་ངེས་ལ། ཐ་ན་སྨྲ་བརྗོད་རང་དབང་མེད་ཚེ། འདེམ་བསྐོའི་རང་དབང་ཀྱང་མེད་པ་ལྟ་བུ་དེ་ཡིན། དེ་ལྟར་སྐད་ཆ་བཤད་དབང་མེད་ཅིང་སྲིད་ཀྱི་ལྟ་དགོངས་སྤེལ་མི་ཆོག་པའི་འདེམ་བསྐོ་དེ་ངེས་པ་དོན་གྱི་འདེམ་བསྐོ་རྣལ་མ་ཞིག་མིན་ལ། འདེམ་བསྐོ་རྣལ་མ་མེད་ཚེ། འགྲན་རྩོད་རང་བཞིན་གྱི་འདེམ་བསྐོ་དེ་ཡང་མེད་པར་ཆགས་ཡོད། ཡང་གཅིག་བཤད་ན། སྨྲ་བརྗོད་རང་དབང་མེད་ཚེ་དམངས་གཙོའི་ངོ་བོའི་སྟེང་གི་འདེམ་བསྐོ་དེ་ཡང་མེད་ཅིང༌། སྨྲ་བརྗོད་རང་དབང་མེད་ཚེ་ཕྱོགས་འགལ་ཏང་དང་ཕྱོགས་འགལ་ཚོགས་པ་ཡང་ཡོད་མི་ཆོག་པ་དེ་ཡིན། གལ་ཏེ་ཕྱོགས་འགལ་ཏང་དང་ཕྱོགས་འགལ་ཚོགས་པ་ལ་རང་དབང་གིས་སྲིད་ཀྱི་ལྟ་དགོངས་སྤེལ་དུ་མ་བཅུག་ན། འདེམ་མཁན་གྱིས་ཁོ་ཚོ་ཕྱོགས་འགལ་ཚོགས་པའི་ཡིན་པའང་ཅི་ལྟར་ཤེས་སམ། རྒྱུ་མཚན་དེས། སྨྲ་བརྗོད་རང་དབང་དང་ཁ་བྲལ་ཚེ། ཐ་ན་དམངས་གཙོའི་ཆབ་སྲིད་འོག་གི་ཤོག་གཉིས་ལམ་ལུགས3དང་ཤོག་མང་ལམ་ལུགས4ཀྱང་ཡོད་མི་སྲིད་དེ། གང་ལགས་ཤེ་ན། སྲིད་ཀྱི་ཚོགས་པ་ནི་སྨྲ་བརྗོད་རང་དབང་དང་ཚོགས་སྒྲིག་རང་དབང་གི་ཐོན་དངོས་ཤིག་ཡིན་པས་སོ།། ངོ་བོ་འདིའི་སྟེང་ནས། སྨྲ་བརྗོད་རང་དབང་དང་ཁ་བྲལ་ཚེ། དེང་རབས་ཀྱི་ངོ་བོ་མཆིས་པའི་རང་དབང་གི་དམངས་གཙོའི་ཆབ་སྲིད་དེ་ཡང་ཁྱོན་ནས་ཡོད་མི་སྲིད།
འོན་ཀྱང་རང་དབང་གང་ཞིག་ཡིན་རུང་འགན་ཅི་ཡང་མི་འཁུར་བའི་རང་དབང་མིན་ཏེ། འགན་ཅི་ཡང་མི་འཁུར་བའི་རང་དབང་ནི་རང་དབང་མིན་པར་བྱུང་རྒྱལ་ཡིན། དམངས་གཙོའི་ཆབ་སྲིད་འོག་ཏུ། སྨྲ་བརྗོད་རང་དབང་ཡིན་ཀྱང་གཏན་འབེབས་ཟིན་པའི་འགན་འཁུར་དང་འབྲེལ་བ་དམ་དུ་མཆིས་ལ། སྨྲ་བརྗོད་རང་དབང་ནི་སྤྱི་དམངས་རེ་རེར་ཡོད་པའི་ཡོངས་ཁྱབ་ཀྱི་ཐོབ་ཐང་དེ་ཡིན། དེར་བརྟེན། མི་རེ་རེའི་རང་དབང་སྟེ། སྨྲ་བརྗོད་རང་དབང་ཀྱང་འདུ་བའི་རང་དབང་མཐའ་དག་ལ་མཚམས་ཐིག་བདོག་པ་ཡིན། དཔེར་ན། སྨྲ་བརྗོད་རང་དབང་ལག་ལེན་བསྟར་བའི་སྐབས་སུ་གཞན་མིའི་ཐོབ་ཐང་དང་སྙན་གྲགས་ལ་གཙི་མཐོང་བྱེད་དགོས་ཤིང༌། ཐུན་མོང་གིས་ཁས་ལེན་བྱེད་པའི་ཀུན་སྤྱོད་ཀྱི་ཚད་གཞི་དེ་ལའང་གཙི་མཐོང་བྱེད་དགོས། མ་ཟད་དྲག་ཤུགས་བེད་སྤྱོད་བྱེད་པ་དང་དམག་འཁྲུག་བྱེད་པ། ཤ་འཁོན་རྩོད་པ་དང་མཐོང་ཆུང་བྱེད་པ་སོགས་སྐུལ་སློང་བྱས་མི་ཆོག་པ་དང༌། སྤྱི་པའི་སྒྲིག་ལམ་གཏོར་བརླག་བྱེད་པར་ཡང་སྐུལ་སློང་བྱས་མི་ཆོག་སྟེ། དཔེར་ན། ལྟད་མོ་བས་ཁ་བཀང་བའི་ཚོགས་རའི་ནང་སྐད་མགོ་མཐོན་པོས། “ཚོགས་ར་མེ་ལ་ཤོར་ཐལ”ལྟ་བུའི་འུད་སྒྲོག་མི་རུང་བ་དེ་ཡིན།
དམངས་གཙོའི་ཆབ་སྲིད་འོག མང་ཚོགས་ཀྱི་སྨྲ་བརྗོད་དང་སྦྱོར་བ་མཐའ་དག་དབང་སྒྱུར་བས་རྒྱལ་ཁབ་དབང་སྒྱུར་བྱེད་པའི་ཞབས་ཕྱི་དང་བསྟུན་པ་མིན་པར། ལྡོག་སྟེ་རྒྱལ་ཁབ་ཀྱི་མཐར་ཐུག་དམིགས་ཡུལ་ནི་སྐྱེས་བུ་སྒེར་ལ་རམ་འདེགས་བྱས་ཏེ་རང་དབང་གི་སྒོ་ནས་ལྷན་སྐྱེས་ཀྱི་འཇོན་ནུས་ཕྱིར་འདོན་པ་དེ་ཡིན་ལ། རྒྱལ་ཁབ་ཀྱིས་ཀྱང་མི་རེ་རེར་རང་དབང་གིས་འཇོན་ཐང་ཕྱིར་འདོན་དུ་འཇུག་པ་དང་སྨྲ་བརྗོད་ལ་འབྲེལ་བའི་བག་ཉལ་ནུས་པ5སྣ་ཚོགས་ཕྱིར་འདོན་པ་ལ་མཐུན་རྐྱེན་སྐྲུན་དགོས་པ་དེ་ཡིན། སྨྲ་བརྗོད་རང་དབང་དེ། སྤྱི་དམངས་ཀྱི་བག་ཉལ་ནུས་པ་དང་དགའ་སྤྲོ། སྤྱི་ཚོགས་བདེ་འཇགས་དང་དབང་ཆའི་ཚད་བཀག ཆབ་སྲིད་ལ་ཞུགས་པ་དང་ཚོགས་ཕྱྀའི་མི་ལ་བརྗེ་རེས་བྱེད་པ། སྤྱི་ཚོགས་བདེ་བ་དང་རིག་གནས་འཕེལ་རྒྱས་སོགས་ལ་འབྲེལ་བ་དམ་ཟབ་ཡོད་པས། དམངས་གཙོའི་ཆབ་སྲིད་ཀྱིས་སྨྲ་བརྗོད་རང་དབང་གི་ཐོབ་ཐང་ལ་འགན་སྲུང་བྱེད་པའི་རྩ་དོན་དམིགས་སུ་འཛིན་པ་ལས་དེར་ཚད་བཀག་མི་བྱེད་པ་ཡིན། དེར་བརྟེན། དམངས་གཙོའི་ཆབ་སྲིད་འོག་ཏུ་སྨྲ་བརྗོད་རང་དབང་ལ་བཅའ་ཁྲིམས་དང་ཁྲིམས་ལུགས་ཀྱིས་འགན་སྲུང་ལེགས་པོ་བྱས་ཡོད་དོ།།
2015.01.26ཉིན་བསྒྱུར།
མཆན།
1སྤྱི་དམངས་ནང་ཞུགས། 公民参与 ཞེས་པ་བསྒྱུར།
2དབང་ཆར་ལྟ་རྟོག 权利的监督 ཞེས་པ་བསྒྱུར།
3ཤོག་གཉིས་ལམ་ལུགས། 两党制ཞེས་པ་བསྒྱུར།
4ཤོག་མང་ལམ་ལུགས། 多党制 ཞེས་པ་བསྒྱུར།
5བག་ཉལ་ནུས་པ། 潜能ཞེས་པ་བསྒྱུར།
(ན་གཞོན་གསར་པ་དྲ་ཚིགས་ནས། རྩོམ་ཡིག་འདི་ངེད་དྲ་བར་དབང་བས་གཞུང་སྒེར་གྱི་དྲ་ཚིགས་དང་འཕྲིན་སྟེགས་གཉེར་མཁན་ཚོས་གང་འདོད་དུ་འཁྱེར་མི་ཆོག)


text: ༄༅། །རྒྱ་ནག་གཞུང་གི་དཔོན་རིགས་འགའ་ཤས་ཀྱི་ཀུན་སློང་ལ་རྟག་ཏུ་དོགས་པ་སྐྱེ་དགོས་པ་ནི་ཁོ་ཚོའི་བྱེད་སྟངས་ཀྱི་རིམ་པ་ལས་མངོན་ཐུབ། དེའང་བོད་ཀྱི་སྐད་ཡིག་ཤེས་མཁན་བོད་མི་ཚོས་མ་བསྐུལ་དང་བླངས་ཀྱིས་བོད་ཀྱི་སྐད་ཡིག་མི་ཤེས་པའི་བོད་མི་རྣམས་ལ་སློབ་ཁྲིད་བྱེད་པའི་རྩ་ཆེའི་བྱ་བ་དེ་དག་བཀག་སྡོམ་དང་ཁྲིམས་འགལ་གྱི་ཉེས་འཛུགས་བྱེད་ཀྱི་ཡོད། ད་རེས་ཁམས་སྐྱེ་རྒུ་མདོ་གྲོང་ཁྱེར་ལ་མཚོན་ན། གྲྭ་པ་འགའ་ཤས་ཀྱིས་བོད་ཡིག་སློབ་ཁྲིད་བྱེད་ཀྱི་ཡོད་པ་དེ་བཀག་པ་རེད། དེར་བརྟེན་ཁམས་སྐྱེ་རྒུ་མདོ་ནས་ཡིན་པའི་བོད་མི་ན་གཞོན་རང་ལོ་ ༣༠ ཡིན་པའི་བཀྲ་ཤིས་དབང་ཕྱུག་ལགས་[[i]]ཀྱིས་རང་ཉིད་ཀྱི་ཚ་མོ་གཉིས་ལ་བོད་ཀྱི་སྐད་ཡིག་མུ་མཐུད་སྦྱོང་འཇུག་རྒྱུའི་འདུན་པ་ཆེན་པོ་ཡོད་སྟབས་ས་གནས་སུ་ཐབས་ཤེས་ཡོད་དགུ་རྩལ་སྤྲུག་གནང་ཡང་། ས་གནས་དེར་བོད་ཡིག་སྦྱོང་སའི་མཐུན་རྐྱེན་ཧ་ལམ་མེད་པ་ཤེས་རྟོགས་བྱུང་རྗེས་རྒྱལ་ཁབ་ཀྱི་ཁྲིམས་ལུགས་ཁག་གཞི་ལ་བཞག་ནས་བོད་ཀྱི་སྐད་ཡིག་སློབ་གསོ་ཡར་རྒྱས་གཏོང་བར་འབྲེལ་ཡོད་དཔོན་རིགས་དང་ལས་བྱེད་ཚོར་ནན་སྐུལ་ཞུ་ཆེད་རྒྱ་ནག་པེ་ཅིང་དུ་གསར་ལམ་ཁག་དང་ཁྲིམས་ཁང་བཅས་ནས་རོགས་སྐྱོར་ཐོབ་ཐབས་བྱས།[[ii]] འོན་ཀྱང་རྒྱ་གཞུང་གིས་ཕྱི་ལོ་ ༢༠༡༦ ཟླ་ ༡ ཚེས་ ༢༧ ཉིན་ཁོང་གསང་བས་འཇུ་བཟུང་བཙན་ཁྲིད་ཀྱིས་[[iii]]ད་ལྟ་ཡུལ་ཤུལ་བཀག་ཉར་ཁང་གཙོ་བོའི་ནང་བཀག་སྐྱིལ་བྱས་ནས་ད་བར་ཟླ་གཉིས་ལྷག་སོང་ཟིན་པ་དང་། ཉེ་ཆར་ཁོང་ལ་ཁ་བྲལ་རྒྱུད་སྐུལ་བྱས་པའི་ཉེས་འཛུགས་ཀྱང་བྱས། ད་ལྟའི་ཆར་ཁོང་གི་ནང་མིར་ས་གནས་ནས་ཁྲིམས་རྩོད་པ་རག་གི་མེད་པའི་གནས་ཚུལ་ཐོན་ཡོད་ཀྱང་། ཁོང་དང་འབྲེལ་བའི་གནད་དོན་འདིར་རྒྱལ་སྤྱིའི་ནང་དོ་སྣང་སླེབས་ཡོད་པ་དང་། ལྷག་པར་དུ་ཀེ་ཎ་ཌའི་སྨྲ་བརྗོད་རང་དབང་གསར་འགོད་མཐུན་ཚོགས་ནས་ཁོང་གློད་གྲོལ་ཡོང་ཐབས་ཀྱི་ཞུ་གཏུག་ཅིག་འགོ་འཛུགས་བཞིན་ཡོད།[[iv]][རྒྱས་པ་འདིར་གཟིགས]


text:
མཚོ་སྔོན་ཞིང་ཆེན་མི་དམངས་ཞིབ་དཔྱོད་ཁང་གི་བྱ་བའི་སྙན་ཞུ།
—2020ལོའི་ཟླ1པོའི་ཚེས15ཉིན་གྱི་མཚོ་སྔོན་ཞིང་ཆེན་མི་དམངས་འཐུས་མི་ཚོགས་ཆེན་སྐབས་བཅུ་གསུམ་པའི་གྲོས་ཚོགས་ཐེངས་བཞི་བའི་སྟེང་།
ཞིང་ཆེན་མི་དམངས་ཞིབ་དཔྱོད་ཁང་གི་ཅཱན་ཁྲ་ཀྲང་། མེང་ཡུང་ཧྲན།
འཐུས་མི་རྣམ་པ།
ད་ལྟ་ངས་ཞིང་ཆེན་མི་དམངས་ཞིབ་དཔྱོད་ཁང་གི་ཚབ་བྱས་ནས་ཚོགས་ཆེན་ལ་བྱ་བའི་སྙན་ཞུ་འབུལ་རྒྱུ་ཡིན་པས་གྲོས་ཞིབ་གནང་རོགས་ཞུ་བ་དང་། ཞིང་ཆེན་སྲིད་གྲོས་ཨུ་ཡོན་དང་གྲོས་ཚོགས་སུ་ཟུར་ཞུགས་མཛད་པའི་བློ་མཐུན་རྣམ་པས་ཀྱང་དགོངས་འཆར་གནང་བར་ཞུ།
2019ལོའི་བྱ་བར་ཕྱི་མིག་ལྟ་བ།
2019ལོ་ནི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བརྙེས་ནས་ལོ་འཁོར70ལོན་པ་ཡིན་ལ། མཚོ་སྔོན་བཅིངས་འགྲོལ་བཏང་ནས་ལོ་འཁོར70ལོན་པའང་ཡིན། ཞིང་ཆེན་ཏང་ཨུ་དང་ཆེས་མཐོའི་མི་དམངས་ཞིབ་དཔྱོད་ཁང་གི་ཡང་དག་པའི་མགོ་ཁྲིད་དང་། དམངས་འཐུས་ཚོགས་ཆེན་དང་དེའི་རྒྱུན་ལས་ཨུ་ཡོན་ལྷན་ཁང་གི་ནུས་ལྡན་ལྟ་སྐུལ། སྲིད་གཞུང་གི་རྒྱབ་སྐྱོར་ཆེན་པོ། སྲིད་གྲོས་ཀྱི་དམངས་གཙོའི་ལྟ་སྐུལ་འོག ཞིང་ཆེན་ཡོངས་ཀྱི་ཞིབ་དཔྱོད་ལས་ཁུངས་ཀྱིས་ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་མཛུབ་སྟོན་དུ་འཛིན་པ་རྒྱུན་འཁྱོངས་བྱས་ཐོག ཏང་གི་ཚོགས་ཆེན་ཐེངས་བཅུ་དགུ་བ་དང་སྐབས་བཅུ་དགུ་བའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་ཐེངས་བཞི་བ། ཞིང་ཆེན་ཏང་ཨུའི་སྐབས་བཅུ་གསུམ་པའི་ཨུ་ཡོན་ཚང་འཛོམས་གྲོས་ཚོགས་ཐེངས་ལྔ་བ་དང་ཐེངས་དྲུག་པ། ཐེངས་བདུན་པ་བཅས་ཀྱི་དགོངས་དོན་གཏིང་ཟབ་སྒོས་ལག་བསྟར་དོན་འཁྱོལ་བྱས་པ་དང་། ཞིང་ཆེན་དམངས་འཐུས་ཚོགས་ཆེན་སྐབས་བཅུ་གསུམ་པའི་གྲོས་ཚོགས་ཐེངས་གསུམ་པའི་གྲོས་ཆོད་ནན་ཏན་སྒོས་དོན་འཁྱོལ་བྱས་ཏེ། ཆབ་སྲིད་ལ་དང་དོད་བྱས་པ་དང་། ཁྱོན་ཡོངས་ལ་བསམ་བློ་བཏང་བ། འཕེལ་རྒྱས་དོན་གཉེར་དང་རང་བརྩོན་ལ་དོ་སྣང་བྱས་ཤིང་། ཏང་གི་འཛུགས་སྐྱོང་སྤྱི་འདོམས་བྱས་ཐོག་གཙོ་གནད་འཛིན་པ་དང་ཞན་ཆ་གསབ་པ། ཞན་ཆ་སེལ་བ་བཅས་བྱས་ནས། ཞིབ་དཔྱོད་བྱ་བ་སྣ་ཚོགས་བརྟན་པོར་འཕེལ་བ་དང་། དོན་ཐོག་ཏུ་འཁྱོལ་བ། མཐོ་རུ་བཏེགས་ལ་འཕེལ་རྒྱས་གསར་བ་མངོན་འགྱུར་བྱས།
གཅིག ཏང་གི་མགོ་ཁྲིད་གཙང་བཙན་ཐོག་མཐའ་བར་གསུམ་དུ་རྒྱུན་འཁྱོངས་བྱས་ནས་ཞིབ་དཔྱོད་བྱ་བའི་ཁ་ཕྱོགས་ཡང་དག་པར་ཁག་ཐེག་བྱས།
དར་ཆ་གསལ་སྒྲེང་གིས་ཆབ་སྲིད་ལ་དང་དོད་བྱས། ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་ལག་བསྟར་བྱེད་པ་དེ་ཆབ་སྲིད་ལས་འགན་དང་པོར་བརྩིས་ནས། ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པའི་སློབ་སྦྱོང་ཆེན་མོ་དང་བགྲོ་གླེང་ཆེན་མོ། གསོ་སྦྱོང་ཆེན་མོ་བཅས་རྒྱུན་མཐུད་གཏིང་ཟབ་སྒོས་སྤེལ་ཞིང་། ཞིང་ཆེན་ཞིབ་དཔྱོད་ཁང་དང་རིམ་པ་སོ་སོའི་ཞིབ་དཔྱོད་ཁང་གི་མགོ་ཁྲིད་ཀྱིས་སྣེ་ཁྲིད་དེ་ཏང་གི་ཤེས་བྱ་སློབ་ཁྲིད་བྱས་ནས། ཏང་གི་གསར་གཏོད་གཞུང་ལུགས་བེད་སྤྱད་དེ་ལག་ལེན་མཛུབ་སྟོན་དང་བྱ་བར་སྐུལ་འདེད་གཏོང་བའི་ནུས་པ་རྒྱུན་ཆད་མེད་པར་མཐོར་འདེགས་བཏང་། ཏང་གི་སྐབས་བཅུ་དགུ་བའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་བའི་དགོངས་དོན་གཏིང་ཟབ་སྒོས་སློབ་སྦྱོང་ལག་བསྟར་བྱས་པ་དང་། ཞིབ་དཔྱོད་ལས་བྱེད་ཉེན་རྟོག་པས་ཚང་འཛོམས་གྲོས་ཚོགས་ཀྱི་ཆོད་གཏམ་གསར་བ་དང་བླང་བྱ་གསར་བ་གོ་བ་ལེན་པར་ཁྲིད་སྟོན་བྱས་ཤིང་། རང་རྟོགས་ཀྱིས་བསམ་བློ་དང་བྱ་སྤྱོད་དེ་ཚང་འཛོམས་གྲོས་ཚོགས་ཀྱི་དགོངས་དོན་ཐོག་གཅིག་གྱུར་བྱས་ནས། “འདུ་ཤེས་བཞི” རྒྱུན་ཆད་མེད་པར་ཇེ་ཟབ་དང “ཡིད་ཆེས་བཞི” ཇེ་བརྟན་དུ་བཏང་བ་དང་། “སྲུང་སྐྱོང་གཉིས”བསྒྲུབ་ཐུབ་པར་བྱས། ཏང་གིས་ཞིབ་དཔྱོད་བྱ་བར་མགོ་ཁྲིད་གཙང་བཙན་བྱེད་རྒྱུའི་རྩ་དོན་མཐོ་ཤོས་འདི་ཞིག་བརྟན་པོར་བཟུང་ཐོག་དོན་ཚན་གལ་ཆེན་དགོངས་སྐོར་དང་ཞུ་འབུལ་བྱེད་པའི་ལམ་ལུགས་ཐོག་མཐའ་བར་གསུམ་དུ་རྒྱུན་འཁྱོངས་བྱས་ཤིང་། བཅོས་སྒྱུར་བྱེད་ཐབས་གལ་ཆེན་དང་འགུལ་སྐྱོད་གལ་ཆེན། ཡིག་ཆ་གལ་ཆེན། གྱོད་གཞི་གལ་ཆེན་སོགས་ཡིན་ཕྱིན། ཞིང་ཆེན་ཏང་ཨུ་ལ་དུས་ཐོག་ཏུ་དགོངས་སྐོར་དང་ཞུ་འབུལ་བྱས་པ་དང་། ལོ་འདིའི་ནང་བསྡོམས་པས་ཞིང་ཆེན་ཏང་ཨུ་ལ་དོན་ཚན་གལ་ཆེན་དགོངས་སྐོར་དང་ཞུ་འབུལ་བྱས་པའི་ཐེངས38 ཡོད།
ཏན་ཏིག་གིས་བརྗོད་དོན་སློབ་གསོ་སྤེལ། ཀྲུང་དབྱང་དང་ཞིང་ཆེན་ཏང་ཨུས“ཐོག་མའི་བསམ་འདུན་མི་བརྗེད་པར། འགན་འཁྲི་ཡིད་ལ་བརྟན་པོར་འཆང་བའི”བརྗོད་དོན་སློབ་གསོ་སྤེལ་བར་བཀོད་སྒྲིག་བྱས་རྗེས། ཞིང་ཆེན་ཞིབ་དཔྱོད་ཁང་དང་གྲོང་ཁྱེར་དང་ཁུལ། རྫོང་ཆུས་བཅས་སོ་སོའི་ཞིབ་དཔྱོད་ཁང་གི་ཏང་ཙུའུ་ཡིས་ཀྲུང་དབྱང་དང་ཞིང་ཆེན་ཏང་ཨུའི་བཀོད་སྒྲིག་གཟབ་ནན་སྒོས་གཞིར་བཟུང་སྟེ། “ཐོག་མའི་བསམ་འདུན་སྲུང་བ་དང་འགན་འཁྲི་འཁུར་བ། ཧེ་བག་འཚོལ་བ། དོན་འཁྱོལ་འཛིན་པའི” སྤྱིའི་བླང་བྱ་ལ་དམིགས་ནས། སློབ་སྦྱོང་སློབ་གསོ་དང་བརྟག་དཔྱད་ཞིབ་འཇུག གནད་དོན་ཞིབ་ལྟ། དག་ཐེར་ལེགས་བཅོས་དོན་འཁྱོལ་བཅས་བརྒྱུད་རིམ་ཧྲིལ་བོར་ཁྱབ་པ་རྒྱུན་འཁྱོངས་བྱས་ཐོག ཞིབ་དཔྱོད་ཀྱི་དོན་དངོས་དང་ཟུང་འབྲེལ་དམ་པོ་བྱས་ནས་གནད་དོན་འཁྲིད་ཕྱོགས་འབུར་དུ་ཐོན་པར་བྱས་པ་དང་། གཏན་འཁེལ་བྱ་སྤྱོད་དངོས་སུ་བསྒྲུབས་ལ་རང་འདེམས་བྱ་སྤྱོད་ཀྱང་གསར་གཏོད་བྱས་ཏེ་བརྗོད་དོན་སློབ་གསོར་གོ་རིམ་ལྡན་པའི་སྒོ་ནས་སྐུལ་སྤེལ་བཏང་། བརྗོད་དོན་སློབ་གསོ་སྤེལ་བ་བརྒྱུད་ནས་བྱ་བའི་ཁྲོད་གནས་པའི་འབུར་ཐོན་གནད་དོན་དང་མང་ཚོགས་ཀྱིས་བཏོན་པའི་ཚ་གནད་དང་དཀའ་གནད་སྐོར་ཞིག་ཐག་བཅད་ཅིང་། ཞིབ་དཔྱོད་ལས་ཁུངས་ཀྱི་ཏང་གི་འཛུགས་སྐྱོང་དང་དཔུང་སྡེའི་འཛུགས་སྐྱོང་། སྒྲིག་ཁྲིམས་སྤྱོད་ཚུལ་འཛུགས་སྐྱོང་། ལས་སྒོའི་འཇོན་ཐང་འཛུགས་སྐྱོང་བཅས་ལ་མངོན་གསལ་གྱི་ཕན་ནུས་ཐོབ་ཡོད།
གཉིས། ཞིབ་དཔྱོད་འགན་ནུས་འདོན་སྤེལ་གང་ལེགས་བྱས་ནས་ཁྱོན་ཡོངས་ལ་སྔར་ལས་རང་འགུལ་གྱིས་ཞབས་འདེགས་ཞུས།
ནག་འཇོམས་ངན་སེལ་གྱི་ཆེད་དོན་འཐབ་རྩོད་ལ་རྒྱུན་མཐུད་གཏིང་ཟབ་སྒོས་སྐུལ་སྤེལ་བཏང་། ཞིང་ཆེན་ཞིབ་དཔྱོད་ཁང་གིས་སྔ་ཕྱིར་ཏང་ཙུའུ་ཚོགས་འདུ་ཐེངས13དང་ཆེད་དོན་འཐབ་རྩོད་ཀྱི་མགོ་ཁྲིད་ཚན་ཆུང་གི་ཚོགས་འདུ་ཐེངས11། ཆེད་དོན་འཐབ་རྩོད་བྱ་བར་སྐུལ་སྤེལ་ཚོགས་འདུ་ཐེངས3བཅས་བསྡུས་ཤིང་། ཀྲུང་དབྱང་དང་ཆེས་མཐོའི་མི་དམངས་ཞིབ་དཔྱོད་ཁང་། ཞིང་ཆེན་ཏང་ཨུའི་ནག་འཇོམས་ངན་སེལ་གྱི་ཆེད་དོན་འཐབ་རྩོད་སྐོར་གྱི་བཀོད་སྒྲིག་གསར་བ་དང་བླང་བྱ་གསར་བ་ནན་ཏན་སྒོས་སློབ་སྦྱོང་ལག་བསྟར་བྱས། སྤྱི་བདེ་ལས་ཁུངས་ཀྱིས་འཛིན་བཟུང་ཆོག་མཆན་འགོད་པར་ཞུས་པའི་ནག་ངན་དང་འབྲེལ་བའི་གྱོད་གཞི114དང་མི591ཐག་གཅོད་བྱ་རྒྱུ་དང་དུ་བླངས་ཤིང་། ནག་ངན་དང་འབྲེལ་བའི་གྱོད་གཞི་ལྟར་མི516(ནག་ཚོགས་དང་འབྲེལ་བའི་མི20དང་ངན་ཚོགས་དང་འབྲེལ་བའི་མི496ཡོད)འཛིན་བཟུང་ཆོག་མཆན་བཀོད་པ་དང་། ཉེས་དོན་ཉེས་བསགས་དཀྱུས་མ་ལྟར་མི50འཛིན་བཟུང་ཆོག་མཆན་བཀོད། སྤྱི་བདེ་ལས་ཁུངས་ཀྱིས་ཞུ་གཏུག་ཞིབ་བཤེར་བྱེད་པར་སྤོ་སྐྱེལ་བྱས་པའི་ནག་ངན་དང་འབྲེལ་བའི་གྱོད་གཞི97དང་མི799ཐག་གཅོད་བྱ་རྒྱུ་དང་དུ་བླངས་ཤིང་། མི652གཞུང་གཏུག་བྱས་པ་དང་། དེ་ལས་ནག་ཚོགས་དང་འབྲེལ་བའི་གྱོད་གཞི་ལྟར་གྱོད་གཞི2དང་མི31དང་། ངན་ཚོགས་དང་འབྲེལ་བའི་གྱོད་གཞི་ལྟར་གྱོད་གཞི68དང་མི495། ཉེས་དོན་ཉེས་བསགས་དཀྱུས་མ་ལྟར་མི126བཅས་གཞུང་གཏུག་བྱས། མི21འདེད་བཟུང་བྱས་པ་དང་མི4ཁུངས་འདེད་ཁྲིམས་སྦྱོར་བྱས་པ། མི3རྒོལ་གཏུག་བྱས་ལ། ནག་ངན་དང་འབྲེལ་བའི་ཉེས་བསགས་གྱོད་གཞིའི“སྲུང་གདུགས”ཀྱི་ཁུངས་སྣེ
8སྤོ་སྐྱེལ་དང་བརྒྱུད་སྤྲོད་བྱས། ཞིབ་དཔྱོད་བར་མཚམས་སུ་ཚུད་པའི་ནག་ངན་དང་འབྲེལ་བའི་གྱོད་གཞི་ཚང་མར་གཅིག་གྱུར་གྱིས་ཡིག་དཔྱོད་མཛུབ་སྟོན་དང་གཅིག་གྱུར་གྱིས་འགག་སྒོ་ནན་སྲུང་བྱས། ནག་ངན་དང་འབྲེལ་བའི་གྱོད་གཞིའི་མྱུལ་ཞིབ་དཔང་ལེན་ལ་ཁྲིད་སྟོན་བྱེད་པར་སྔོན་དུ་ཞུགས་པའི་ཡོངས་ཁྱབ་རྐྱེན་སྲོལ་བཙུགས་ཏེ། “ཉི་ཟླ་རི་བོའི་རོ་སྦས་གྱོད་གཞི” སོགས་ནག་ངན་དང་འབྲེལ་བའི་གྱོད་གཞི་ཚབས་ཆེན་ལ་སྔོན་དུ་ཞུགས་ཤིང་། ནག་ངན་དང་འབྲེལ་བའི་གཞུང་གཏུག་གྱོད་གཞིའི་ཐག་གཅོད་ཚོགས་པ་བཙུགས་ཏེ། ནག་ཚོགས་དང་འབྲེལ་བའི་གྱོད་གཞི་དང་ངན་ཚོགས་དང་འབྲེལ་བའི་གྱོད་གཞི་ཚབས་ཆེན་ལ་དམིགས་ནས་ཆེད་དོན་ཐག་གཅོད་བྱས་པས། “3·20”ཡི་ཞེ་ཀྲན་ཡིའུ་དང་ཁུང་ཧྥན་ལིའང་སོགས་མི29ཡི་ནག་ཚོགས་དང་འབྲེལ་བའི་གྱོད་གཞི་ཧ་ཅང་ཚབས་ཆེན་དག་མགྱོགས་མྱུར་གྱིས་གཞུང་གཏུག་བྱས། ཞིང་ཆེན་ཡོངས་ཀྱི་ཞིབ་དཔྱོད་ལས་ཁུངས་ཀྱིས་ཉེ་བའི་ལོ་ལྔའི་རིང་ལ་ཐག་བཅད་པའི་ཉེས་མིང18ལ་དམིགས་ནས་ཞུ་གཏུག་མ་བྱས་པ་དང་འཛིན་བཟུང་ཆོག་མཆན་མ་བཀོད་པའི་གྱོད་གཞིར“ཕྱི་མིག་ལྟ་བའི”བྱ་བ་སྤེལ་བ་དང་། སྤྱི་བདེ་ལས་ཁུངས་ཀྱིས་ཉེ་བའི་ལོ་གཉིས་རིང་ལ་ཐག་བཅད་པའི་བདེ་འཇགས་གྱོད་གཞི16278ལ་ལེབ་བཤེར་བྱས་ཏེ། གྱོད་ཐོ་འགོད་པར་ལྟ་སྐུལ་བྱེད་པའི་ཁུངས་སྣེ2དང་གྱོད་གཞི་དཀྱུས་མའི་ཁུངས་སྣེ10རྙེད། ཉེས་ཅན་ལྟ་སྲུང་ཁང་གི་བཀག་སྐྱིལ་མི་སྣ་དང་སྡེ་ཁུལ་གྱི་ཡོ་བསྲང་མི་སྣར་ཁ་བརྡ་བྱས་ཏེ། ནག་ངན་དང་འབྲེལ་བའི་ཁུངས་སྣེ19དང་མི23འཚོལ་སྡུད་བྱས། ཞིབ་དཔྱོད་ལས་ཁུངས་ཀྱིས་ཐག་བཅད་པའི་ནག་ངན་དང་འབྲེལ་བའི་དཔེ་མཚོན་གྱོད་གཞི15ཁྱབ་སྒྲོག་བྱས། གྱོད་གཞི་ཐག་གཅོད་པ་དང་སྦྲེལ་ནས་ཞིབ་དཔྱོད་གྲོས་གཞི38བཏོན། ཟི་ལིང་གྲོང་ཁྱེར་ཞིབ་དཔྱོད་ལས་ཁུངས་ཀྱིས“གཡོ་ཐབས་བེད་སྤྱད་ནས་དངུལ་བུན་བཏང་བ”དང“ཁྲིམས་འགལ་གཉེར་སྐྱོང་བྱས་པར”དམིགས་པ་དང་། མཚོ་ནུབ་ཁུལ་ན་གོར་མོ་གྲོང་ཁྱེར་ཞིབ་དཔྱོད་ཁང་གིས་གྲོང་ཚོའི་དབང་ཤེད་ཅན་གྱི་ངན་ཚོགས་དང་འབྲེལ་བའི་གྱོད་གཞིའི་ཁྲོད་མཚོན་པའི་གཞི་རིམ་རྩ་འཛུགས་འཛུགས་སྐྱོང་ཐད་གནས་པའི་གནད་དོན་སོགས་ལ་དམིགས་ནས་འབྲེལ་ཡོད་སྡེ་ཁག་ལ་ཞིབ་དཔྱོད་གྲོས་གཞི་བཏོན་ཏེ། ཧུར་བརྩོན་གྱིས་དང་དུ་བླངས་པ་དང་ཕན་འབྲས་བཟང་པོ་ཐོབ། ཀྲུང་དབྱང་ལྟ་སྐུལ་མཛུབ་སྟོན་ཚན་ཆུང་གི་ཕྱིར་ལྡོག་བསམ་འཆར་དག་ཐེར་ལེགས་བཅོས་བྱ་བ་ནན་ཏན་སྒོས་ལེགས་པོར་བསྒྲུབས་པ་དང་། ཕྱོགས6གི་གནད་དོན41རང་འགུལ་གྱིས་ངོས་འཛིན་རྩིས་ལེན་བྱས་ཤིང་། དག་ཐེར་ལེགས་བཅོས་ཀྱི་བྱེད་ཐབས157གཏན་འབེབས་བྱས་ནས་དག་ཐེར་ལེགས་བཅོས་ཀྱི་ལས་འགན་དུས་ལྟར་སྤུས་ལེགས་ཀྱིས་ཡོངས་འགྲུབ་བྱས།
འགག་གཏོར་གཡུལ་འཐབ་ཆེན་པོ་གསུམ་ལེགས་པོར་རྒྱག་པར་གནད་འཁེལ་ཞབས་འདེགས་ཞུས། འབྲེལ་ཡོད་སྡེ་ཁག་དང་གཞོགས་འདེགས་བྱས་ཏེ་སྤྱི་ཚོགས་རིང་ལུགས་ཀྱི་ཁྲོམ་རའི་དཔལ་འབྱོར་སྒྲིག་ལམ་ལ་གཏོར་བརླག་བཏང་བའི་ཉེས་བསགས་ལ་རྡུང་རྡག་དྲག་པོ་བཏང་ཞིང་། མི253འཛིན་བཟུང་ཆོག་མཆན་བཀོད་པ་དང་མི321ཞུ་གཏུག་བྱས། ཁྲིམས་འགལ་གྱིས་སྤྱི་དམངས་ཀྱི་བཅོལ་དངུལ་སྡུད་ལེན་དང་། མ་དངུལ་རུབ་བསྡུས་བྱས་ཏེ་མགོ་སྐོར་གཡོ་ལེན་བྱས་པ། བརྒྱུད་འཚོང་བྱས་པ་སོགས་མང་ཚོགས་དང་འབྲེལ་བའི་དཔལ་འབྱོར་ཉེས་ཅན17ཞུ་གཏུག་བྱས། སྦྲེལ་དྲའི་དངུལ་ལོར་ཉེན་ཁའི་ཆེད་དོན་དག་ཐེར་ལེགས་བཅོས་བྱེད་པར་ཧུར་བརྩོན་གྱིས་ཞུགས་ཤིང་། དངུལ་ལོར་དོ་དམ་སྒྲིག་ལམ་ལ་གནོད་སྐྱེལ་བ་དང་དངུལ་ལོར་གྱིས་མགོ་སྐོར་གཡོ་ལེན་བྱས་པ་སོགས་ཀྱི་ཉེས་ཅན41འཛིན་བཟུང་ཆོག་མཆན་བཀོད་པ་དང་མི55ཞུ་གཏུག་བྱས། ཆེས་མཐོའི་མི་དམངས་ཞིབ་དཔྱོད་ཁང་གིས་སྒོ་བྱང་བཀལ་ནས་ཐག་གཅོད་པར་ལྟ་སྐུལ་བྱས་པའི་ཝེ་མོའུ་ཝེ་སོགས་མི17གྱིས“གཡོ་ཐབས་བེད་སྤྱད་ནས་དངུལ་བུན་བཏང་བའི”གྱོད་གཞི་ནན་ཏན་སྒོས་ཐག་བཅད་དེ། གནོད་འཚེ་ཕོག་ཡུལ463གྱི་གྱོང་གུན་ཕྱིར་ལེན་ཞིང་བདེན་དོན་སྤེལ། ཤེས་ཡོན་ཐོན་དབང་གི་ཁྲིམས་འཛིན་སྲུང་སྐྱོང་བྱེད་ཤུགས་ཇེ་ཆེར་བཏང་བ་དང་། ཤེས་ཡོན་ཐོན་དབང་ལ་གནོད་སྐྱེལ་བའི་ཉེས་བསགས་ལ་ཁྲིམས་ལྟར་ཉེས་ཆད་བཅད་ཅིང་། མི8འཛིན་བཟུང་ཆོག་མཆན་བཀོད་པ་དང་མི6ཞུ་གཏུག་བྱས། འབྲེལ་ཡོད་སྡེ་ཁག་དང་གཞོགས་འདེགས་བྱས་ཏེ་ཁྲིམས་འགལ་གྱིས་དངུལ་སྡུད་པར་དོགས་ཟོན་དང་ཐག་གཅོད་བྱེད་པའི་དྲིལ་སྒྲོག་ཟླ་བའི་བྱེད་སྒོ་སྤེལ་ནས། མང་ཚོགས་ཀྱི་དོགས་ཟོན་བྱེད་ནུས་ཇེ་དྲག་ཏུ་བཏང་། དབུལ་སྐྱོར་ཁྱབ་ཁོངས་ཀྱི་རུལ་སུངས་དང་སྤྱོད་ཚུལ་གནད་དོན་གྱི་ཆེད་དོན་བཅོས་སྐྱོང་ལ་ཧུར་བརྩོན་གྱིས་ཞུགས་ཤིང་། རྫུན་ཞུ་གཡོ་ལེན་དང་བཀག་ཉར་ལྐོག་བགོས་སོགས་ཉེས་ཅན7ཞུ་གཏུག་བྱས། ཁྲིམས་འཛིན་རོགས་སྐྱོབ་ལ་བརྟེན་ནས་དབུལ་སྒྲོལ་འགག་སྒྲོལ་ལ་རྒྱབ་སྐྱོར་བྱེད་པའི་ལག་བསྟར་བསམ་འཆར་ནན་ཏན་སྒོས་དོན་འཁྱོལ་བྱས་ནས། རྒྱལ་ཁབ་ཀྱི་ཁྲིམས་འཛིན་རོགས་སྐྱོབ་ཆ་རྐྱེན་དང་མཐུན་པའི་མི་སྣ146ལ་རོགས་སྐྱོབ་ཀྱི་མ་དངུལ་ཁྲི486ལྷག་གཏོང་སྤྲོད་བྱས། ཞིང་ཆེན་ཡོངས་ཀྱི་རིམ་པ་གསུམ་གྱི་ཞིབ་དཔྱོད་ཁང་ལ་བསྡོམས་པས་དབུལ་སྐྱོར་འཐབ་ཕྱོགས་དང་པོར་བྱ་བ་སྤེལ་བའི་ལས་བྱེད་ཉེན་རྟོག་པ74ཡོད། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས་ཞིང་ཆེན་ཞིབ་དཔྱོད་ཁང“2018ལོའི་གནད་འཁེལ་དབུལ་སྐྱོར་གྱི་སྔོན་ཐོན་སྡེ་ཚན”དུ་བདམས་ཡོད། སྐྱེ་ཁམས་དཔལ་ཡོན་འཛུགས་སྐྱོང་ལ་དམ་པོར་དམིགས་ནས། ཁོར་ཡུག་ཐོན་ཁུངས་ལ་གཏོར་བརླག་བཏང་བའི་ཉེས་བསགས་ཀྱི་ཆེད་དོན་གྱོད་ཐོ་འགོད་པར་ལྟ་སྐུལ་བྱེད་པ་དང་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་འཛུགས་སྐྲུན་བྱེད་པར་ཞབས་འདེགས་ཞུ་བ་དང་འགན་སྲུང་བྱེད་པའི་ཆེད་དོན་ཞིབ་དཔྱོད་བྱེད་སྒོ་རྒྱུན་མཐུད་ངང་སྤེལ་བ་དང་། རྨ་ཆུའི་ཆུ་སྟོད(མཚོ་སྔོན་ས་ཁོངས)ཀྱི་སྐྱེ་ཁམས་འཛུགས་སྐྲུན་དང་སྤུས་ལེགས་ཀྱིས་འཕེལ་རྒྱས་གཏོང་བར་ཞབས་འདེགས་ཞུ་བ་དང་འགན་སྲུང་བྱེད་པའི་ལག་བསྟར་བསམ་འཆར་གཏན་འབེབས་བྱས། ཁོར་ཡུག་སྦག་བཙོག་བཟོས་པ་དང་ཁྲིམས་དང་འགལ་ནས་གཏེར་ཁ་སྔོག་འདོན་བྱས་པ། ནགས་ཤིང་གང་བྱུང་དུ་བཅད་པ་སོགས་ཉེས་ཅན49ཁྲིམས་ལྟར་ཞུ་གཏུག་བྱས།
དམངས་གཉེར་དཔལ་འབྱོར་འཕེལ་རྒྱས་གཏོང་བར་ཞབས་འདེགས་ཞུས་པ་དང་འགན་སྲུང་བྱས། ཚོང་གཉེར་ཁོར་ཡུག་ལེགས་སྒྱུར་བྱས་པར་དོ་སྣང་བྱས་པ་དང་། དམངས་གཉེར་དཔལ་འབྱོར་འཕེལ་རྒྱས་གཏོང་བར་ཤུགས་རྐྱེན་བཟོ་བའི་ཉེས་བསགས་ལ་ཉེས་ཆད་དྲག་པོ་བཅད་ཅིང་། མི25འཛིན་བཟུང་ཆོག་མཆན་བཀོད་པ་དང་མི53ཞུ་གཏུག་བྱས། དམངས་གཉེར་ཁེ་ལས་དང་དམངས་གཉེར་ཁེ་ལས་པ་ཉེས་བསགས་དང་འབྲེལ་བའི་གྱོད་གཞི་ཐག་གཅོད་འོས་འཚམ་བྱས་པ་དང་། གྱོད་གཞི་ནོར་འཁྲུལ་ཅན་ཁྲིམས་ལྟར་དུས་ཐོག་ཏུ་ཤན་འབྱེད་དང་ཡོ་བསྲང་བྱས། ཞིང་ཆེན་ཞིབ་དཔྱོད་ཁང་དང་ཞིང་ཆེན་བཟོ་ཚོང་ལས་རིགས་མཉམ་འབྲེལ་ལྷན་ཚོགས་ཀྱིས《ཞིང་ཆེན་ཡོངས་ཀྱི་ཞིབ་དཔྱོད་ལས་ཁུངས་ཀྱིས་བཟོ་ཚོང་ལས་རིགས་མཉམ་འབྲེལ་ལྷན་ཚོགས་དང་འབྲེལ་གཏུག་བྱེད་པའི་རྐྱེན་སྲོལ་འཛུགས་པའི་སྐོར་གྱི་ལག་བསྟར་བསམ་འཆར》གཏན་འབེབས་བྱས། དམངས་གཉེར་ཁེ་ལས་དང་འབྲེལ་བའི་གྱོད་གཞི་ལ་གྱོད་ཐོ་འགོད་པར་ལྟ་སྐུལ་དང་བཀག་སྐྱིལ་གྱི་དགོས་ངེས་རང་བཞིན་ལ་ཞིབ་བཤེར་བྱེད་པའི་ཆེད་དོན་བྱེད་སྒོ་སྤེལ་བར་བཀོད་སྒྲིག་བྱས། “ཞིབ་དཔྱོད་ཀྱིས་དམངས་གཉེར་ཁེ་ལས་ཀྱི་འཕེལ་རྒྱས་ལ་སྲུང་སྐྱོང་བྱེད་པའི”བརྗོད་དོན་སྒོ་འབྱེད་ཉིན་མོའི་བྱེད་སྒོ་སྤེལ་བ་དང་། དམངས་གཉེར་ཁེ་ལས་པ300ལྷག་ཞིབ་དཔྱོད་ཁང་དུ་སྐྱོད་པར་གདན་འདྲེན་ཞུས།
རུལ་སུངས་ལ་ངོ་རྒོལ་བྱེད་པའི་འཐབ་རྩོད་ཁྲོད་མུ་མཐུད་དུ་ཞིབ་དཔྱོད་ནུས་པ་འདོན་སྤེལ་བྱས། ལྟ་ཞིབ་ལས་ཁུངས་དང་ཞིབ་དཔྱོད་ལས་ཁུངས་འབྲེལ་མཐུད་གཞོགས་འདེགས་བྱེད་པའི་བྱ་བའི་རྐྱེན་སྲོལ་རྒྱུན་ཆད་མེད་པར་ཇེ་དྲག་ཏུ་བཏང་བ་དང་། ལྟ་ཞིབ་ཨུ་ཡོན་ལྷན་ཁང་གིས་སྤོ་སྐྱེལ་བྱས་པའི་གྱོད་གཞི་ཐག་གཅོད་བྱ་བར་གཙིགས་སུ་བཟུང་ནས། གྱོད་གཞི་ཐག་གཅོད་པའི་སྤུས་ཚད་དང་ཕན་འབྲས་ལ་ཁག་ཐེག་བྱས། ཞིང་ཆེན་ལྟ་ཞིབ་ཨུ་ཡོན་ལྷན་ཁང་དང་ཞིང་ཆེན་མཐོ་རིམ་ཁྲིམས་ཁང་གཉིས་དང་མཉམ་དུ་ལས་གནས་ཐོག་གི་ཉེས་བསགས་གྱོད་གཞི་ཐག་གཅོད་བྱ་བའི་འབྲེལ་མཐུད་བྱེད་ཐབས་གཏན་འབེབས་བྱས། ལྟ་ཞིབ་ཨུ་ཡོན་ལྷན་ཁང་གིས་ཞུ་གཏུག་ཞིབ་བཤེར་བྱེད་པར་སྤོ་སྐྱེལ་བྱས་པའི་གྱོད་གཞི72དང་མི86ཐག་གཅོད་བྱ་རྒྱུ་དང་དུ་བླངས་ཤིང་། མི52འཛིན་བཟུང་བྱེད་པར་གཏན་འཁེལ་བྱས་པ་དང་། མི93(ལོ་གོང་མའི་གསོག་འཇོག་འདུས)གཞུང་གཏུག་བྱས་པ་དང་། དེ་ལས་ཐིན་རིམ་པའི་ལས་བྱེད་པ4དང་རྫོང་ཁྲུའུ་རིམ་པའི་ལས་བྱེད་པ9ཡོད། ལྐོག་རྔན་སྤྲད་པའི་ཉེས་བསགས་ཆད་གཅོད་བྱེད་ཤུགས་ཇེ་ཆེར་བཏང་ཞིང་། ལྐོག་རྔན་སྤྲད་པའི་ཉེས་བསགས་གྱོད་གཞི10དང་མི12ཞུ་གཏུག་བྱས། ཁྲིམས་འཛིན་མི་སྣའི་འབྲེལ་ཡོད་ལས་གནས་ཐོག་གི་ཉེས་བསགས་གྱོད་གཞི3དང་མི5ལ་ཁྲིམས་ལྟར་གྱོད་ཐོ་བཀོད་ནས་ཞིབ་གཅོད་བྱས།
གསུམ། དྲང་སྙོམས་དྲང་བདེན་གྱི་རིན་ཐང་བརྩོན་ཕྱོགས་རྒྱུན་འཁྱོངས་བྱས་ནས“ཞིབ་དཔྱོད་ཆེན་པོ་བཞིར”གཅིག་གྱུར་འཆར་འགོད་ཀྱིས་སྐུལ་སྤེལ་བཏང་།
ཉེས་དོན་ཞིབ་དཔྱོད་ལེགས་སྒྲུབ་བྱས། མྱུལ་ཞིབ་ལས་ཁུངས་ཀྱིས་འཛིན་བཟུང་ཆོག་མཆན་འགོད་པར་ཞུས་པའི་ཉེས་བསགས་སྣ་ཚོགས་ཀྱི་དོགས་ཡོད་ཉེས་ཅན5753ཐག་གཅོད་བྱ་རྒྱུ་དང་དུ་བླངས་པ་དང་ལོ་གོང་མའི་དུས་མཉམ་དང་བསྡུར་ན13.2%འཕར་ཞིང་། མི4817འཛིན་བཟུང་ཆོག་མཆན་བཀོད་པ་དང་ལོ་གོང་མའི་དུས་མཉམ་དང་བསྡུར་ན20.7%འཕར། མྱུལ་ཞིབ་ལས་ཁུངས་ཀྱིས་ཞུ་གཏུག་ཞིབ་བཤེར་བྱེད་པར་སྤོ་སྐྱེལ་བྱས་པའི་མི9561ཐག་གཅོད་བྱ་རྒྱུ་དང་དུ་བླངས་པ་དང་ལོ་གོང་མའི་དུས་མཉམ་དང་བསྡུར་ན9.4%འཕར་ཞིང་། མི7154གཞུང་གཏུག་བྱས་པ་དང་ལོ་གོང་མའི་དུས་མཉམ་དང་བསྡུར་ན9.3%འཕར། མྱུལ་ཞིབ་ལས་ཁུངས་ཀྱིས་གྱོད་གཞི46ཐོ་འགོད་བྱས་པ་དང་གྱོད་གཞི7ཕྱིར་འཐེན་པར་ལྟ་སྐུལ་བྱས། མི62འཛིན་བཟུང་བསྐྱར་སྣོན་དང་མི70ཞུ་གཏུག་བསྐྱར་སྣོན་བྱས་པ་དང་། གྱོད་གཞི36རྒོལ་གཏུག་བྱས། སྤྱི་ཡོངས་ཀྱི་རྒྱལ་ཁབ་བདེ་འཇགས་ལྟ་བ་རྒྱུན་འཁྱོངས་བྱས་པ་དང་ཆབ་སྲིད་བདེ་འཇགས་སྲུང་སྐྱོང་བྱེད་པ་དེ་ཨང་དང་པོར་བཞག་ནས། རྒྱལ་ཁབ་ཁ་བྲལ་གཏོང་བར་ངན་སྐུལ་དང་། འཇིགས་སྐུལ་རིང་ལུགས་དང་ཐལ་སྐྱོད་རིང་ལུགས་དྲིལ་སྒྲོག་བྱས་པ་སོགས་རྒྱལ་ཁབ་ཀྱི་བདེ་འཇགས་ལ་གནོད་སྐྱེལ་བའི་ཉེས་བསགས་ལ་མཐའ་གཅིག་ཏུ་ཉེས་ཆད་བཅད། བསམ་བཞིན་དུ་མི་བསད་པ་དང་བཙན་འཆིང་བྱས་པ་སོགས་གཏུམ་སྤྱོད་ཀྱི་ཉེས་བསགས་ཚབས་ཆེན་ལ་ཉེས་ཆད་དྲག་པོ་བཅད་ཅིང་། མི434འཛིན་བཟུང་ཆོག་མཆན་བཀོད་པ་དང་མི507ཞུ་གཏུག་བྱས་ལ། ལོ་གོང་མའི་དུས་མཉམ་དང་བསྡུར་ན་སོ་སོར10.7%དང16.1%མར་ཆག་ཡོད། དུག་རྫས་ཉེས་བསགས་ལ་ཉེས་ཆད་དྲག་པོ་བཅད་ཅིང་། མི206འཛིན་བཟུང་ཆོག་མཆན་བཀོད་པ་དང་མི268ཞུ་གཏུག་བྱས་ལ། ལོ་གོང་མའི་དུས་མཉམ་དང་བསྡུར་ན་སོ་སོར23.7% དང14.4%མར་ཆག་ཡོད། འཕྲོག་བཅོམ་དང་། བཙན་འཕྲོག རྐུ་ཁྱེར་སོགས་བྱུང་ཐེངས་མང་བའི་རྒྱུ་ནོར་གནོད་སྐྱེལ་གྱི་ཉེས་བསགས་ལ་ཁྲིམས་ལྟར་ཉེས་ཆད་བཅད་ཅིང་། མི1184འཛིན་བཟུང་ཆོག་མཆན་བཀོད་པ་དང་ལོ་གོང་མའི་དུས་མཉམ་དང་བསྡུར་ན18%མར་ཆག་ཅིང་། མི1585ཞུ་གཏུག་བྱས་པ་དང་ལོ་གོང་མའི་དུས་མཉམ་དང་བསྡུར་ན1.2%འཕར། ཉེན་ཁ་ཆེ་བའི་ངང་རླངས་འཁོར་བསྐོར་བའི་ཉེས་བསགས་གྱོད་གཞི་ཁྲིམས་ལྟར་ཐག་བཅད་ཅིང་། མི1349ཞུ་གཏུག་བྱས་པ་དང་ལོ་གོང་མའི་དུས་མཉམ་དང་བསྡུར་ན26.8%འཕར། གཡང་ག་གེ་མོས“སྤྱི་སྤྱོད་རླངས་འཁོར་གྱི་ཁ་འཁོར་བཙན་འཕྲོག་བྱེད་པའི”བདེ་འཇགས་ངང་རླངས་འཁོར་བསྐོར་བར་འགོག་རྐྱེན་བཟོས་ཏེ་སྤྱི་པའི་བདེ་འཇགས་ལ་གནོད་པའི་གྱོད་གཞིར་དམིགས་ནས་ཐེངས་དང་པོར་འཛིན་བཟུང་ཞིབ་བཤེར་བྱེད་པའི་ཡོངས་གྲགས་དཔང་ཉན་ཚོགས་འདུ་བསྡུས་ཏེ། ཁྲིམས་ལྟར་འཛིན་བཟུང་ཆོག་མཆན་འགོད་པར་གཏན་འཁེལ་བྱས། ཞིང་ཆེན་ཞིབ་དཔྱོད་ཁང་དང་གྲོང་ཁྱེར་དང་ཁུལ་ཞིབ་དཔྱོད་ཁང་གིས་ལས་སྒོའི་གཞི་གྲངས་དབྱེ་ཞིབ་དང་ཞིབ་འཇུག་བརྡར་གཅོད། གྲོས་མོལ་བཅས་ཀྱི་རྐྱེན་སྲོལ་རྒྱ་ཁྱབ་ཏུ་བཙུགས་ནས། དབྱེ་ཞིབ་དང་ཞིབ་འཇུག་བརྡར་གཅོད་ཀྱི་ཚོགས་འདུ་ཐེངས26བསྡུས། གྱོད་གཞི་ཐག་གཅོད་ཁྲོད་ཤེས་པའི་དུག་སྦྲིད་སྨན་རྫས་དོ་དམ་ཐད་ཀྱི་གནད་དོན་དང་ཉེན་ཁ་ཆེ་བའི་ངང་རླངས་འཁོར་བསྐོར་བའི་ཉེས་བསགས་མགྱོགས་མྱུར་གྱིས་འཕར་བའི་གནད་དོན་ལ་དམིགས་ནས། ཞིང་ཆེན་འཕྲོད་བསྟེན་བདེ་ཐང་ཨུ་ཡོན་ལྷན་ཁང་དང་ཞིང་ཆེན་སྤྱི་བདེ་ཐིན་སོ་སོར་ཞིབ་དཔྱོད་གྲོས་གཞི་བཏོན་ཏེ། གཙིགས་འཛིན་ཐོབ་པ་མ་ཟད་འབྲེལ་ཡོད་བྱ་བར་དུས་ཐོག་ཏུ་ཤུགས་སྣོན་དང་ལེགས་བཅོས་བྱས།
དམངས་དོན་ཞིབ་དཔྱོད་སྟོབས་ལྡན་དང་སྲིད་འཛིན་ཞིབ་དཔྱོད་དངོས་སྒྲུབ་བྱས། རིགས་སོ་སོའི་དམངས་དོན་གཏུག་བཤེར་གྱི་ལྟ་སྐུལ་གྱོད་གཞི707ལ་ཞིབ་བཤེར་དང་ཐག་གཅོད་བྱས་ཤིང་། རྒོལ་གཏུག་བྱེད་དགོས་པའི་གྱོད་གཞི5བཏོན་པ་དང་།བསྐྱར་ཞིབ་བྱེད་དགོས་པའི་ཞིབ་དཔྱོད་གྲོས་གཞི11བཏོན་པ། རྒོལ་གཏུག་བྱེད་དགོས་པའི་གྱོད་གཞི7ཞུ་འབུལ་བྱས་ཤིང་། འབྲེལ་ཡོད་སྡེ་ཚན་ལ་རིགས་སོ་སོའི་ཞིབ་དཔྱོད་གྲོས་གཞི12བཏོན་ནས། དག་ཐེར་ལེགས་བཅོས་བྱེད་དགོས་པའི་གྱོད་གཞི7ལན་བཏབ་པ་དང་། དང་ལེན་བྱེད་ཚད་ནི58.3%ཡིན། ལག་བསྟར་བྱེད་དཀའ་བའི་གནད་དོན་ཐག་གཅོད་པར་རོགས་རམ་བྱས་ཏེ། ལག་བསྟར་བྱེད་སྒོའི་ལྟ་སྐུལ་གྱོད་གཞི271ཐག་གཅོད་བྱ་རྒྱུ་དང་དུ་བླངས་པ་དང་ལོ་གོང་མའི་དུས་མཉམ་དང་བསྡུར་ན113.4%འཕར། དམངས་དོན་གཏུག་བཤེར་མིན་པའི་ལག་བསྟར་ལྟ་སྐུལ་ཆེད་དོན་བྱེད་སྒོ་སྤེལ་ཞིང་། གཏུག་བཤེར་མིན་པའི་ལག་བསྟར་གྱི་ལྟ་སྐུལ་གྱོད་གཞི142ཐག་གཅོད་བྱ་རྒྱུ་དང་དུ་བླངས་པ་དང་། ཞིབ་དཔྱོད་གྲོས་གཞི58བཏོན། དམངས་དོན་གཏུག་བཤེར་རྫུན་མའི་ཁྱབ་ཁོངས་སུ་རིམ་པ་ཟབ་མོའི་ཁྲིམས་འགལ་བྱ་སྤྱོད་ལ་ལྟ་སྐུལ་བྱེད་པའི་ཆེད་དོན་བྱེད་སྒོ་སྤེལ། ཞུ་གཏུག་ལ་རྒྱབ་སྐྱོར་བྱེད་པའི་བྱ་བ་ལེགས་སྒྲུབ་བྱས་ཏེ་གྱོད་གཞི92ཐག་བཅད་པ་དང་གྱོད་གཞི་དང་འབྲེལ་བའི་དངུལ་གྲངས་སྒོར་ཁྲི1099ཡོད། སྲིད་འཛིན་ཞིབ་དཔྱོད་ཀྱི་ལྟ་སྐུལ་གྱོད་གཞི194 ཐག་གཅོད་བྱ་རྒྱུ་དང་དུ་བླངས་པ་དང་། ཞིབ་དཔྱོད་གྲོས་གཞི104བཏོན། ཞིང་ཆེན་ཞིབ་དཔྱོད་ཁང་གིས《དུས་རབས་གསར་བའི་དམངས་དོན་དང་སྲིད་འཛིན་ཞིབ་དཔྱོད་བྱ་བར་སྔར་ལས་ཤུགས་སྣོན་པའི་སྐོར་གྱི་བསམ་འཆར》གཏན་འབེབས་བྱས་ཏེ། ཞིང་ཆེན་ཡོངས་ཀྱི་དམངས་དོན་ཞིབ་དཔྱོད་དང་སྲིད་འཛིན་ཞིབ་དཔྱོད་བྱ་བ་སྤེལ་བར་མཛུབ་སྟོན་བྱས། ཁྲིམས་རིག་པའི་དགེ་རྒན་ཆེན་མོ་དང་ཁྲིམས་རྩོད་པ་བསླབ་རྒན་སོགས་གདན་དྲངས་ནས་དམངས་དོན་དང་སྲིད་འཛིན་གཏུག་བཤེར་གྱི་ལྟ་སྐུལ་གྱོད་གཞིའི་ཆེད་མཁས་པ་བློ་འདྲི་དང་རིགས་པས་ཁུངས་སྐྱེལ་ཨུ་ཡོན་ལྷན་ཁང་བཙུགས་ཏེ། “ཕྱི་ཀླད” ལ་བརྟེན་ནས་དམངས་དོན་དང་སྲིད་འཛིན་ཞིབ་དཔྱོད ཀྱི་ལྟ་སྐུལ་བྱེད་ནུས་ཇེ་མཐོར་བཏང་།
སྤྱི་ཕན་གཏུག་བཤེར་གྱི་ཞིབ་དཔྱོད་བྱ་བ་ལེགས་སྒྲུབ་བྱས། སྤྱི་ཕན་གཏུག་བཤེར་ཞིབ་དཔྱོད་ཀྱི“མཚོ་སྔོན་རྣམ་པ”ཧུར་བརྩོན་གྱིས་རྒྱ་སྐྱེད་དང་ཕུན་སུམ་ཇེ་ཚོགས་སུ་བཏང་། “ལག་གདང་སྦྲེལ་ནས་རྙོག་ཟིང་བཞི་གཙང་སེལ་དང་གཙང་གསུམ་འབྱུང་ཡུལ་སྲུང་སྐྱོང་བྱེད་པ”དང“སྐྱེ་ཁམས་ས་ཁོངས་ཆེན་པོ་ལྔའི”བཀོད་པར་ཞབས་འདེགས་ཞུས་ནས་ས་ཁོངས་མཐུན་སྦྱོར་ངང་འཕེལ་རྒྱས་འགྲོ་བར་སྐུལ་འདེད་གཏོང་བ་སོགས་ཀྱི་ཆེད་དོན་ཞིབ་དཔྱོད་བྱེད་སྒོ་སྤེལ། ཞིང་ཆེན་ཞིབ་དཔྱོད་ཁང་གིས་ཞིང་ཆེན་ནགས་རྩྭ་ཅུས་དང་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་དོ་དམ་ཅུས་མཉམ་འབྲེལ་བྱས་ནས《གཙང་གསུམ་འབྱུང་ཡུལ་གྱི་སྐྱེ་ཁམས་སྤྱི་ཕན་ཁྲིམས་འཛིན་སྲུང་སྐྱོང་བྱེད་པའི་རོགས་ལས་རྐྱེན་སྲོལ་འཛུགས་པའི་སྐོར་གྱི་བསམ་འཆར(ཚོད་ལྟའི་ལག་ལེན)》དངོས་སུ་བཏོན་ནས། ཞིང་ཆེན་ཏང་ཨུའི་ཧྲུའུ་ཅིའམ་ཞིང་ཆེན་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རིན་ཝང་ཅན་ཅུན་དང་ཞིང་ཆེན་ཏང་ཨུའི་ཧྲུའུ་ཅི་གཞོན་པའམ་ཧྲིན་ཀྲང་ལིའུ་ཉིང་སོགས་མགོ་ཁྲིད་ཀྱི་བཀའ་མཆན་དང་ཁས་ལེན་ཐོབ། ཞིང་ཆེན་ཞིབ་དཔྱོད་ཁང་དུ“གཙང་གསུམ་འབྱུང་ཡུལ་གྱི་སྤྱི་ཕན་ཁྲིམས་འཛིན་སྲུང་སྐྱོང་ལྟེ་གནས”ཀྱི་སྒོ་བྱང་བཀལ་ནས་བཙུགས། ཞིང་ཆེན་ཞིང་ལས་ཞིང་སྡེ་ཐིན་དང་མཚོ་བྱང་ཁུལ་སྲིད་གཞུང་། མཚོ་སྔོན་པོའི་མཛེས་ལྗོངས་སྲུང་སྐྱོང་བེད་སྤྱོད་དོ་དམ་ཅུས་བཅས་དང་མཉམ་དུ་སྤྱི་ཕན་ཞིབ་དཔྱོད་ཀྱི་མཚོ་སྔོན་པོའི་ཙོང་ཉ་སྐྱེ་འཕེལ་གློད་པའི་རྟེན་གཞི་བཙུགས། ཟི་ལིང་གྲོང་ཁྱེར་ཞིབ་དཔྱོད་ཁང་གིས་མི་དམངས་མཁའ་ཟོན་གཙོ་གཉེར་སྡེ་ཁག་དང་མཉམ་དུ་འབྲེལ་ཡོད་ཁེ་ལས་ལ་སྐུལ་འདེད་བཏང་ནས་འཇལ་ཆད་པའི་མི་དམངས་མཁའ་ཟོན་གནས་སྤོར་འཛུགས་སྐྲུན་དངུལ་སྒོར་ཁྲི4500ལྷག་ཕྱིར་ལེན་བྱས། མཚོ་ཤར་གྲོང་ཁྱེར་ཞིབ་དཔྱོད་ཁང་གིས་རྨ་ཆུའི་ཆུ་སྟོད་སྐྱེ་ཁམས་ཁོར་ཡུག་གི་སྤྱི་ཕན་ཁྲིམས་འཛིན་སྲུང་སྐྱོང་ལ་ཤུགས་བསྣན་ཞིང་། ཞིང་ཆེན་ཡོངས་ཀྱི་ཁོར་ཡུག་སྦག་བཙོག་གི་དམངས་དོན་སྤྱི་ཕན་གཏུག་བཤེར་གྱོད་གཞི་དང་པོ་ཁྲིམས་ལྟར་ཐག་གཅོད་བྱས། མཚོ་ནུབ་ཁུལ་ནུབ་རྒྱུད་གཏེར་ཁུལ་ཞིབ་དཔྱོད་ཁང་གིས་རྒྱལ་དབང་ས་ཞིང་བཤུག་དངུལ་བདའ་འདེད་བྱེད་པའི་ཁྲོད་གནས་པའི་གནད་དོན་ལ་དམིགས་ནས་དུས་ཐོག་ཏུ་སྲིད་འཛིན་སྤྱི་ཕན་གཏུག་བཤེར་བཏོན་པ་དང་། འབྲེལ་ཡོད་སྡེ་ཁག་གིས་ཁྲིམས་ལྟར་འགན་འཁྲི་ལག་བསྟར་བྱེད་པར་སྐུལ་འདེད་བཏང་། སྤྱི་ཕན་གཏུག་བཤེར་གྱི་ཞིབ་དཔྱོད་དྲིལ་སྒྲོག་བྱེད་ཤུགས་སྔར་ལས་ཇེ་ཆེར་བཏང་ཞིང་། སྤྱི་ཚོགས་སུ་སྤྱི་ཕན་གཏུག་བཤེར་ཞིབ་དཔྱོད་ཀྱི་དཔེར་མཚོན་གྱོད་དཔེ14ཁྱབ་སྒྲོག་བྱས་ནས། སྤྱི་ཕན་གཏུག་བཤེར་ཞིབ་དཔྱོད་བྱ་བའི་སྤྱི་ཚོགས་ཀྱི་ཤེས་ཚད་རྒྱུན་ཆད་མེད་པར་ཇེ་མཐོ་རུ་བཏང་། སྤྱི་ཕན་གཏུག་བཤེར་གྱོད་གཞིའི་ཁུངས་སྣེ1031འཚོལ་སྡུད་བྱས་པ་དང་ལོ་གོང་མའི་དུས་མཉམ་དང་བསྡུར་ན106.2%འཕར་ཞིང་། གྱོད་གཞི870ལ་གྱོད་ཐོ་བཀོད་ནས་ཞིབ་བཤེར་བྱས་པ་དང་། ལོ་གོང་མའི་དུས་མཉམ་དང་བསྡུར་ན104.7%འཕར། ཞིབ་དཔྱོད་གྲོས་གཞི631བཏོན་པ་དང་ལོ་གོང་མའི་དུས་མཉམ་དང་བསྡུར་ན93.6%འཕར་ལ། ཁྲིམས་ཁང་ལ་སྤྱི་ཕན་གཏུག་བཤེར་གྱོད་གཞི39བཏོན་ཞིང་། གཏོར་བརླག་བྱ་ཡུལ་གྱི་རྒྱལ་དབང་ནགས་ས་མུའུ1054དང་། ཁྲིམས་འགལ་གྱིས་སྤྱོད་སྒོ་སྒྱུར་བ་དང་བཟུང་སྤྱོད་བྱས་པའི་རྨོ་ཞིང་མུའུ363ཉམས་གསོ་བྱེད་པར་སྐུལ་འདེད་བཏང་བ་དང་། འཇལ་ཆད་བྱ་ཡུལ་རྒྱལ་དབང་ས་ཞིང་བེད་སྤྱོད་བྱེད་དབང་བཤུག་དངུལ་སྒོར་ཁྲི5690ལྷག་ཕྱིར་ལེན་པར་སྐུལ་འདེད་བཏང་།
བཞི། དམངས་ཀྱི་དོན་དུ་ཞིབ་དཔྱོད་དོན་དངོས་ལེགས་པོར་བསྒྲུབས་ནས་མི་དམངས་མང་ཚོགས་ཀྱི་ཁྲིམས་འཛིན་དགོས་མཁོ་རྒྱུན་ཆད་མེད་པར་བསྐངས།
དམངས་འཚོ་ཐད་ཀྱི་གཟེར་དམིགས་ཁྲིམས་ལྟར་མེད་པར་བཟོས། “ནན་ཤོས་བཞིའི” བླང་བྱ་དོན་འཁྱོལ་ནན་མོ་བྱས་ཏེ། མང་ཚོགས་ཀྱི“ལྕེ་ཐོག་བདེ་འཇགས”མཐའ་གཅིག་ཏུ་སྲུང་སྐྱོང་བྱས་ཤིང་། སྨན་རྫས་རྫུན་མ་དང་སྨན་རྫས་སྤུས་ཞན། དུག་ལྡན་གནོད་ལྡན་གྱི་ཟས་རིགས་སོགས་བཟོ་ཚོང་བྱས་པའི་ཉེས་ཅན31ཞུ་གཏུག་བྱས། མཚོ་ལྷོ་ཁུལ་ཁྲི་ཀ་རྫོང་ཞིབ་དཔྱོད་ཁང་གིས་མྰ་ག་གེ་མོ་ཡིས “དུག་ལྡན་བསྙལ་ཕྱེ”ཐོན་སྐྱེད་དང་ཕྱིར་འཚོང་བྱས་པའི་གྱོད་གཞིར་དམིགས་ནས་ཉེས་དོན་ཞོར་གཏོགས་དམངས་དོན་སྤྱི་ཕན་གཏུག་བཤེར་བཏོན་ཞིང་། ཁྲིམས་ཁང་གིས་ཁྲིམས་ལྟར་གྱོད་ཡ་ཡིས་ཉེས་དོན་འགན་འཁྲི་འཁུར་བ་མ་ཟད་ཆད་གཅོད་རང་བཞིན་གྱི་སྐྱིན་ཚབ་འཇལ་དངུལ་ལྡབ10སྤྲོད་དགོས་པའི་ཁྲིམས་ཐག་བཅད། ཟི་ལིང་གྲོང་ཁྱེར་དང་མཚོ་ནུབ་ཁུལ་ཞིབ་དཔྱོད་ལས་ཁུངས་ཀྱིས་འབྲེལ་ཡོད་འགན་ནུས་སྡེ་ཁག་གིས་དྲ་ཐོག་བཟའ་བཏུང་ལ་ལྟ་སྐུལ་དོ་དམ་ནན་མོ་བྱེད་པར་སྐུལ་འདེད་བཏང་ནས། མི་དམངས་མང་ཚོགས་ཀྱིས་སྐྱེལ་ཟས་ཉོ་བར་སྔར་ལས་སེམས་བདེ་རུ་བཅུག གློག་འཕྲིན་དང་དྲ་རྒྱ་བེད་སྤྱད་དེ་མི་དམངས་ཀྱི “རྔུལ་ཁྲག་དངུལ” དང “སྲོག་སྐྱོབ་དངུལ”། “རྒན་གསོ་དངུལ” སོགས་མགོ་སྐོར་གཡོ་ལེན་བྱས་པའི་ཉེས་བསགས་ཉེས་ཆད་དྲག་པོ་བཅད་པ་དང་མི17ཞུ་གཏུག་བྱས། བུད་མེད་དང་བྱིས་པ། རྒན་རྒོན། དབང་བོ་སྐྱོན་ཅན་བཅས་ཀྱི་ཁྲིམས་མཐུན་ཁེ་དབང་སོགས་ལ་གནོད་སྐྱེལ་བའི་ཉེས་བསགས་ལ་ཉེས་ཆད་བཅད་ཅིང་། མི476འཛིན་བཟུང་ཆོག་མཆན་བཀོད་པ་དང་མི574ཞུ་གཏུག་བྱས། གླ་རྒྱག་ཞིང་པས་གླ་ཕོགས་འདེད་ལེན་བྱེད་དཀའ་བའི་གནད་དོན་ལ་དམིགས་ནས། “གླ་རྒྱག་ཞིང་པས་གླ་ཕོགས་འདེད་ལེན་བྱེད་པའི་གནད་དོན་ཐག་གཅོད་པར་རོགས་ལས་བྱེད་པའི”ཆེད་དོན་ཞིབ་དཔྱོད་བྱེད་སྒོ་སྤེལ་ཞིང་། གླ་རྒྱག་ཞིང་པས་གྱོད་གཞི35ཞུ་གཏུག་བྱེད་པར་རྒྱབ་སྐྱོར་བྱས་པ་དང་། ཆད་འགྱངས་ཀྱི་གླ་ཕོགས་སྒོར་ཁྲི1057འདེད་ལེན་བྱེད་པར་རོགས་རམ་བྱས།
ལོ་ན་མ་སོན་པའི་མིའི་ཞིབ་དཔྱོད་བྱ་བ་བློ་རྩེ་གཅིག་སྒྲིམ་གྱིས་ལེགས་སྒྲུབ་བྱས། འཛིན་བཟུང་ཆོག་མཆན་འགོད་པར་ཞུས་པའི་ལོ་ན་མ་སོན་པའི་མིའི་ཉེས་བསགས་གྱོད་གཞི204དང་མི372ཐག་གཅོད་བྱ་རྒྱུ་དང་དུ་བླངས་ཤིང་། མི300འཛིན་བཟུང་ཆོག་མཆན་བཀོད་པ་དང་མི72འཛིན་བཟུང་ཆོག་མཆན་མ་བཀོད་ཅིང་། ཞུ་གཏུག་ཞིབ་བཤེར་བྱེད་པར་སྤོ་སྐྱེལ་བྱས་པའི་མི576ཐག་གཅོད་བྱ་རྒྱུ་དང་དུ་བླངས་ཤིང་། མི455ཞུ་གཏུག་བྱས་པ་དང་མི58ཞུ་གཏུག་མ་བྱས། སློབ་གསོ་སྲིད་འཛིན་སྡེ་ཁག་དང་མཉམ་འབྲེལ་བྱས་ནས་ཆེས་མཐོའི་མི་དམངས་ཞིབ་དཔྱོད་ཁང་དང་ཞིང་ཆེན་ཞིབ་དཔྱོད་ཁང་གི“ཞིབ་དཔྱོད་གྲོས་གཞི་ཨང་དང་པོ”དོན་ཐོག་ཏུ་འཁྱོལ་བར་རྒྱུན་མཐུད་ངང་སྐུལ་འདེད་བཏང་། ཞིང་ཆེན་ཞིབ་དཔྱོད་ཁང་དང་ཞིང་ཆེན་སློབ་གསོ་ཐིན་གྱིས་དུས་རབས་གསར་བའི་སློབ་རའི་ཁྲིམས་སྐྱོང་མཉམ་སྐྲུན་གྱི་བསམ་འཆར་གཏན་འབེབས་བྱས་ནས། ཞིང་ཆེན་ཡོངས་ཀྱི་སློབ་གྲྭ་ནས་སློབ་རའི་ཁྲིམས་སྐྱོང་འཛུགས་སྐྲུན་བྱེད་སྒོ་སྤེལ། ཞིབ་དཔྱོད་ཁང་དང་སློབ་གྲྭ་མཉམ་དུ་སྐྲུན་པར་ཤུགས་བསྣན་ནས་ཞིབ་དཔྱོད་ཁང་དང་སློབ་གྲྭ་ཆུང་འབྲིང(བྱིས་སྦྱོང་ཁང)980བར《ཞིབ་དཔྱོད་ཁང་དང་སློབ་གྲྭའི་མཉམ་ལས་མཉམ་སྐྲུན་གྱི་གྲོས་ཆིངས》བཞག་ཡོད། རིམ་པ་སོ་སོའི་ཅྰན་ཁྲ་ཀྲང་དང་ཅྰན་ཁྲ་ཀྲང་གཞོན་པ་ཚང་མས་སློབ་གྲྭ་ཆུང་འབྲིང་གི་ཁྲིམས་སྐྱོང་སློབ་གཙོ་གཞོན་པའི་འགན་ཁུར་ཡོད། ཆེས་མཐོའི་མི་དམངས་ཞིབ་དཔྱོད་ཁང་དང་གཞོགས་འདེགས་བྱས་ནས“ཁྲིམས་སྐྱོང་གི་ཤེས་བྱ་སློབ་གྲྭར་སྐྱེལ་བའི”ས་ཁོངས་གསུམ་དང་ཁུལ་གསུམ་དུ་སྐོར་བཤད་བྱེད་སྒོ་སྤེལ་བ་དང་ཐེངས52སྐོར་བཤད་བྱས་པས། སློབ་མ་ཆུང་འབྲིང་དང་དགེ་རྒན། ཁྱིམ་བདག15000ལྷག་ལ་སློབ་གསོ་ཐོབ།
ཁྲིམས་འཛིན་ཁྱབ་ཁོངས་ཀྱི་མིའི་ཐོབ་ཐང་འགན་སྲུང་བྱེད་ཤུགས་ཇེ་ཆེར་བཏང་། གུ་ཡངས་དང་ནན་མོ་ཟུང་དུ་སྦྲེལ་བའི་ཉེས་དོན་སྲིད་ཇུས་ལག་བསྟར་དང་། བདེན་དཔང་ལ་བརྟེན་ནས་ཁྲུན་ཐག་གཅོད་པ་དང་དོགས་ཡོད་ཉེས་བསགས་ཞུ་གཏུག་མི་བྱེད་པ་སོགས་ཀྱི་རྩ་དོན་དོན་འཁྱོལ་བཟང་པོ་བྱས་ཏེ། ནག་ཉེས་སུ་མ་གྱུར་པའམ་བདེན་དཔང་ཁུངས་བཙན་མེད་པའི་མི604འཛིན་བཟུང་མ་བྱས་པ་དང་མི319ཞུ་གཏུག་མ་བྱས། ཁྲིམས་རྩོད་པའི་ལས་གཉེར་བྱེད་དབང་ཁྲིམས་ལྟར་འགན་སྲུང་བྱས་ཐོག་ཞིང་ཆེན་ཡོངས་ཀྱི་རིམ་པ་གསུམ་གྱི་ཞིབ་དཔྱོད་ཁང་ཚང་མས་ཁྲིམས་རྩོད་པ་སྣེ་ལེན་ཁང་བཙུགས་ནས། ཁྲིམས་རྩོད་པ་མི་ཐེངས1639སྣེ་ལེན་བྱས་པ་དང་། དག་སེལ་དང་དྲ་ཐོག་ཁ་ཆད་བསྒོ་བའི་ལས་ཚབ་གྱོད་གཞི686དང་ལེན་བྱས་ནས། ཅི་ཐུང་གང་ཐུབ་ཀྱིས་ཁྲིམས་རྩོད་པས་གྱོད་གཞི་ཐག་གཅོད་པར་སྟབས་བདེ་བཟོས། མང་ཚོགས་ཀྱི་རྒྱུས་ལོན་དབང་ཆ་དང་ཐེ་ཞུགས་དབང་ཆ། ལྟ་སྐུལ་དབང་ཆ་བཅས་ལ་བརྩི་འཇོག་གང་ལེགས་བྱས་ཏེ། གྱོད་གཞིའི་ཆ་འཕྲིན་གལ་ཆེན1054དང་གྱོད་གཞིའི་གོ་རིམ་རང་བཞིན་གྱི་ཆ་འཕྲིན10751ཡོངས་བསྒྲགས་དང་། མཇུག་བསྒྲིལ་རང་བཞིན་གྱི་བཅའ་ཁྲིམས་ཡིག་རིགས3184ཁྱབ་སྒྲོག་བྱས།
ཧུར་བརྩོན་གྱིས་སྤྱི་ཚོགས་བཅོས་སྐྱོང་ཐད་ཀྱི་གསར་གཏོད་ལ་ཞུགས། ཆེས་མཐོའི་མི་དམངས་ཞིབ་དཔྱོད་ཁང་གི“ཉིན7གྱི་ནང་དུ་མང་ཚོགས་ཀྱི་སྐུར་ཡིག་གོ་རིམ་ལྟར་ལན་སློག་པ་དང་ཟླ་བ3གྱི་ནང་དུ་ཐག་གཅོད་བརྒྱུད་རིམ་མམ་ཡང་ན་ཐག་གཅོད་བྱས་འབྲས་ལན་འདེབས་པའི”ལམ་ལུགས་ཀྱི་གཏན་འབེབས་ནན་ཏན་སྒོས་དོན་འཁྱོལ་བྱས་ཏེ། སྐུར་ཡིག501ཐག་གཅོད་བྱ་རྒྱུ་དང་དུ་བླངས་ཤིང་། ལན་སློག་ཚད་དང་ལན་འདེབས་ཚད100%ཡིན་པ་དང་། ཞུ་གཏུག་མཚམས་འཇོག་ཚད98%ལ་བསླེབས་ཡོད། ཞིང་ཆེན་ཞིབ་དཔྱོད་ཁང་གིས“བསམ་འཆར23”གཏན་འབེབས་བྱས་ནས་དུས་རབས་གསར་བའི“ཧྥེང་ཆའོ་ཡི་ཉམས་མྱོང”ལྡན་པའི་མཚོ་སྔོན་གྱི་ཞིབ་དཔྱོད་རྣམ་པ་ཆགས་པར་འབད་བརྩོན་བྱས། སྣ་མང་ཅན་གྱི་རྩོད་གླེང་ཐག་གཅོད་རྐྱེན་སྲོལ་འཐུས་ཚང་དུ་བཏང་ཞིང་། ཁྲིམས་འཛིན་སྲིད་འཛིན་ལས་ཁུངས་དང་ཁྲིམས་རྩོད་པའི་མཐུན་ཚོགས་གཉིས་གྲོས་མོལ་བྱས་ནས་ཁྲིམས་རྩོད་པས་དུས་བཅད་ལྟར་ལས་རེས་བྱེད་པའི་ལམ་ལུགས་བཙུགས་ལ། ཁྲིམས་རྩོད་པ་ཡིག་སྐུར་ངོ་གཏུག་ལ་སྣེ་ལེན་བྱེད་པའི་གྱོད་གཞི115ལ་ཞུགས། 12309ཞིབ་དཔྱོད་ཞབས་ཕྱིའི་དྲ་རྒྱ་རིམ་སྤར་འཛུགས་སྐྲུན་བྱས་ནས། ཁྲིམས་འཛིན་རོགས་སྐྱོབ་ཐབས་ལམ་ཐོགས་མེད་དང་འགན་སྲུང་བྱས་ཤིང་། ཁྲིམས་འཛིན་ལ་བརྟེན་ནས་མི་དམངས་ལ་སྟབས་བདེ་བཟོ་བའི་ཕན་འབྲས་ཇེ་ཆེར་བཏང་།
ལྔ། ཁྲིམས་འཛིན་སྒྲིག་སྲོལ་གྱི་བཅོས་སྒྱུར་དང་ཞིབ་དཔྱོད་བཅོས་སྒྱུར་ཟབ་སྤེལ་བྱས་ནས་བཅོས་སྒྱུར་སྣ་ཚོགས་དོན་ཐོག་ཏུ་འཁྱོལ་བ་དང་ཕན་འབྲས་ཐོན་པར་སྐུལ་སྤེལ་ཏན་ཏིག་བཏང་།
ཁྲིམས་འཛིན་སྒྲིག་སྲོལ་གྱི་ཆ་འགྲིག་བཅོས་སྒྱུར་ཟབ་སྤེལ་བྱས། ཞིབ་དཔྱོད་དཔོན་སྒྲིག་ཁོངས་སུ་འཇུག་པ་དང་ཕྱིར་འཐེན་པའི་བྱེད་ཐབས་འཐུས་ཚང་དུ་བཏང་བ་དང་། སྒྲིག་ཁོངས་སུ་འཇུག་པའི་ཞིབ་དཔྱོད་དཔོན་སྐོར་བཞི་བ་གདམ་གསེས་ལས་འགན་ཡོངས་འགྲུབ་བྱས་ཏེ་མི53སྒྲིག་ཁོངས་སུ་ཚུད་ཅིང་། ཞིབ་དཔྱོད་དཔོན31སྒྲིག་ཁོངས་ལས་ཕྱིར་འཐེན་བྱས། སྒྲིག་ཁོངས་སུ་ཚུད་པའི་ཞིབ་དཔྱོད་ཁང་གི་མགོ་ཁྲིད་ཀྱིས་ངེས་པར་དུ་གྱོད་གཞི་ཐག་གཅོད་དགོས་པ་རྒྱུན་འཁྱོངས་བྱས་ཏེ། ཞིང་ཆེན་ཡོངས་ཀྱི་རིམ་པ་གསུམ་གྱི་ཞིབ་དཔྱོད་ཁང་གི་སྒྲིག་ཁོངས་སུ་ཚུད་པའི་མགོ་ཁྲིད་ཀྱིས་རིགས་སོ་སོའི་གྱོད་གཞི5952ཐག་བཅད་པ་དང་། ཅྰན་ཁྲ་ཀྲང་ཁྲིམས་རར་ཞུགས་རྒྱུ་དེ་རིམ་བཞིན་རྒྱུན་རྣམ་ཅན་དུ་གྱུར། མི་དམངས་ཁྲིམས་ཁང་འདྲི་གཅོད་ཨུ་ཡོན་ལྷན་ཁང་གི་གྲོས་ཚོགས་སུ་ཟུར་ཞུགས་བྱས་པའི་རིམ་པ་སོ་སོའི་ཅྰན་ཁྲ་ཀྲང་དང་ཅྰན་ཁྲ་ཀྲང་གཞོན་པ་མི་ཐེངས129ཡོད་པ་དང་། རྒྱལ་ཡོངས་ཀྱི་ཞིབ་དཔྱོད་ལས་ཁུངས་སུ་ཨང་དང་པོར་གནས་ཡོད། གྲུབ་འབྲས་དཔྱད་ཞིབ་དང་གདེང་འཇོག་རྐྱེན་སྲོལ་འཐུས་ཚང་དུ་བཏང་སྟེ། ཞིབ་དཔྱོད་མི་སྣས་གྱོད་གཞི་མང་པོ་ཐག་གཅོད་པ་དང་གྱོད་གཞི་མགྱོགས་པོར་ཐག་གཅོད་པ། གྱོད་གཞི་ལེགས་པོར་ཐག་གཅོད་པར་ཁྲིད་སྟོན་བྱས།
ནང་འཛུགས་ལས་ཁུངས་ཀྱི་བཅོས་སྒྱུར་ལ་སྐུལ་སྤེལ་བཏང་། ཞིང་ཆེན་ཞིབ་དཔྱོད་ཁང་གི་ལས་ཁུངས་དང་། གྲོང་ཁྱེར་དང་ཁུལ། རྫོང་ཆུས་བཅས་སོ་སོའི་ནང་འཛུགས་ལས་ཁུངས་ཀྱི་བཅོས་སྒྱུར་ལ་ཧུར་བརྩོན་བརྟན་བརླིང་ངང་སྐུལ་སྤེལ་བཏང་བ་དང་། བཅོས་སྒྱུར་བྱས་རྗེས་ཞིང་ཆེན་ཞིབ་དཔྱོད་ཁང་གི་ནང་འཛུགས་ལས་ཁུངས18ཡོད་ཅིང་། བཙུགས་པའི་ལས་སྒོའི་ལས་ཁུངས་དེ་ཆེས་མཐོའི་མི་དམངས་ཞིབ་དཔྱོད་ཁང་དང་ཕལ་ཆེར་མཐུན་པ་དང་། ལས་གནས་ཐོག་གི་ཉེས་བསགས་ཞིབ་དཔྱོད་དང་སྤྱི་ཕན་གཏུག་བཤེར་གྱི་ཞིབ་དཔྱོད། ལོ་ན་མ་སོན་པའི་མིའི་ཞིབ་དཔྱོད་སོགས་སྡེ་ཁག་གསར་དུ་བཙུགས་ཤིང་ཁྲིམས་འཛིན་སྲིད་འཛིན་སྡེ་ཁག་སྡེབ་སྒྲིག་བྱས། གྲོང་ཁྱེར་དང་ཁུལ། རྫོང་ཆུས་བཅས་སོ་སོའི་ཞིབ་དཔྱོད་ཁང་གི་ནང་འཛུགས་ལས་ཁུངས་ཀྱིས་རྣམ་པ་དུ་མ་སྤྱད་དེ་ཡུལ་བབ་དང་བསྟུན་པར་ལེགས་སྒྲིག་བྱས་ནས། ནང་འཛུགས་ལས་ཁུངས་ཀྱི་བཅོས་སྒྱུར་ལས་འགན་ཡོངས་སུ་འགྲུབ་པར་བྱས།
ཉེས་དོན་ལག་བསྟར་གྱི་ཞིབ་དཔྱོད་བྱ་བ་སྤེལ་བར་གསར་གཏོད་བྱས། ཞིང་ཆེན་ཞིབ་དཔྱོད་ཁང་དང་ཞིང་ཆེན་ཁྲིམས་འཛིན་ཐིན། ཞིང་ཆེན་བཙོན་ཁང་དོ་དམ་ཅུས་བཅས་ཀྱིས《སྐོར་སྐྱོད་ཞིབ་དཔྱོད་བྱ་བའི་སྐོར་གྱི་འབྲེལ་གཏུག་དང་མཐུན་སྦྱོར་བྱེད་ཐབས》གཏན་འབེབས་བྱས་ཏེ། བཙོན་ཁང་སོ་སོར་ཕྱོགས་ཡོངས་ནས་སྐོར་སྐྱོད་ཞིབ་དཔྱོད་བྱས་ཤིང་། ཤེས་པའི་གནད་དོན་ལ་དམིགས་ནས་དག་ཐེར་ལེགས་བཅོས་ཀྱི་བསམ་འཆར་བཏོན་ནས། བཙོན་ཁང་དོ་དམ་སྡེ་ཚན་སོ་སོས་ཧུར་བརྩོན་གྱིས་དག་ཐེར་ལེགས་བཅོས་བྱས་པ་དང་ཕན་འབྲས་བཟང་པོ་ཐོབ། ཉེས་ཅན་ལྟ་སྲུང་ཁང་དང་སྡེ་ཁུལ་ལ་སྐོར་སྐྱོད་ཞིབ་དཔྱོད་ཚོད་ལྟའི་བྱ་བ་སྤེལ་བར་འཚོལ་ཞིབ་བྱས་ཏེ། ཟི་ལིང་གྲོང་ཁྱེར་མཁར་བྱང་ཆུས་དང་། མཚོ་བྱང་ཁུལ་རྨིན་ཡོན་རྫོང་ཁྲིམས་འཛིན་ཅུས་དང་དེའི་ཁྲིམས་འཛིན་ཁང5བཅས་ལ་སྡེ་ཁུལ་ཡོ་བསྲང་གི་སྐོར་སྐྱོད་ཞིབ་དཔྱོད་ཚོད་ལྟའི་བྱ་བ་སྤེལ། ཁྲིམས་ཆད་འཁུར་བཞིན་པའི་ཉེས་ཅན་སྐོར་ཞིག་དམིགས་བསལ་བཙོན་གྲོལ་གཏོང་བར་བཅའ་ཁྲིམས་ཀྱི་ལྟ་སྐུལ་འགན་འཁྲི་ནན་ཏན་སྒོས་ལག་བསྟར་བྱས་ཏེ། ཞུ་འབུལ་ལས་ཁུངས་ཀྱིས་དམིགས་བསལ་བཙོན་གྲོལ་གཏོང་བར་ཞུས་པའི་མི101ལ་ཞིབ་བཤེར་བྱས་པ་དང་། མི88དམིགས་བསལ་བཙོན་གྲོལ་གཏོང་བར་འཐད་པའི་ཞིབ་དཔྱོད་བསམ་འཆར་བཏོན། རྒྱུ་ནོར་གྱི་ཁྲིམས་ཆད་ལག་བསྟར་བྱེད་པར་སྐུལ་སྤེལ་དང་བཙོན་མའི་ཁྲིམས་མཐུན་ཁེ་དབང་སྲུང་སྐྱོང་བྱས་པ་དང་། དངོས་ཁྲིམས་བཅད་པའི་ཉེས་ཅན་ལ་ཁྲིམས་ཆད་ལག་བསྟར་མ་བྱས་པ་སོགས་ཀྱི་ཆེད་དོན་བྱེད་སྒོ་ཟབ་སྤེལ་བྱས། ཉེས་དོན་ལག་བསྟར་གྱི་ལྟ་སྐུལ་དོ་དམ་བྱེད་སྒོའི་ཁྲིམས་འགལ་གྱོད་གཞི105ཡོ་བསྲང་བྱས་པ་དང་ལོ་གོང་མའི་དུས་མཉམ་དང་བསྡུར་ན36.7%མར་ཆག་ཡོད། ཁྲིམས་ཆད་ཇེ་ཡང་དང་དངོས་མིན་བཙོན་འགྲོལ། བཙོན་ཁང་ཕྱི་རོལ་ཏུ་ཉེས་ཆད་གནས་སྐབས་སུ་ལག་བསྟར་བཅས་བྱེད་པའི་གྱོད་གཞི3234ལ་ཞིབ་བཤེར་བྱས་པ་དང་། ཉེས་ཆད་མི་འཚམ་པའི་མི69ཡོ་བསྲང་དང་སྒྱུར་བཅོས་བྱས་པ་དང་ལོ་གོང་མའི་དུས་མཉམ་དང་བསྡུར་ན36.7%མར་ཆག་ཡོད། བཀག་སྐྱིལ་གྱི་དགོས་ངེས་རང་བཞིན་ལ་ཞིབ་བཤེར་བྱེད་པར་ཤུགས་བསྣན་ནས། གྱོད་གཞི་ཐག་གཅོད་ལས་ཁུངས་ལ་བཙན་ཤེད་ཀྱི་བྱེད་ཐབས་སྒྱུར་བའི་གྲོས་གཞི་བཏོན་པའི་མི323ཡོད་པ་དང་། དེ་ལས་དང་ལེན་ཐོབ་པའི་མི250ཡོད།
ནག་ཉེས་ངོས་ལེན་དང་ཉེས་ཆད་ངོས་ལེན་བྱེད་པར་གུ་ཡངས་སུ་གཏོང་བའི་ལམ་ལུགས་དོན་འཁྱོལ་ནན་མོ་བྱས། ཆེས་མཐོའི་མི་དམངས་ཁྲིམས་ཁང་དང་ཆེས་མཐོའི་མི་དམངས་ཞིབ་དཔྱོད་ཁང་། སྤྱི་བདེ་པུའུ་དང་བདེ་འཇགས་པུའུ། ཁྲིམས་འཛིན་པུའུ་བཅས་ཀྱི《ནག་ཉེས་ངོས་ལེན་དང་ཉེས་ཆད་ངོས་ལེན་བྱེད་པར་གུ་ཡངས་སུ་གཏོང་བའི་ལམ་ལུགས་སྤྱོད་འོས་པའི་སྐོར་གྱི་མཛུབ་སྟོན་བསམ་འཆར》ནན་ཏན་སྒོས་ལག་བསྟར་བྱས་ཏེ། ཟི་ལིང་དང་མཚོ་ཤར་གྲོང་ཁྱེར་ཞིབ་དཔྱོད་ལས་ཁུངས་སུ་ཚོད་ལྟ་བྱས་པའི་རྨང་གཞིའི་ཐོག ནག་ཉེས་ངོས་ལེན་དང་ཉེས་ཆད་ངོས་ལེན་བྱེད་པར་གུ་ཡངས་སུ་གཏོང་བའི་ལམ་ལུགས་ཕྱོགས་ཡོངས་ནས་ཁྱབ་སྤེལ་བྱས། ནག་ཉེས་ངོས་ལེན་དང་ཉེས་ཆད་ངོས་ལེན་བྱེད་པར་གུ་ཡངས་སུ་གཏོང་བའི་ལམ་ལུགས་བེད་སྤྱོད་འོས་འཚམ་བྱས་པའི་གྱོད་གཞི2274དང་མི2986ཡོད་པ་དང་། ཟླ12པར་སྤྱོད་འོས་པའི་ཚད74.4%ལ་བསླེབས་ཡོད།
དྲུག ཕྱོགས་ཡོངས་ནས་ཏང་ནན་སྐྱོང་བྱེད་པའི་བླང་བྱ་དོན་འཁྱོལ་བྱས་ནས་བྱང་ཚད་མཐོ་བའི་ཞིབ་དཔྱོད་དཔུང་སྡེ་འཛུགས་སྐྱོང་བྱས།
ཞིབ་དཔྱོད་ནན་སྐྱོང་བྱེད་པའི་ངེས་ཤུགས་མཐོ་མཐའ་བར་གསུམ་དུ་རྒྱུན་སྲུང་བྱས། ཏང་སྲོལ་སྲིད་གཙང་གི་འཛུགས་སྐྱོང་ལ་ཤུགས་བསྣན་པ་དང་། “ལས་གནས་གཅིག་ལ་འགན་འཁྲི་གཉིས” ལག་བསྟར་ནན་མོ་བྱས་ནས་དར་ཆ་གསལ་སྒྲེང་གིས་ཞིབ་དཔྱོད་ཁང་དུ་བཅའ་སྡོད་བྱས་པའི་སྒྲིག་ཁྲིམས་ཞིབ་བཤེར་དང་ལྟ་ཞིབ་སྡེ་ཁག་གིས་འགན་འཁྲི་ལག་བསྟར་བྱེད་པར་རྒྱབ་སྐྱོར་བྱས། ཀྲུང་དབྱང་གཏན་འབེབས་བརྒྱད་དང་དེའི་ལག་བསྟར་སྒྲིག་སྲོལ་ཞིབ་ཕྲའི་དགོངས་དོན་ནན་ཏན་སྒོས་ལག་ལེན་བྱས་པ་དང་། ཀྲུང་དབྱང་དང་ཆེས་མཐོའི་མི་དམངས་ཞིབ་དཔྱོད་ཁང་། ཞིང་ཆེན་ཏང་ཨུ་བཅས་ཀྱི་ཕྱི་ཚུལ་རིང་ལུགས་ཀྱི་འབུར་ཐོན་གནད་དོན་ཐག་བཅད་དེ་གཞི་རིམ་གྱི་ཁུར་བོ་ཇེ་ཡང་དུ་གཏོང་བའི་བཀོད་སྒྲིག་བླང་བྱ་ཕྱོགས་ཡོངས་ནས་དོན་འཁྱོལ་བྱས་ནས། ཐབས་ཤེས་དངོས་སྤྱད་དེ་གཞི་རིམ་གྱི་ཁུར་བོ་ཇེ་ཡང་དུ་བཏང་། ཞིང་ཆེན་ཞིབ་དཔྱོད་ཁང་གི་ཚོགས་འདུའི་གྲངས་འབོར་ནི་ལོ་གོང་མའི་དུས་མཉམ་དང་བསྡུར་ན40%མར་ཆག་པ་དང་། ཡིག་ཆ་འགྲེམ་སྤེལ་བྱས་པའི་གྲངས་འབོར་ནི་ལོ་གོང་མའི་དུས་མཉམ་དང་བསྡུར་ན39.6%མར་ཆག་ཡོད། ཞིང་ཆེན་ཞིབ་དཔྱོད་ཁང་གི་ཏང་ཙུའུ་ཡིས་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་དག་ཐེར་ལེགས་བཅོས་བྱེད་པ་བརྗོད་དོན་དུ་བཟུང་ནས། ཟི་ལིང་གྲོང་ཁྱེར་དང་མཚོ་ལྷོ་ཁུལ་ཞིབ་དཔྱོད་ཁང་གིས་ཁོངས་གཏོགས་ནང་ཁུལ་དུ་ཆབ་སྲིད་སྐོར་སྐྱོད་ལྟ་ཞིབ་བྱས་པ་དང་། མཚོ་བྱང་ཁུལ་དང་རྨ་ལྷོ་ཁུལ་ཞིབ་དཔྱོད་ཁང་དུ་སྐོར་ཞིབ་ཀྱི“ཕྱི་མིག་ལྟ་བའི”བྱ་བ་སྤེལ། རལ་ཁ་ནང་ལ་སྐོར་བ་རྒྱུན་འཁྱོངས་བྱས་པ་དང་། “འཛིན་སྟངས་བཞི”སྟབས་བསྟུན་གྱིས་བེད་སྤྱད་དེ་རིམ་པ་སོ་སོའི་ཞིབ་དཔྱོད་མི་སྣ་དང་ཁ་བརྡ་བྱས་ནས་མི46ལ་དྲན་སྐུལ་བྱས་པ་དང་། མི3ལ་ཡིག་ཐོག་འདྲི་རྩད་དང་མི14ལ་བསླབ་འདོམས་སྐུལ་ལྕག་གི་ཁ་བརྡ་བྱས་པ། མི16ལ་ཏང་གི་སྒྲིག་ཁྲིམས་དང་སྲིད་དོན་གྱི་ཆད་པ་བཅད།
བྱང་ཚད་དང་འཇོན་ཐང་གི་འཛུགས་སྐྱོང་བྱེད་ཤུགས་ཇེ་ཆེར་བཏང་། “སློབ་གཉིས་བྱེད་གཅིག” གི་སློབ་སྦྱོང་སློབ་གསོ་རྒྱུན་རྣམ་ཅན་དང་ལམ་ལུགས་ཅན་དུ་སྒྱུར་བར་སྐུལ་འདེད་བཏང་། 《ཀྲུང་གོ་གུང་ཁྲན་ཏང་གི་སྲིད་ཁྲིམས་བྱ་བའི་སྲོལ་ཡིག》ནན་ཏན་སྒོས་སློབ་སྦྱོང་ལག་བསྟར་བྱས། གཞི་ཁྱོན་ཆེན་མོ་དང་དངོས་གཞི་ཅན་གྱི་སློབ་གསོ་གསོ་སྦྱོང་གཏིང་ཟབ་སྒོས་སྤེལ་ཞིང་། རིམ་པ་དང་རིགས་བཀར་ནས་མགོ་ཁྲིད་ཀྱི་བྱང་ཚད་དང་འཇོན་ཐང་། ལས་གནས་རྩལ་ནུས་བཅས་ཀྱི་གསོ་སྦྱོང་སྐབས18སྤེལ་བ་དང་། གསོ་སྦྱོང་ལ་ཞུགས་པའི་ལས་བྱེད་ཉེན་རྟོག་པ་མི་ཐེངས3936ཡོད།“ཞིབ་དཔྱོད་ལན་འདེབས་དྲ་བ” དང་ཅྰན་ཁྲ་ཀྲང་ཁྲིད་སྟེགས་སུ་སྐྱོད་པ། ཞིབ་དཔྱོད་དཔོན་གྱིས་ཞིབ་དཔྱོད་དཔོན་ལ་སློབ་ཁྲིད་བྱེད་པ། ཆེས་མཐོའི་མི་དམངས་ཞིབ་དཔྱོད་ཁང་གིས་སྐོར་ཁྲིད་དང་སློབ་གསོར་རོགས་སྐྱོར་བྱེད་པ། ཁ་གཏད་རོགས་སྐྱོར་བྱེད་པ། ཞིབ་དཔྱོད་ཁང་དང་སློབ་གྲྭ་མཉམ་ལས་བྱེད་པ་སོགས་ཀྱི་ལས་སྟེགས་དང་རྐྱེན་སྲོལ་སྟབས་བསྟུན་གྱིས་བེད་སྤྱོད་བཟང་པོ་བྱས། སྐད་གཉིས་གཏུག་བཤེར་འཇོན་མི་གསོ་སྐྱོང་བྱེད་པར་ཤུགས་བསྣན་པ་དང་། ཞིང་ཆེན་ཡོངས་ཀྱི་ཞིབ་དཔྱོད་ལས་ཁུངས་ཀྱི་བོད་སྐད་ཡིག་གི་ནུས་པ་མཐོར་འདེགས་ཀྱི་གསོ་སྦྱོང་འཛིན་གྲྭ་སྐབས་དང་པོ་བདེ་བླག་ངང་སློབ་མཇུག་བསྒྲིལ། རྒྱལ་ཁབ་ཞིབ་དཔྱོད་དཔོན་སློབ་གླིང་གི་མཚོ་སྔོན་ཡན་ལག་སློབ་གླིང་གི་ལས་གྲྭ་སྐྲུན་པར་སྐུལ་སྤེལ་བཏང་བ་དང་། ཁྲིམས་རིག་པའི་ཆེད་མཁས་པ་དང་ཞིབ་དཔྱོད་ལས་སྒོའི་ཆེད་མཁས་པ81གིས་མཚོ་སྔོན་ཡན་ལག་སློབ་གླིང་གི་གཅིག་ལྕོགས་དགེ་རྒན་གྱི་འགན་བཞེས་པར་གདན་འདྲེན་ཞུས།
ཚད་ལྡན་ཅན་གྱི་འཛུགས་སྐྱོང་བྱེད་ཤུགས་ཇེ་ཆེར་བཏང་། ཞིང་ཆེན་ཞིབ་དཔྱོད་ཁང་གིས2018ལོར་ཆེས་མཐོའི་མི་དམངས་ཁྲིམས་ཁང་གི་ཏང་ཙུའུ་ཡིས་ཁྲིམས་འཛིན་བྱ་སྤྱོད་ཆེད་དོན་དག་ཐེར་ལེགས་བཅོས་བྱེད་པར་སྐོར་སྐྱོད་གཟིགས་ཞིབ་དང་ཚད་ལྡན་དུ་གཏོང་བའི་ཁྲོད་ཤེས་པའི་འབུར་ཐོན་གནད་དོན་དང་ཟུང་འབྲེལ་དམ་པོ་བྱས་ཤིང་། ཉེ་བའི་ལོ་འགའི་རིང་ལ་ཀྲུང་དབྱང་དང་ཆེས་མཐོའི་མི་དམངས་ཞིབ་དཔྱོད་ཁང་། ཞིང་ཆེན་ཏང་ཨུ་བཅས་ཀྱིས་དངོས་སུ་བཏོན་པའི་ལམ་ལུགས་ཚད་ལྡན་གཞིར་བཟུང་ནས་ལམ་ལུགས་མེད་པར་བཟོ་བ་དང་། གསར་འཛུགས་དང་བཟོ་བཅོས་བྱེད་པའི་བྱ་བ་ནན་ཏན་སྒོས་ལེགས་པོར་བསྒྲུབས་ནས། ལམ་ལུགས49གསར་དུ་གཏན་འབེབས་དང་ལམ་ལུགས73བཟོ་བཅོས་དང་འཐུས་ཚང་དུ་བཏང་། བྱ་བའི་ཁྱད་ཆོས་དང་བཀྲག་ཆེ་ས་གསོ་སྐྱོང་བྱེད་པར་དོ་སྣང་བྱས་པ་དང་། ཁྱད་ཆོས་དང་བཀྲག་ཆེ་སར་བརྟེན་ནས་ཚད་ལྡན་གྱིས་ཁྲིམས་འཛིན་པར་སྐུལ་འདེད་བཏང་སྟེ། ཞིབ་དཔྱོད་ཐད་ཀུན་གྱི་ཡིད་ཆེས་ཚད་ཇེ་ཆེར་བཏང་།
གཞི་རིམ་གྱི་རྨང་གཞི་འཛུགས་སྐྲུན་ལ་ཤུགས་བསྣན། གཞི་རིམ་བྱ་བའི་ཁ་ཕྱོགས་གསལ་པོ་རྒྱུན་འཁྱོངས་བྱས་ཐོག་སྔར་ལས་མང་བའི་ཞིབ་དཔྱོད་སྟོབས་ཤུགས་དང་ཐོན་ཁུངས་གཅིག་བསྡུས་བྱས་ཏེ་གཞི་རིམ་དུ་བཞག་ནས། གཞི་རིམ་གྱི་ཞིབ་དཔྱོད་བྱ་བ་རྒྱུན་ཆད་མེད་པར་ཇེ་དྲག་ཏུ་བཏང་། པེ་ཅིན་དང་། ཧྲང་ཧའེ། ཐེན་ཅིན། ཧྲན་ཏུང་། ཅང་སུའུ། ཀྲེ་ཅང་སོགས་ཞིང་ཆེན་དང་གྲོང་ཁྱེར་གྱིས་རང་ཞིང་གི་ཁུལ་དྲུག་གི་ཞིབ་དཔྱོད་ལས་ཁུངས་ལ་ཁ་གཏད་རོགས་སྐྱོར་བྱེད་པའི་འབྲེལ་འདྲིས་མཐུན་སྦྱོར་ལ་བསྟུད་མར་ཤུགས་བསྣན་ཏེ། ཁ་གཏད་རོགས་སྐྱོར་གྱི་བྱ་བའི་ཕན་འབྲས་རྒྱུན་ཆད་མེད་པར་ཇེ་ལེགས་སུ་བཏང་། གཞི་གྲངས་ཆེན་མོའི་སྲིད་ཁྲིམས་ཆ་འཕྲིན་མཉམ་སྤྱོད་དང་གྱོད་གཞི་དོ་དམ། ཡིག་ཚགས་གྲངས་ཀ་ཅན་སོགས་རིག་ལྡན་ཞིབ་དཔྱོད་ལས་དོན་གྱི་འཛུགས་སྐྲུན་ལ་ཧུར་བརྩོན་གྱིས་སྐུལ་སྤེལ་བཏང་།
ལོ་གཅིག་གི་རིང་ལ། ང་ཚོས་ལྟ་སྐུལ་པས་དེ་བས་ཀྱང་ལྟ་སྐུལ་དང་ལེན་བྱེད་པའི་འདུ་ཤེས་བརྟན་པོར་བཅངས་ཤིང་། རང་རྟོགས་ཀྱིས་དམངས་འཐུས་ཚོགས་ཆེན་གྱི་ལྟ་སྐུལ་དང་ལེན་བྱས་ནས། རིམ་པ་གཅིག་མཚུངས་ཀྱི་དམངས་འཐུས་ཚོགས་ཆེན་དང་དེའི་རྒྱུན་ལས་ཨུ་ཡོན་ལྷན་ཁང་ལ་ཁྲིམས་ལྟར་བྱ་བ་སྒྲུབ་ཚུལ་ཞུ་འབུལ་བྱས་པ་དང་། དམངས་འཐུས་ཚོགས་ཆེན་དང་དེའི་རྒྱུན་ལས་ཨུ་ཡོན་ལྷན་ཁང་གི་གྲོས་ཆོད་ནན་ཏན་སྒོས་དོན་འཁྱོལ་བྱས། ཞིང་ཆེན་ཞིབ་དཔྱོད་ཁང་གིས་ཞིང་ཆེན་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ལ་ཞིང་ཆེན་ཡོངས་ཀྱི་སྤྱི་ཕན་གཏུག་བཤེར་ཞིབ་དཔྱོད་བྱ་བའི་གནས་ཚུལ་ཆེད་དོན་ཞུ་འབུལ་བྱས་ཤིང་། ཞིང་ཆེན་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་གྲོས་ཞིབ་བསམ་འཆར་ཐག་གཅོད་པར་ནན་ཏན་སྒོས་ཞིབ་འཇུག་བྱས་པ་དང་། ལས་འགན་ལས་བགོས་ངེས་གསལ་བྱས་ཏེ་བྱ་བ་དོན་ཐོག་ཏུ་འཁྱོལ་བར་དམ་འཛིན་བྱས། མགོ་ཁྲིད་ཚན་ཁག་གི་ཁོངས་མིས་རུ་ཁག་ཁྲིད་དེ་གྲོང་ཁྱེར་དང་ཁུལ་སོ་སོར་བསྐྱོད་ནས་དམངས་འཐུས་ཚོགས་ཆེན་གྱི་འཐུས་མིས་བཏོན་པའི་བསམ་འཆར་དང་གྲོས་གཞི་གཅིག་བསྡུས་ཀྱིས་ལན་བཏབ། ཆེས་མཐོའི་མི་དམངས་ཞིབ་དཔྱོད་ཁང་གིས་རྒྱལ་ཡོངས་དམངས་འཐུས་ཚོགས་ཆེན་གྱི་འཐུས་མི28གདན་དྲངས་ནས་རང་ཞིང་གི་ཞིབ་དཔྱོད་བྱ་བར་གཟིགས་ཞིབ་བྱེད་པར་གཞོགས་འདེགས་བྱས། “ཞིབ་དཔྱོད་སྒོ་འབྱེད་ཉིན་མོའི” བྱེད་སྒོ་ཐེངས4སྤེལ་བར་གཅིག་གྱུར་གྱིས་སྒྲིག་འཛུགས་བྱས་ནས། སྤྱི་ཚོགས་ལས་རིགས་སོ་སོའི་འཐུས་མི3000ལྷག་ཞིང་ཆེན་ཡོངས་ཀྱི་རིམ་པ་གསུམ་གྱི་ཞིབ་དཔྱོད་ལས་ཁུངས་སུ་བསྐྱོད། འཐུས་མི་དང་ཨུ་ཡོན། མི་དམངས་ལྟ་སྐུལ་པ་བཅས་གདན་དྲངས་ནས་ཞིབ་དཔྱོད་བྱ་བར་གཟིགས་ཞིབ་བྱས་ཤིང་། བསམ་འཆར་དང་གྲོས་གཞི་ནན་ཏན་སྒོས་ཉན་འཇོག་དང་ཐག་གཅོད་བྱས། གསར་འགྱུར་ཁྱབ་སྒྲོག་ཚོགས་འདུ་དང“པོད་ཕྲན་དང་འཕྲིན་ཕྲན། གསར་འགྱུར་སྤྱོད་སྣེ”སོགས་ཀྱི་བྱེད་སྟངས་བེད་སྤྱོད་གང་ལེགས་བྱས་ནས། ཞིབ་དཔྱོད་ཆ་འཕྲིན་གལ་ཆེན་དུས་ཐོག་ཏུ་སྤྱི་ཚོགས་སུ་ཁྱབ་སྒྲོག་བྱས་ཏེ། མི་དམངས་མང་ཚོགས་ཀྱི་ལྟ་སྐུལ་བརྒྱུད་ལམ་རྒྱུན་ཆད་མེད་པར་རྒྱ་སྐྱེད་བཏང་། དུས་མཚུངས་སུ། ང་ཚོས་དམག་དཔུང་དང་ས་གནས་བར་གྱི་རོགས་ལས་ལ་ཤུགས་བསྣན་ནས། དམག་དོན་ཞིབ་དཔྱོད་ལས་ཁུངས་དང་འབྲེལ་འདྲིས་དམ་པོ་བྱས་ཤིང་། ཁྲིམས་སྐྱོང་ནི་དམག་སྒར་ནང་དུ་བསྐྱོད་པ་དང་ལས་སྒོ་བགྲོ་གླེང་། དམག་མི་སྒོ་འབྱེད་པའི་ཉིན་མོ་སོགས་ཀྱི་ཐབས་ཤེས་བཅུ་བེད་སྤྱད་དེ་དམག་དཔུང་དང་ས་གནས་བར་གྱི་རོགས་ལས་རྐྱེན་སྲོལ་རྒྱུན་ཆད་མེད་པར་རྒྱ་སྐྱེད་བཏང་། སྔར་ལས་རང་འགུལ་གྱིས་དམག་དམངས་མཉམ་འདྲེས་ངང་འཕེལ་བར་ཞབས་འདེགས་དང་རྒྱལ་སྲུང་འཛུགས་སྐྲུན་ལ་ཞབས་འདེགས་ཞུས་ནས། ཟི་ལིང་གྲོང་ཁྱེར་ཧོང་ཀྲུང་རྫོང་ཞིབ་དཔྱོད་ཁང་གིས་བཅའ་སྡོད་དམག་དཔུང་གི་དམག་དོན་སྒྲིག་བཀོད་ལ་གནོད་འཚེ་ཕོག་པ་སོགས་ཀྱི་གནད་དོན་ལ་དམིགས་ནས་འབྲེལ་ཡོད་སྡེ་ཁག་ལ་ཞུ་གཏུག་མ་བྱས་སྔོན་གྱི་ཞིབ་དཔྱོད་གྲོས་གཞི་བཏོན་ནས། རྒྱལ་སྲུང་གི་ཁེ་ཕན་མཉམ་དུ་སྲུང་སྐྱོང་བྱས།
འཐུས་མི་རྣམ་པ། ཞིང་ཆེན་ཡོངས་ཀྱི་ཞིབ་དཔྱོད་བྱ་བར་གྲུབ་འབྲས་ཐོབ་པ་ནི་ཞིང་ཆེན་ཏང་ཨུ་དང་ཆེས་མཐོའི་མི་དམངས་ཞིབ་དཔྱོད་ཁང་གིས་ཡང་དག་པར་མགོ་ཁྲིད་བྱས་པའི་འབྲས་བུ་ཡིན་པ་དང་། ཞིང་ཆེན་དམངས་འཐུས་ཚོགས་ཆེན་དང་དེའི་རྒྱུན་ལས་ཨུ་ཡོན་ལྷན་ཁང་གིས་ནུས་ལྡན་གྱིས་ལྟ་སྐུལ་དང་ཞིང་ཆེན་སྲིད་གཞུང་དང་ཞིང་ཆེན་སྲིད་གྲོས་ཀྱིས་རྒྱབ་སྐྱོར་ཆེན་པོ་བྱས་པའི་འབྲས་བུ་ཡིན་ལ། རིམ་པ་སོ་སོའི་ཏང་ཨུ་དང་དམངས་འཐུས་ཚོགས་ཆེན། སྲིད་གཞུང་། སྲིད་གྲོས། འཐུས་མི་རྣམ་པ་བཅས་ཀྱིས་ཐུགས་ཁུར་བྱམས་སྐྱོང་བྱས་པའི་འབྲས་བུའང་ཡིན། འདིར་ངས་ཞིང་ཆེན་མི་དམངས་ཞིབ་དཔྱོད་ཁང་གི་ཚབ་བྱས་ཏེ་སྙིང་ཐག་པ་ནས་བཀའ་དྲིན་ཆེ་ཞུ་བ་དང་བླ་ན་མེད་པའི་གུས་འདུད་ཞུ་བ་ཡིན།
དུས་མཚུངས་སུ། ང་ཚོས་ཀྱང་ངོས་འཛིན་གསལ་བོ་བྱས་པ་ནི། རང་ཞིང་གི་ཞིབ་དཔྱོད་བྱ་བའི་ཐད་ད་དུང་མི་འདང་ས་མང་པོ་གནས་ཡོད་པ་དང་། དཀའ་ངལ་དང་འགྲན་སློང་མི་ཉུང་བ་མདུན་དུ་ལྷགས་ཡོད་དེ། གཅིག་ནི་འཕེལ་རྒྱས་ཁྱོན་ཡོངས་ཀྱི་དགོས་མཁོ་དང་བསྡུར་ན། འགན་ནུས་ལ་བརྟེན་ནས་འདོན་སྤྲོད་བྱས་པའི་རོགས་རམ་བྱེད་ཚད་ད་དུང་གནད་དུ་མ་འཁེལ་བ་དང་། འགན་སྲུང་བྱེད་ཤུགས་དང་ཞབས་ཕྱིའི་ཕན་འབྲས་ཐད་ད་དུང་ཧེ་བག་ངེས་ཅན་ཞིག་གནས་ཡོད། གཉིས་ནི་གནས་བབ་དང་ལས་འགན་གྱི་བླང་བྱ་དང་བསྡུར་ན། ཁྲིམས་འཛིན་གྱོད་གཞི་ཐག་གཅོད་པའི་འདུ་ཤེས་སྒྱུར་ཚད་ད་དུང་དམིགས་སར་མི་འབྱོར་བ་དང་། ལྟ་སྐུལ་ཁྲོད་ཕྱོགས་གཉིས་པོར་ཕན་ཁེ་ཐོབ་པ་དང་ཕྱོགས་མང་པོར་ཕན་ཁེ་ཐོབ་པ། ཐུན་མོང་ལ་ཕན་ཁེ་ཐོབ་པའི་བྱེད་ཐབས་མང་པོ་མེད། གསུམ་ནི་མི་དམངས་མང་ཚོགས་ཀྱི་རེ་སྒུག་དང་བསྡུར་ན། མཁོ་སྤྲོད་བྱས་པའི་ཞིབ་དཔྱོད་སྣ་ཁ་ད་དུང་ཕུན་སུམ་ཚོགས་པོ་མིན་པ་དང་། ལྷག་པར་དུ་ཟས་རིགས་དང་སྨན་རྫས་ཉེན་མེད་བདེ་འཇགས་སོགས་ཀྱི་ཁྱབ་ཁོངས་སུ་སྤྱི་པའི་ཁེ་ཕན་སྲུང་སྐྱོང་འགན་ནུས་སྔར་ལས་ལྷག་པར་ཟབ་སྤེལ་དང་རྒྱ་སྐྱེད་གཏང་དགོས། བཞི་ནི་འཁུར་བའི་འགན་འཁྲི་དང་བསྡུར་ན། བཅའ་ཁྲིམས་ཀྱི་ལྟ་སྐུལ་འགན་ནུས་འདོན་སྤེལ་གང་ལེགས་བྱས་མེད་པ་དང་། ཞིབ་དཔྱོད་དཔུང་སྡེའི་བྱང་ཚད་དང་འཇོན་ཐང་། སྒྲིག་ཁྲིམས་དང་སྤྱོད་ཚུལ་འཛུགས་སྐྱོང་སོགས་ད་དུང་སྔར་ལས་ལྷག་པར་ཤུགས་བསྣན་དགོས། གནད་དོན་དང་དཀའ་ངལ་འདི་དག་ལ་དམིགས་ནས་ང་ཚོས་བྱེད་ཐབས་བེད་སྤྱད་ནས་དངོས་གནས་ཐག་གཅོད་བྱ་དགོས།
2020ལོའི་བྱ་བའི་བཀོད་སྒྲིག
2020ལོའི་ཞིང་ཆེན་ཡོངས་ཀྱི་ཞིབ་དཔྱོད་བྱ་བའི་སྤྱིའི་རིག་ལམ་ནི། ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་མཛུབ་སྟོན་དུ་འཛིན་པ་རྒྱུན་འཁྱོངས་བྱས་ཐོག ཏང་གི་སྐབས་བཅུ་དགུ་བའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་བ་དང་ཞིང་ཆེན་ཏང་ཨུའི་སྐབས་བཅུ་གསུམ་པའི་ཨུ་ཡོན་ཚང་འཛོམས་གྲོས་ཚོགས་ཐེངས་བདུན་པའི་དགོངས་དོན་སློབ་སྦྱོང་ལག་བསྟར་བྱེད་རྒྱུ་གཙོ་ཕྱོགས་སུ་འཛིན་པ་དང་། བརྟན་འཕེལ་དང་དོན་འཁྱོལ། མཐོར་འདེགས་བཅས་བརྗོད་དོན་དུ་འཛིན་པ། སྔར་ལས་རང་རྟོགས་ཀྱིས་ཞིབ་དཔྱོད་འགན་ནུས་བེད་སྤྱོད་དང་ཞིང་ཆེན་ཡོངས་ཀྱི་བྱ་བའི་ཁྱོན་ཡོངས་ཟུང་འབྲེལ་དམ་པོ་བྱས་ཏེ། བཅའ་ཁྲིམས་ཀྱི་ལྟ་སྐུལ་འགན་འཁྲི་སྣ་ཚོགས་ལྷག་བསམ་རྣམ་དག་གིས་ལག་བསྟར་བཟང་པོ་བྱེད་ཅིང་། ཚད་མཐོ་བའི་ཆབ་སྲིད་རང་རྟོགས་དང་ཁྲིམས་སྐྱོང་རང་རྟོགས། ཞིབ་དཔྱོད་རང་རྟོགས་བཅས་ལ་བརྟེན་ནས། རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་བྱེད་ནུས་དེང་རབས་ཅན་དུ་སྒྱུར་བར་ཞིབ་དཔྱོད་ཀྱི་སྟོབས་ཤུགས་གདོན་དགོས།
གཅིག་ནི་ཐོག་མཐའ་བར་གསུམ་དུ་ཏང་གི་ཆབ་སྲིད་འཛུགས་སྐྱོང་ཨང་དང་པོར་གཞག་དགོས། ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་གཏིང་ཟབ་སྒོས་སློབ་སྦྱོང་ལག་བསྟར་བྱེད་ཅིང་། གཞུང་ལུགགས་ཀྱིས་དྲག་ཆས་སྤྲས་པར་ཤུགས་སྣོན་པ་དང་། རང་རྟོགས་ཀྱིས་ཚད་གཞི་ལ་ཞིབ་བསྡུར་སྒོས་ལག་བསྟར་བྱེད་ལ། གོ་བ་ལོན་པ་དང་ཁོང་དུ་ཆུད་པ། དངོས་སུ་སྒྲུབ་པ་བཅས་ཀྱི་ཐད་རྩོལ་བ་སྤྱད་ནས། “འདུ་ཤེས་བཞི” སྔར་ལས་ཇེ་ཟབ་དང“ཡིད་ཆེས་བཞི” ཇེ་བརྟན་དུ་གཏོང་བ་། “ སྲུང་སྐྱོང་གཉིས” བསྒྲུབ་ཐུབ་པར་བྱ་དགོས། 《ཀྲུང་གོ་གུང་ཁྲན་ཏང་གི་སྲིད་ཁྲིམས་བྱ་བའི་སྒྲིག་སྲོལ》ནན་ཏན་སྒོས་དོན་འཁྱོལ་བྱ་དགོས། དགོངས་སྐོར་དང་ཞུ་འབུལ་ལམ་ལུགས་དོན་འཁྱོལ་ནན་མོ་བྱེད་པ་དང་། ཏང་གི་མགོ་ཁྲིད་གཙང་བཙན་དེ་ཞིབ་དཔྱོད་བྱ་བའི་ཕྱོགས་སོ་སོ་དང་བར་མཚམས་སོ་སོ། བརྒྱུད་རིམ་ཧྲིལ་བོར་དོན་འཁྱོལ་བྱས་ནས། ཞིབ་དཔྱོད་བྱ་བའི་ཁ་ཕྱོགས་ཡང་དག་པ་ཐོག་མཐའ་བར་གསུམ་དུ་རྒྱུན་སྲུང་བྱ་དགོས།
གཉིས་ནི་རྒྱལ་ཁབ་ཀྱི་ཆབ་སྲིད་བདེ་འཇགས་དང་སྤྱི་ཚོགས་ཁྱོན་ཡོངས་ཀྱི་བརྟན་འཇགས་ཡོང་བར་མཐའ་གཅིག་ཏུ་སྲུང་སྐྱོང་བྱ་དགོས། ཆབ་སྲིད་བདེ་འཇགས་ཀྱི་རྩ་བ་འདི་དུས་དང་རྣམ་པ་ཀུན་ཏུ་དམ་འཛིན་བྱས་ཤིང་། ཞིབ་དཔྱོད་བར་མཚམས་སུ་བདེ་འཇགས་འགན་སྲུང་དང་བརྟན་འཇགས་ཡོང་བར་སྲུང་སྐྱོང་བྱེད་པའི་ཐབས་ཤེས་སྣ་ཚོགས་ཇེ་དྲག་ཏུ་བཏང་སྟེ། རྒྱལ་ཁབ་ཀྱི་བདེ་འཇགས་ལ་གནོད་སྐྱེལ་བ་དང་སྤྱི་ཚོགས་ཀྱི་སྒྲིག་ལམ་ལ་གནོད་འཚེ་ཚབས་ཆེན་གཏོང་བའི་ཤུགས་རྐྱེན་རང་བཞིན་ལྡན་པའི་གྱོད་གཞི་སྣ་ཚོགས་ཁྲིམས་ལྟར་ཐག་གཅོད་བཟང་པོ་བྱ་དགོས། ནག་འཇོམས་ངན་སེལ་གྱི་ཆེད་དོན་འཐབ་རྩོད་ལ་གཏིང་ཟབ་སྒོས་སྐུལ་སྤེལ་གཏོང་ཞིང་། “འབྲེལ་རྒྱ་གཅོད་ཅིང་སྲུང་གདུགས་འཇོམས་པ”དང“ནོར་ལམ་འགོག་ཅིང་ཁྲག་རྩ་གཅོད་པ”དེ་གཙོ་རྒོལ་ཁ་ཕྱོགས་སུ་བཟུང་ནས། ནག་ངན་དང་འབྲེལ་བའི་གྱོད་གཞིའི་འཛིན་བཟུང་དང་ཞུ་གཏུག་བྱ་བའི་སྤུས་ཚད་དང་ཕན་འབྲས་སྔར་ལས་མཐོར་འདེགས་གཏང་དགོས།
གསུམ་ནི“སྔོན་འགྲོ་གཅིག་དང་སྤུས་ལེགས་གཉིས”ཀྱི་འཐབ་ཇུས་ལག་ལེན་བསྟར་བར་ཏན་ཏིག་གིས་ཞབས་འདེགས་ཞུ་བ་དང་འགན་སྲུང་བྱ་དགོས། འགག་གཏོར་གཡུལ་འཐབ་ཆེན་པོ་གསུམ་ལ་རྒྱལ་ཁ་ལེན་པ་དང་ལེགས་པོར་རྒྱག་པར་སྔར་ལས་ཧུར་བརྩོན་གྱིས་ཞབས་འདེགས་ཞུ་བ་དང་འགན་སྲུང་བྱ་དགོས། ཁྲོམ་ར་སོ་སོའི་བྱེད་པོའི་ཁྲིམས་མཐུན་ཁེ་དབང་ཁྲིམས་ལྟར་འདྲ་མཉམ་ཀྱིས་སྲུང་སྐྱོང་དང་། དམངས་གཉེར་ཁེ་ལས་དང་འབྲེལ་བའི་གྱོད་གཞི་ཐག་གཅོད་གཟབ་ནན་བྱས་ཏེ། ཁེ་ལས་པའི་མི་ལུས་དང་རྒྱུ་ནོར་གྱི་བདེ་འཇགས་ཁྲིམས་ལྟར་སྲུང་སྐྱོང་བྱ་དགོས། སྤྱི་ཕན་གཏུག་བཤེར་ཞིབ་དཔྱོད་ཀྱི“ མཚོ་སྔོན་རྣམ་པ” སྔར་ལས་ཟབ་སྤེལ་དང་འཐུས་ཚང་དུ་གཏོང་བ་དང་། འབྲེལ་ཡོད་སྡེ་ཚན་དང་མཉམ་འདྲེས་རྒྱུན་འཁོར་བྱེད་པའི་རྐྱེན་སྲོལ་རྒྱ་ཆེར་སྤེལ་བ། “གཙང་གསུམ་འབྱུང་ཡུལ”སྲུང་སྐྱོང་བྱེད་པའི་སྤྱི་ཕན་གཏུག་བཤེར་གྱི་ཆེད་དོན་བྱེད་སྒོ་དང“ཁྱིམ་ཚང་ཁྲི་སྟོང་མང་པོའི་ལྕེ་ཐོག་གི་བདེ་འཇགས་ལ་འགན་སྲུང་བྱེད་པའི” ཆེད་དོན་ཞིབ་དཔྱོད་ལྟ་སྐུལ་བྱེད་སྒོ་གཏིང་ཟབ་སྒོས་སྤེལ་ལ། རང་ཞིང་གི་སྐྱེ་ཁམས་དཔལ་ཡོན་འཛུགས་སྐྱོང་དང་རྒྱལ་ཁབ་སྤྱི་གླིང་ཞིང་ཆེན་འཛུགས་སྐྲུན་བྱེད་པའི་ཁྲོད་ཞིབ་དཔྱོད་ཀྱི་གྲུབ་འབྲས་མངོན་པར་བྱ་དགོས།
བཞི་ནི་སྤྱི་ཚོགས་བཅོས་སྐྱོང་ཐད་ཀྱི་གསར་གཏོད་ཟབ་སྤེལ་བྱ་དགོས། “ཧྥེང་ཆའོ་ཡི་ཉམས་མྱོང” ལྡན་པའི་མཚོ་སྔོན་ཞིབ་དཔྱོད་རྣམ་པ་དོན་འཁྱོལ་དང་ཟབ་སྤེལ་བྱེད་པའི་བྱ་བ་སྣ་ཚོགས་གཏིང་ཟབ་དང་ཏན་ཏིག་གིས་སྒྲུབ་པ་དང་། རྒྱལ་ཁབ་བཅོས་སྐྱོང་དང་སྤྱི་ཚོགས་བཅོས་སྐྱོང་བྱེད་པའི་ཁྲོད་དུ་རང་འགུལ་གྱིས་ཞུགས་ནས། མི་དམངས་མང་ཚོགས་ཀྱི་ཐོབ་སྣང་དང་སྐྱིད་སྣང་། བདེ་སྣང་བཅས་མཐོར་འདེགས་གཏོང་བར་འབད་བརྩོན་བྱ་དགོས། ཞིབ་དཔྱོད་འགན་ནུས་དང་སྦྲེལ་ནས་ཁྲིམས་ལུགས་སློབ་གསོའི་བྱ་བར་ཤུགས་སྣོན་པ་དང་། “སུས་བཅའ་ཁྲིམས་ལག་བསྟར་བྱེད་ན་དེས་བཅའ་ཁྲིམས་ཁྱབ་གདལ་དུ་གཏོང་བའི” འགན་འཁུར་ལམ་ལུགས་ནན་ཏན་སྒོས་དོན་འཁྱོལ་བྱས་ཏེ། རང་ཉིད་ཀྱིས་སྐྱོང་བ་དང་བཅའ་ཁྲིམས་ཀྱིས་སྐྱོང་བ། སྤྱོད་བཟང་གིས་སྐྱོང་བ་བཅས་མཉམ་དུ་འདྲེས་པར་སྐུལ་འདེད་གཏང་དགོས། ལོ་ན་མ་སོན་པའི་མིའི་ཞིབ་དཔྱོད་ཆེད་ལས་ཅན་དང་སྤྱི་ཚོགས་ཅན་དུ་སྒྱུར་བར་སྐུལ་སྤེལ་བཏང་སྟེ། ཁྲིམས་སྐྱོང་ལ་བརྟེན་ནས་ལོ་ན་མ་སོན་པའི་མི་བདེ་ཐང་ངང་འཚར་ལོངས་འབྱུང་བར་སྲུང་སྐྱོང་བྱ་དགོས།
ལྔ་ནི་བཅའ་ཁྲིམས་ཀྱི་ལྟ་སྐུལ་ཆུ་ཚད་སྔར་ལས་མཐོར་འདེགས་གཏང་དགོས། ལྟ་སྐུལ་བྱེད་པའི་ཁྲོད་དུ་གྱོད་གཞི་ཐག་གཅོད་པ་དང་གྱོད་གཞི་ཐག་གཅོད་པའི་ཁྲོད་དུ་ལྟ་སྐུལ་བྱེད་པ་རྒྱུན་འཁྱོངས་བྱས་ཏེ། “ཞིབ་དཔྱོད་ཆེན་པོ་བཞི”ལ་གཅིག་གྱུར་འཆར་འགོད་ཀྱིས་སྐུལ་སྤེལ་གཏོང་བ་དང་། གྱོད་ཐོ་འགོད་པར་ལྟ་སྐུལ་དང་མྱུལ་ཞིབ་བྱེད་སྒོར་ལྟ་སྐུལ། ཉེས་དོན་ལག་བསྟར་ལ་ལྟ་སྐུལ། ཁྲིམས་འཛིན་བྱ་བ་སྒྲུབ་མཁན་གྱི་འབྲེལ་ཡོད་ལས་གནས་ཐོག་གི་ཉེས་བསགས་གྱོད་གཞི་ཞིབ་གཅོད་སོགས་ཀྱི་བྱ་བར་ཤུགས་བསྣན་དགོས། མང་ཚོགས་ཀྱི་ཡིག་སྐུར་ངོ་གཏུག་ཐད་དུས་ཐོག་ཏུ་ལན་འདེབས་པ་དང་ནག་ཉེས་ངོས་ལེན་དང་ཉེས་ཆད་ངོས་ལེན་བྱེད་པར་གུ་ཡོངས་སུ་གཏོང་བའི་ལམ་ལུགས་སྤྱོད་འོས་པ། ཁྲིམས་འཛིན་རོགས་སྐྱོབ་བྱེད་པ་སོགས་ཀྱི་བྱ་བ་སྒྲུབ་ཤུགས་སྔར་ལས་ཇེ་ཆེར་བཏང་ནས་ལྟ་སྐུལ་ཕན་འབྲས་ཇེ་དྲག་ཏུ་གཏང་དགོས། ཞིབ་དཔྱོད་གྲོས་གཞིའི་སྤུས་ཚད་དང་ཕན་འབྲས་ཇེ་མཐོར་གཏང་དགོས། ཁྲིམས་འཛིན་སྒྲིག་སྲོལ་གྱི་ཕྱོགས་བསྡུས་ཆ་འགྲིག་གི་བཅོས་སྒྱུར་ཟབ་སྤེལ་བྱ་དགོས། རིག་ལྡན་ཞིབ་དཔྱོད་ལས་དོན་གྱི་ཆུ་ཚད་ཇེ་མཐོར་གཏང་དགོས།
དྲུག་ནི་ཉམས་སད་ཐེག་ཐུབ་པའི་ཞིབ་དཔྱོད་དཔུང་སྡེའི་འཛུགས་སྐྱོང་བྱེད་ཤུགས་ཇེ་ཆེར་གཏང་དགོས། སྔར་ལས་མཐོ་བའི་ཚད་གཞི་དང་སྔར་ལས་ཆེ་བའི་སྟོབས་ཤུགས་ལ་བརྟེན་ནས་ཞིབ་དཔྱོད་ལས་ཁུངས་ཀྱིས་ཕྱོགས་ཡོངས་ནས་ཞིབ་དཔྱོད་ནན་སྐྱོང་བྱེད་རྒྱུ་དེ་རྒྱུན་མཐུད་ངང་གཏིང་ཟབ་ཏུ་ཁྲིད་པ་དང་། ལས་སྒོ་རང་བཞིན་ཧ་ཅང་ཆེ་བའི་ཆབ་སྲིད་འཛུགས་སྐྱོང་དང་ཆབ་སྲིད་རང་བཞིན་ཧ་ཅང་ཆེ་བའི་ལས་སྒོ་འཛུགས་སྐྱོང་དོན་ཐོག་ཏུ་འཁྱོལ་བར་སྐུལ་འདེད་གཏང་དགོས། ཏང་གི་འཛུགས་སྐྱོང་ལ་བརྟེན་ནས་དཔུང་སྡེའི་འཛུགས་སྐྱོང་ལ་སྐུལ་ཁྲིད་དང་ལས་སྒོ་ལ་སྐུལ་འདེད་གཏོང་བར་ཤུགས་བསྣན་ཏེ། མགོ་ཁྲིད་ལས་བྱེད་པའི“སྣ་ཁྲིད་ཁྲུང་ཁྲུང་གི་ནུས་པ”འདོན་སྤེལ་བྱ་དགོས། དངོས་འཐབ་དང་དངོས་སྤྱོད། ཕན་འབྲས་བཅས་འཁྲིད་ཕྱོགས་སུ་བཟུང་ནས“ཞིབ་དཔྱོད་ལག་ཤེས་པ”ཤུགས་ཆེན་པོས་གསོ་སྐྱོང་བྱ་དགོས། “སྤྱོད་ཚུལ་བཞིའི”གནད་དོན་དང་། ལྷག་པར་དུ་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་མཐའ་གཅིག་ཏུ་དག་ཐེར་ལེགས་བཅོས་བྱ་དགོས། སྒྲིག་ཁྲིམས་དང་སྤྱོད་ཚུལ་འཛུགས་སྐྱོང་ལ་དངོས་གནས་ཤུགས་བསྣན་ནས་རྟ་ཁྱུར་གནོད་པའི་རྟ་ངན་མཐའ་གཅིག་ཏུ་གཙང་སེལ་བྱ་དགོས།
འཐུས་མི་རྣམ་པ། ལོ་གསར་བའི་ནང་དུ། ཞིང་ཆེན་ཏང་ཨུ་དང་ཆེས་མཐོའི་མི་དམངས་ཞིབ་དཔྱོད་ཁང་གི་མགོ་ཁྲིད་བརྟན་པོའི་འོག ཞིང་ཆེན་ཡོངས་ཀྱི་ཞིབ་དཔྱོད་ལས་ཁུངས་ཀྱིས་ཐེངས་འདིའི་གྲོས་ཚོགས་ཀྱི་གྲོས་ཆོད་ནན་ཏན་སྒོས་དོན་འཁྱོལ་བྱ་དགོས་ཤིང་། ཐོག་མའི་བསམ་འདུན་མི་བརྗེད་པར་འགན་འཁྲི་ཡིད་ལ་བརྟན་པོར་འཆང་བ་དང་། འགན་འཁྲི་འཁུར་ཕོད་པ་དང་དཀའ་སྒྲུབ་དངོས་སྒྲུབ་བྱས་ཏེ། འབྱོར་ཕྱུག་དང་དཔལ་ཡོན། འཆམ་མཐུན། མཛེས་སྡུག་བཅས་ཀྱི་མཚོ་སྔོན་གསར་བ་བསྐྲུན་པར་བྱས་རྗེས་གསར་བ་གཞག་དགོས། །
ཡོང་ཁུངས། མཚོ་སྔོན་ཞིང་ཆེན་སྲིད་གཞུང་དྲ་བ།
རྩོམ་སྒྲིག་པ། གསང་བདག་རྒྱལ།


text:
རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ལྷན་ཁང་ལ། ཆེད་དུ་ཞུ་རྒྱུར། ཏོག་དབྱིབས་ནད་ཡམས་འཇགས་པ་དང་སྦྲགས་རྒྱལ་ཡོངས་ཀྱི་སློབ་གྲྭ་ཆེ་འབྲིང་ཁག་གིས་ཀྱང་སློབ་ཁྲིད་བྱེད་པའི་འགོ་བརྩམས། འོན་ཀྱང་བོད་ཁུལ་གྱི་ས་ཆ་ལ་ལའི་སློབ་གསོ་ལས་ཁུངས་ཀྱིས་རྩ་ཁྲིམས་དང་ཁྲིམས་ལུགས་ལ་འགལ་བའི་སློབ་གསོའི་སྒྲིག་སྲོལ་བཅས་ཏེ་ལག་བསྟར་བྱ་འཆར་འདུག་ཅིང་། ཉེ་ཆར་རྔ་བ་ཁུལ་སློབ་གསོ་ལས་ཁུངས་ཀྱིས་སློབ་གསོའི་ཚོགས་འདུ་ཞིག་བསྐངས་ཏེ་༢༠༢༠་ལོའི་ལོ་མཇུག་ནས་བཟུང་ཁུལ་དེའི་བོད་རིགས་སློབ་མ་གཙོ་བོ་ཡིན་པའི་སློབ་གྲྭ་ཆུང་འབྲིང་ཁག་ཏུ་བོད་སྐད་ཡིག་མ་གཏོགས་སློབ་ཚན་གཞན་ཐམས་ཅད་རྒྱའི་སྐད་ཡིག་གིས་སློབ་ཁྲིད་བྱེད་པའི་སློབ་ཁྲིད་ཐབས་ལམ་གཉིས་པ་བསྟེན་དགོས་ཞེས་ཚོགས་ཞུགས་དགེ་རྒན་རྣམས་ལ་བཀའ་ཞིག་བསྒྲགས། གནས་ཚུལ་དེ་ཐོས་འཕྲལ་རྔ་བ་དང་བོད་ཀྱི་ས་ཁུལ་མང་པོའི་དགེ་སློབ་དང་མང་ཚོགས་ཀྱིས་དེ་ལ་མོས་མཐུན་མེད་པའི་རྣམ་འགྱུར་ཤུགས་དྲག་བསྟན། དྲ་ཐོག་ཏུ་དེའི་སྐོར་ལ་བཀྲམས་པའི་བསམ་ཚུལ་བསྡུ་ལེན་ཞིག་གི་ནང་དུ་མི་ཉིས་ཁྲི་བདུན་སྟོང་ཉིས་བརྒྱ་ལྷག་གིས་བོད་སྐད་ཡིག་གིས་སློབ་ཁྲིད་བྱེད་རྒྱུའི་སློབ་ཁྲིད་ཐབས་ལམ་དང་པོ་ལ་རྒྱབ་སྐྱོར་གྱི་འོས་ཤོག་འཕངས་འདུག་ཅིང་། མི་སུམ་བརྒྱ་ཙམ་གྱིས་དེ་ལ་ངོ་རྒོལ་གྱི་འོས་ཤོག་འཕངས་འདུག་པའི་འབྲས་བུ་ཐོན། དེས་ཀྱང་མང་ཚོགས་རྣམས་ཀྱིས་སློབ་ཁྲིད་ཐབས་ལམ་དང་པོ་ལ་མངོན་པར་འདོད་པ་མཚོན་ཐུབ།
རྒྱལ་ཁབ་ཀྱི་སྐད་ཡིག་ཅེས་པ་ནི་རྒྱལ་ཁབ་ཅིག་གི་ཁྲིམས་ཀྱིས་ངོས་ལེན་དང་གཏན་འབེབས་བྱས་པའི་གཞུང་དོན་དང་སློབ་གསོའི་ལས་དོན། ཞབས་ཞུའི་ལས་དོན་སོགས་སྒྲུབ་སྐབས་ངེས་པར་དུ་བཀོལ་སྤྱོད་བྱེད་དགོས་པའི་སྐད་ཡིག་གཅིག་གམ་དུ་མ་ལ་གོ་དགོས། དེང་སྐབས་མི་མང་པོས་རྒྱའི་ཕལ་སྨྲས་སྐད་(普通话)དང་རྒྱ་ཡིག་ལུགས་གསར་(规范汉字)ཁོ་ན་ནི་རྒྱལ་ཁབ་ཀྱི་སྐད་ཡིག་(国语)ཡིན་པར་ངོས་འཛིན་བྱས་ཏེ་རྒྱའི་སྐད་ཡིག་གཙོ་བོ་དང་མི་རིགས་གཞན་གྱི་སྐད་ཡིག་ཕལ་བ་ཡིན་པའི་ལྟ་བ་
སྤེལ་དུས། 2015-05-12 ཡོང་ཁུངས། ཀྲུང་གོའི་བོད་ལྗོངས་དྲ་བ། རྩོམ་སྒྲིག་པ། ཨ་གུར། སི་ཁྲོན་ཞིང་ཆེན་གྱི་སྐབས་བཅུ་གཉིས་པའི་དམངས་ཆེན་རྒྱུན་ལས་ཨུ་ཡོན་ལྷན་ཚོགས་ཀྱི་ཚོགས་འདུ་ཐེངས་བཅོ་ལྔ་བའི་སྟེང་ཞིབ་དཔྱད་བྱས་ཏེ་ཆོག་མཆན་ཐོབ་པའི《དཀར་མཛེས་བོད་རིགས་རང་སྐྱོང་ཁུལ་བོད་ཀྱི་སྐད་ཡིག་ཁྲིམས་སྲོལ》(གཤམ་དུ《ཁྲིམས་སྲོལ》ཞེས་བསྡུས་འབྲི་བྱ་རྒྱུ་ཡིན།)དེ་ཟླ ༦ པའི་ཚེས ༡ ཉིན་ནས་བཟུང་ལག་བསྟར་བྱ་རྒྱུ་རེད། དཔལ་འབྱོར་སྤྱི་ཚོགས་ཀྱི་འཕེལ་རྒྱས་དང་བསྟུན།༡༩༩༨ལོའི་ཟླ༤བར་ལག་བསྟར་བྱས་ཤིང་དཀར་མཛེས་ཁུལ་གྱིས་ད་ལྟ་བཀོལ་བཞིན་པའི《དཀར་མཛེས་བོད་རིགས་རང་སྐྱོང་ཁུལ་སྐད་ཡིག་བཀོལ་སྤྱོད་ཀྱི་ཁྲིམས་སྲོལ》ནང་གི་དོན་ཚན་ཕལ་ཆེ་བ་ཞིག་ད་ལྟའི་གནས་བབ་དང་འཚམས་པོ་མི་འདུག་ཅིང་།ཏང་དང་རྒྱལ་ཁབ་ཀྱི་མི་རིགས་སྐད་ཡིག་གི་སྲིད་ཇུས་སྔར་ལས་ལེགས་པར་ལ
མཚོ་སྔོན་ཞིང་ཆེན་སློབ་གསོ་ཐིན། བཅིངས་གྲོལ་གྱི་རྗེས་དང་། ལྷག་པར་དུ་བསྒྱུར་བཅོས་སྒོ་འབྱེད་ཀྱི་རྗེས་སུ་མཚོ་སྔོན་གྱི་སློབ་གསོ་ལ་འཕེལ་རྒྱས་བླ་ན་མེད་པ་བྱུང་ཞིང་། སྐད་གཉིས་སློབ་གསོའི་མ་ལག་མཚམས་མ་ཆད་པར་ཕུན་སུམ་ཇེ་ཚོགས་དང་། གཟེངས་སུ་ཐོན་པའི་གྲུབ་འབྲས་བྱུང་བས། རྒྱལ་སྤྱིའི་ལྟ་སྣང་ལའང་བར་མེད་དུ་རྒྱ་ཆེར་འཕེལ་བཞིན་པའི་སྣང་བ་ཞིག་སྤྲད་འོང་བ་དེའོ།། བོད་རིགས་རང་སྐྱོང་གི་ས་ཁུལ་རེ་འགས་གཟབ་ནན་བརྟན་བརླིང་དང་། ཚན་རིག་མཐུན་སྤྱོད། སྒམ་བརླིང་ནན་ཞིབ་བྱས་ཏེ་རྨང་གཞིའི་སློབ་གསོ་སྐད་གཉིས་སློབ་གསོའི་དུས་རིམ་དུ་བསླེབ་པར་སྐུལ་འདེད་བགྱིས་པས། སློབ་གསོའང་སྤང་ལ་མེ་སྟག་འཐོར་བ་བཞིན་རྒྱ་ཁབ་ཏུ་འཕེལ་ཏེ་ན་གཞོན་ཡིག་རྨོངས་ལས་ཐར་ཚད་ཀྱང་བརྒྱ་ཆའི་གོ་དྲུག་ལ་བསླེབས་པའོ།།
ཉེ་ཆར་མགོ་ལོག་བོད་རིགས་རང་སྐྱོང་ཁུལ་སློབ་གསོ་ལས་ཁུངས་ཀྱིས་རྫོང་སློབ་གསོ་ལས་ཁུངས་སོ་སོར་རྒྱ་ཡིག་གི་ཐོག་གཞུང་འབྲེལ་ཡིག་ཆ་ཨང་ ༢༠༡ འཁོད་པའི་བརྡ་ཐོ་ཞིག་བཀྲམ་པ་དེའི་ནང་། ༢༠༡༩་ལོའི་སྟོན་ཁའི་སློབ་དུས་གསར་པ་འགོ་བཙུགས་པ་ནས་བཟུང་མགོ་ལོག་ཁུལ་གྱི་ཁོངས་གཏོགས་རྫོང་དང་ཡུལ་ཚོའི་སོ་སོའི་སློབ་ཆུང་ལོ་རིམ་དང་པོའི་ནང་སློབ་གསོའི་ཐབས་ལམ་རིགས་གཉིས་པ་ཞེས་པ་ལག་བསྟར་བྱ་དགོས་པ་དང་། དེའང་སློབ་གསོའི་ཐབས་ལམ་རིགས་གཉིས་པ་ཞེས་པ་ནི་བོད་ཀྱི་སྐད་ཡིག་གི་སློབ་ཚན་གཅིག་པུ་མ་གཏོགས་སློབ་ཚན་གཞན་ཚང་མ་རྒྱ་ཡིག་ནང་སློབ་ཁྲིད་བྱ་རྒྱུའི་སློབ་གསོའི་ཐབས་ལམ་དེར་གོ་དགོས་ཞེས་བཀོད་འདུག ད་ལྟ་བར་དུ་མགོ་ལོག་ཁུལ་གཙོས་པའི་རྫོིང་ཁག་སོ་སོའི་ནང་གི་སློབ་ཆུང་ཁག་གི་ནང་རྒྱའི་སྐད་ཡིག་གི་སློབ་ཚན་གཅིག་མ་གཏོགས་གཞན་རྩིས་རིག་དང་དབྱིབས་རྩིས། དངོས་ལུགས་དང་ལོ་རྒྱུས་སོགས་བསླབ་གཞི་གཞན་རྣམས་བོད་སྐད་ཡིག་ནང་སློབ་འཁྲིད་བྱེད་ཀྱི་ཡོད་ཅིང་། མགོ་ལོག་སྲིད་གཞུང་གི་སློབ་གསོ་ལས་ཁུངས་ཀྱིས་་ད་ཆ་སློབ་ཚན་ཡོངས་རྫོགས་རྒྱ་ཡིག་ནང་སློབ་ཁྲིད་བྱ་རྒྱུ་འདི་ནི་ཁྲིམས་ལུགས་ཀྱི་ངོས་ཐད་ནས་བཤད་ན་ནོར་འཁྲུལ་ཧ་ཅང་གི་ཆེན་པོ་ཞིག་ཡིན།
(༡༩༩༣་ལོའི་ཟླ༤བའི་ཚེས༢༤ཉིན་མགོ་ལོག་བོད་རིགས་རང་སྐྱོང་ཁུལ་མི་དམངས་འཐུས་མི་ཚོགས་ཆེན་སྐབས་དགུ་བའི་གྲོས་ཚོགས་ཐེངས་བཞི་བའི་ཐོག་གྲོས་འཆམ་བྱུང་བ་དང་།༡༩༩༣ལོའི་ཟླ༧པའི་ཚེས༡༧ཉིན་མཚོ་སྔོན་ཞིང་ཆེན་མི་དམངས་འཐུས་མི་ཚོགས་ཆེན་སྐབས་བརྒྱད་པའི་རྒྱུན་ལས་ཨུ་ཡོན་ལྷན་ཁང་གི་གྲོས་ཚོགས་ཐེངས་བཞི་བའི་སྟོང་ཆོག་མཆན་བཀོད་ཅིང་། ༢༠༠༩ལོའི་ཟླ་བའི་ཚེས་༢༣ཉིན་མགོ་ལོག་བོད་རིགས་རང་སྐྱོང་ཁུལ་མི་དམངས་འཐུས་མིའི་ཚོགས་ཆེན་སྐབས་བཅུ་གཉིས་པའི་གྲོས་ཚོགས་ཐེངས་ལྔ་བའི་སྟེང་བཟོ་བཅོས་བྱས་ནས་གྲོས་འཆམ་བྱུང་བ་དང་། ༢༠༠༩ལོའི་ཟླ༧པའི་ཚེས༣༡་ཉིན་མཚོ་སྔོན་ཞིང་ཆེན་མི་དམངས་འཐུས་མིའི་ཚོགས་ཆེན་སྐབས་བཅུ་གཅིག་པའི་རྒྱུན་ལས་ཨུ་ཡོན་ལྷན་ཁང་གི་གྲོས་ཚོགས་ཐེངས་བཅུ་བའི་སྟེང་ཆོག་མཆན་བཀོད་པ།) ལེའུ་དང་པོ། སྤྱིའི་རྩ་འཛིན། དོན་ཚན་དང་པོ།རང་སྐྱོང་ཁུལ་གྱི་བོད་ཀྱི་སྐད་ཆ་དང་ཡི་གེ(གཤམ་ནས་ཚིག་བསྡུས་ཏེ་བོད་ཀྱི་སྐད་ཡིག་ཟེར་རྒྱུ)བཀོད་སྤྱོད་དང་གོང་དུ་སྤེལ་པར་འགན་སྲུང་དང་ཡར་སྐུལ་བྱེད་ཆེད། «ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས»དང་། «ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་ས་ཁོངས་རང་སྐྱོང་བཅའ་ཁྲིམས» «མགོ་ལོག་བོད་རིགས་རང་སྐྱོང་ཁུལ་གྱི་རང་སྐྱོང་སྲོལ་ཡིག»བཅའ་ཀྱི་འབྲེལ་ཡོད་གཏན་ཕབ་གཞིར་བཟུང་ཞིང་།རང་སྐྱོང་ཁུལ་གྱི་དོན་དངོས་དང་སྦྲེལ་ནས་སྲོལ་ཡིག་འདི་གཏན་ལ་ཕབ་པ་ཡིན།
མདོ་འཛོན་པ་སྒྲོལ་མ་ན་རེ། ངའི་མིང་ལ་སྒྲོལ་མ་ཟེར། ང་ད་ལྟ་ཧྥ་རན་སི་རྒྱལ་ཁབ་ན་ཡོད། ངས་ལོ་ཁ་ཤས་སྔོན་མཚོ་སྔོན་བོད་སྐད་རླུང་འཕྲིན་ལས་ཁུངས་ཀྱི་བོད་སྐད་ལེ་ཚན་མདོ་འཛིན་པ་བྱས་མྱོང་། ཡིན་ནའང་། ད་ལྟ་ལས་ཀ་དེ་མ་ལས་ནས་ལོ་ཁ་ཤས་འགོར་སོང་། གྲོགས་པོ་མང་པོ་ཞིག་གིས་ང་ཤེས་པར་བསམ། ང་ཚོགས་པ་འདིའི་ནང་དུ་ཞུགས་དོན་དམིགས་ཡུལ་གཙོ་བོ་ཡང་ཉེ་སྔོན་མེ་ལོང་གི་དྲ་ཐོག་བརྙན་ཐུང་སྨན་ཁང་དུ་བོད་སྐད་ཀྱི་སྐད་སྒྱུར་དགོས་པ་དང་།དྲ་རྩོམ་བོད་སྐད་ཡིག་ལས་དོན་ལྷན་ཁང་གི་ངོ་བོ་དང་འགན་ཁུར་ལ་སོགས་པ་སྤེལ་ནས་བོད་རིགས་སྤྱི་ཚོགས་སྟེང་ཤུགས་རྐྱེན་མང་པོ་
རྔ་བ་བོད་རིགས་ཆའང་རིགས་རང་སྐྱོང་ཁུལ་བོད་ཀྱི་སྐད་དང་ཡི་གེའི་སྲོལ་ཡིག ༢༠༡༧ལོའི་ཟླ༡༢པའི་ཚེས༢༩ཉིན་རྔ་བ་བོད་རིགས་ཆའང་རིགས་རང་སྐྱོང་ཁུལ་མི་དམངས་འཐུས་མིའི་ཚོགས་ཆེན་སྐབས་བཅུ་གཉིས་པའི་གྲོས་ཚོགས་ཐེངས་གཉིས་པའི་ཐོག་གྲོས་འཆམ་བྱུང་། ༢༠༡༨ལོའི་ཟླ༧པའི་ཚེས༢༦ཉིན་སི་ཁྲོན་ཞིང་ཆེན་མི་དམངས་འཐུས་མིའི་ཚོགས་ཆེན་སྐབས་བཅུ་གསུམ་པའི་རྒྱུན་ལས་ཨུ་ཡོན་ལྷན་ཁང་གི་གྲོས་ཚོགས་ཐེངས་ལྔ་བའི་ཐོག་ཏུ་ཆོག་མཆན་གནང་།ལེའུ་དང་བོ། སྤྱིའི་རྩ་དོན། དོན་ཚན་དང་བོ། བོད་ཀྱི་སྐད་དང་ཡི་གེ་སློབ་སྦྱོང་དང་བཀོལ་སྤྱོད། དོ་དམ། ཞིབ་འཇུག གོང་སྤེལ་བཅས་བྱེད་པར་འགན་སྲུང་དང་སྐུལ་འདེད་གཏོང་བ་དང་། བོད་ཀྱི་སྐད་དང་ཡི་གེ་ཚད་ལྡན་ཅན་དང་ཚད་གཞི་ཅན། ཆ་འཕྲིན་ཅན་འཛུགས་སྐྲུན་ལ་སྐུལ་སྤེལ་གཏོང་བ། ལས་དོན་སོ་སོའི་ཁྲོད་དུ་བོད་ཀྱི་སྐད་དང་ཡི་གེའི་ནུས་པ་འདོན་སྤེལ་བཅས་བྱ་ཆེད།《ཀྲུང་ཧྭ་མི་དམངས་སྤྱི་མཐུན་རྒྱལ་
ཉེ་ཆར་ཡུལ་ཤུལ་བོད་རིགས་རང་སྐྱོང་ཁུལ་སྲིད་གཞུང་གི་བོད་སྐད་ཡིག་ལས་དོན་ལྷན་ཁང་གིས་ཡུལ་ཤུལ་གྱི་བརྡ་ཆད་བཀས་བཅད་བྱས་པའི་ཁྱབ་བསྒྲགས་ཤིག་སྤེལ་བར་བརྟེན། དྲ་ཐོག་ནས་ཁྱབ་བསྒྲགས་དེར་མངོན་པར་བསྟོད་ཆེད་བརྒྱུད་བསྐུར་རབས་དང་རིམ་པ་བྱས་དང་བྱེད་མུས་ཤིག་ཆགས་ཡོད། མི་མང་བོ་ཞིག་གིས་ཡུལ་ཤུལ་གྱི་བོད་སྐད་ཡིག་ལས་དོན་ལྷན་ཁང་གི་བཀས་བཅད་དེ་ཁྲིམས་བཟང་བོ་ཞིག་རེད་ཅེས་ལེགས་གསོལ་དང་བསྔགས་བརྗོད་ཡང་མི་ཉུང་བ་བརྗོད། དེས་ན། ས་གནས་སྲིད་གཞུང་མངའ་ཁོངས་ཀྱི་བོད་སྐད་
作者: 登巴嘉措 马尔康市是阿坝藏族羌族自治州的首府,集政治中心,文化中心,经济中心为一体.我从小生长在这里,对这里的人文有着深厚的感情. 马尔康冬暖夏凉,不仅是个宜居城市,川藏各地的人们冬天都喜欢来这里生活,而且它也是朝圣的必经之地,在冬天能看见很多人徒步或者磕头去观音桥.更为殊胜的是,历史上在嘉绒地区曾经有很多的高僧大德在这里诞生和修行,包括宁玛巴,萨迦派,格鲁派,苯教等各个教派,黄金法座就有6-7人,更有很多英勇善战的将士.
ཉེ་སྔོན། མཚོ་སྔོན་ཞིང་ཆེན་མཐོ་རིམ་མི་དམངས་ཁྲིམས་ཁང་གིས་བཀྲ་ཤིས་དབང་ཕྱུག་གི་གོང་གཏུག་བཟློག་སྟེ། བཀྲ་ཤིས་དབང་ཕྱུག་ལ་རྒྱལ་ཁབ་ཁ་བྲལ་སྐུལ་སློང་བྱས་པའི་ཉེས་མིང་འོག་ལོ་ལྔ་ཡི་བཙོན་འཇུག་ཁྲིམས་ཐག་བཅད་པའི་བཅད་ཁྲ་ཐོག་མ་དེ་ལ་རྒྱབ་སྐྱོར་བྱས་པའི་མཐའ་མའི་བཅད་རྒྱ་བཏབས། རང་ལོ་༣༣་ཡིན་པའི་ཁོང་ནི། ༢༠༡༦་ལོའི་ཟླ་༡་ཚེས་༢༧་ཉིན་ལ་ཡུལ་ཤུལ་སྤྱི་བདེ་ལས་ཁུངས་ཀྱིས་རྒྱལ་ཁབ་ཁ་བྲལ་སྐུལ་སློང་བྱས་པའི་ཉེས་འཛུགས་ཀྱིས་འཛིན་བཟུང་ གཞུང་ཕྱོགས་ཀྱིས་ཉེས་འཛུགས་བྱེད་དོན་ནི། ཁོང་གིས་ཨ་རིའི་རྒྱལ་ཁབ་ཀྱི་ཉིའུ་ཡོག་དུས་བབ་ལ་བོད་ཁུལ་གྱི་སྐད་ཡིག་ཐོབ་ཐང་ཤིན་ཏུ་ཐེབས་ཆག་ཡིན་ཚུལ་བརྗོད་དེ་རྒྱལ་ཁབ་དང་སྲིད་གཞུང་གི་མཚན་སྙན་དང་
ཉེ་ཆར་ཞིབ་འཇུག་པ་བཀྲ་ལོ་ཟེར་བས་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་གི་ལྷན་ཚོགས་ཀྱི་སྟེང་དུ་བོད་རང་སྐྱོང་ལྗོངས་ན་རོང་འབྲོག་མང་ཚོགས་ཀྱིས་བཀོལ་སྤྱོད་བྱེད་བཞིན་པའི་སྤྱི་སྤྱོད་སྐད་ཡིག་ནི་བོད་སྐད་ཡིག་ཡིན་ཞེས་བསྒྲགས་ནས་དེ་ནི་རྒྱལ་ཁབ་ཀྱི་བོད་སྐད་ཡིག་ལ་དོ་སྣང་དང་རྒྱབ་སྐྱོར་བྱས་པའི་མཚོན་རྟགས་སུ་དྲངས་ཡོད། གུང་ཁྲན་ཏང་གིས་དབང་བསྒྱུར་བའི་སྔོན་ལ་བོད་སྐད་ཡིག་ནི་རོང་འབྲོག་མང་ཚོགས་ཀྱི་སྤྱི་སྤྱོད་སྐད་ཡིག་མིན་ན་ཅི་རེད། དེ་འདྲའི་ཁུངས་ལུངས་མེད་པའི་ཁ་ཕོ་ལ་ངོ་མི་ཚ་བ་ནི་དེང་གི་ཞིབ་འཇུག་པར་ཁས་འཆའ་བའི་མི་མང་ཤོས་ཀྱི་
1987ལོའི་ཟླ་7ཚེས་9ཉིན་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་སྐབས་བཞི་པའི་ཚོགས་འདུ་ཐེངས་ལྔ་པའི་ཐོག་གྲོས་འཆམ་བྱུང་བ་དང་། 2002ལོའི་ཟླ་5ཚེས་22ཉིན་བོད་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་གྱི་ >ལ་བཟོ་བཅོས་རྒྱག་རྒྱུའི་སྐོར་གྱི་གཏན་འབེབས་གཞིར་བཟུང་དག་བཅོས་བྱས་པ།
རང་རྫོང་གི་མཐོ་རིམ་ལས་ཁུངས་ཁག་དང་སྤྱི་སྟེགས་དོ་དམ་པ་རྣམ་པ། དེ་ཡང་རང་རྫོང་གི་སྤྱི་ཚོགས་འཕེལ་རྒྱས་དང་སྤྱི་ཚོགས་དོ་མཉམ། སྤྱི་ཚོགས་ཀྱི་སྒྲིག་གཞི་དང་སྤུས་ཚད་སྔར་ལས་འཐུས་ཚང་དང་ཆ་མཐུན་དུ་ཕྱོགས་བཞྀན་པའི་དུས་འདིར། ང་ཚོས་ཀྱང་དུས་མཚུངས་སུ་ཁྱེད་གོང་རིམ་གྱི་ལས་ཁུངས་ཁག་དང་འབྲེལ་ཡོད་སྤྱི་སྟེགས་དོ་དམ་པ་རྣམས་ལ། ལས་ཁུངས་ཀྱི་ཡིག་ཆ་གལ་ཆེན་དག་དང་སྤྱི་སྟེགས་སུ་བཀོད་པའི་བརྡ་འཕྲིན་གསར་བ་དེ་དག་རྒྱ་ཡིག་གིས་གསལ་ཞིང་རྒྱས་པར་བཀོད་པ་ནང་བཞིན། བོད་ཡིག་གི་ལམ་ནས་ཀྱང་དེ་མཚུངས་སུ་གསལ་ཞིང་རྒྱས་པར་བཀོད་པའི་རེ་བ་སྙིང་ནས་ཞུས་པ་ཡིན།
© 2020 — Powered by WordPress
Theme by Anders Noren — Up ↑


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ལམ་གསར་འགོད་པས་རྒྱུས་ལོན་པ་ལྟར་ན། བོད་ལྗོངས་སྨན་བཅོས་འགན་སྲུང་ཅུའུ་ཡིས་སྨན་བཅོས་ལམ་ལུགས་ཀྱི་བྱེད་ནུས་ལ་གཞི་ཚུགས་ཏེ་དབུལ་ཕོངས་མང་ཚོགས་ལ་དམིགས་བསལ་གྱི་སྨན་བཅོས་སྲིད་ཇུས་ལག་བསྟར་བྱས་ཤིང་།《བོད་རང་སྐྱོང་ལྗོངས་སྨན་བཅོས་འགན་སྲུང་ཅུའུ་ཡིས་ནད་གཞིའི་རྐྱེན་གྱིས་དབུལ་བོར་འགྱུར་བ་དང་ནད་གཞིའི་རྐྱེན་གྱིས་དབུལ་བོར་བསྐྱར་ལོག་སྔོན་འགོག་བྱེད་པའི་བྱ་བའི་ཇུས་གཞི(ཚོད་ལྟའི་ལག་བསྟར)》ཆེད་དུ་གཏན་འབེབས་བྱས་པ་རེད།
རྒྱུས་ལོན་པ་ལྟར་ན། བོད་ལྗོངས་ཀྱིས་སྨན་བཅོས་འགན་སྲུང་གི་དབུལ་སྐྱོར་བྱེད་ཤུགས་ཇེ་ཆེར་བཏང་སྟེ། ནད་ཀྱི་རྐྱེན་གྱིས་དབུལ་བོར་གྱུར་བ་དང་ནད་ཀྱི་རྐྱེན་གྱིས་སླར་ཡང་དབུལ་བོར་བསྐྱར་ལོག་བྱས་པའི་གནས་ཚུལ་ནུས་ཤུགས་ཡོད་རྒུས་མེད་པར་བཟོས་ནས། 2016ལོ་ནས་བཟུང་། ལྗོངས་ཡོངས་ཀྱི་ནད་གཞིས་རྐྱེན་གྱིས་དབུལ་བོར་གྱུར་བ་དང་ནད་གཞིས་རྐྱེན་གྱིས་དབུལ་བོར་བསྐྱར་ལོག་བྱས་པའི་ཡིག་ཚགས་དང་བྱང་བུ་བཟོས་པའི་མང་ཚོགས་དབུལ་བོ་མི་འབོར་ཁྲི6.33ལ་གནད་འཕིགས་སྐྱོབ་བཅོས་བྱས་ཡོད། སྨན་བཅོས་འགན་སྲུང་དབུལ་སྐྱོར་ལས་དོན་སྤེལ་བ་ནས་བཟུང་། བོད་ལྗོངས་སུ་མང་ཚོགས་དབུལ་བོའི་གཞི་རྩའི་སྨན་བཅོས་འགན་བཅོལ་ལམ་ལུགས་ཕྱོགས་ཡོངས་ནས་ཁྱབ་པ་དང་འབྲེལ་རོགས་དངུལ་སྤྲད་དེ་འགན་བཅོལ་ཁྲོད་ཞུགས་ཡོད། དེའི་ཁྲོད་རོང་འབྲོག་ཁུལ་གྱི་དམིགས་བསལ་དཀའ་ངལ་ཡོད་པའི་མི་སྣ་དང་། དབང་བོ་སྐྱོན་ཅན་ཚབས་ཆེན་མི་སྣ། དྭ་ཕྲུག མ་མཐའི་འཚོ་བའི་འགན་སྲུང་བྱ་ཡུལ་བཅས་འགན་བཅོལ་ནང་ཞུགས་པའི་གྲོན་དངུལ་ཚང་མ་ཁ་གསབ་སྤྲོད་རྒྱུ་དང་། བོད་ལྗོངས་ཀྱི་གྲོང་ཁྱེར་དང་ཞིང་སྡེའི་གྲོང་མིའི་གཞི་རྩའི་སྨན་བཅོས་འགན་བཅོལ་ནང་ཞུགས་པའི་ཡིག་ཚགས་དང་བྱང་བུ་བཟོས་པའི་མང་ཚོགས་དབུལ་བོར་མི་སྒེར་གྱིས་གྲོན་དངུལ་འཇལ་བའི་ཆ་ཤས་ལ་གྲངས་བཅད་རོགས་སྐྱོར་བྱ་རྒྱུ་ཡིན་པ་རེད། དབུལ་ཐར་འགག་སྒྲོལ་གྱི་རྒྱལ་ཁ་ལེན་ཆེད། གྲོང་ཁྱེར་དང་ཞིང་སྡེའི་དབུལ་ཕོངས་མི་འབོར་གྱི་གཞི་རྩའི་སྨན་བཅོས་འགན་བཅོལ་གྱི5%ཡི་འགྲོ་སོང་རྩིས་ཞུའི་བསྡུར་ཚད་ཇེ་མཐོར་བཏང་བ་དང་། ནད་ལྕི་མོའི་འགན་བཅོལ་གྱི་འགྲོ་སོང་རྩིས་ཞུའི་ཚད་གཞི50%ཇེ་དམའ་རུ་བཏང་ནས། 5%ཡི་འགྲོ་སོང་རྩིས་ཞུའི་བསྡུར་ཚད་ཇེ་མཐོར་བཏང་ཡོད་དེ། མཐོ་ཚད་ཀྱི་ཚད་གཞི་མེད་པར་བཟོས་ཡོད་པ་རེད། །
རྩོམ་སྒྲིག་པ། མཁའ་མཚོ་སྐྱིད།


text:
ཚེས3ཉིན་གྱི་ཕྱི་དྲོར2013ལོའི་ཀྲུང་གོ(མཚོ་སྔོན)རྒྱལ་སྤྱིའི་མུའུ་སི་ལིན་ཟས་རིགས་དང་ཅ་ལག་འགྲེམ་སྟོན་རྩ་འཛུགས་ཨུ་ཡོན་ལྷན་ཁང་གིས་གསར་འགྱུར་སྒྲོག་སྤེལ་ཚོགས་འདུ་བསྡུས་པ།
ཀྲུང་གོ་བོད་ཀྱི་དྲ་བའི་འཕྲིན། ཚེས3ཉིན་གྱི་ཕྱི་དྲོར2013ལོའི་ཀྲུང་གོ(མཚོ་སྔོན)རྒྱལ་སྤྱིའི་མུའུ་སི་ལིན་ཟས་རིགས་དང་ཅ་ལག་འགྲེམ་སྟོན་རྩ་འཛུགས་ཨུ་ཡོན་ལྷན་ཁང་གིས་གསར་འགྱུར་སྒྲོག་སྤེལ་ཚོགས་འདུ་བསྡུས་པ་དང་། ཀྲུང་གོ་རྒྱལ་སྤྱིའི་ཉོ་ཚོང་ཡར་སྐུལ་ཨུ་ཡོན་ལྷན་ཁང་དང་མཚོ་སྔོན་ཞིང་ཆེན་མི་དམངས་སྲིད་གཞུང་། ཧྲན་ཞི་ཞིང་ཆེན་མི་དམངས་སྲིད་གཞུང་། ཀན་སུའུ་མི་དམངས་སྲིད་གཞུང་། ཞིན་ཅང་ཡུ་གུར་རིགས་རང་སྐྱོང་ལྗོངས་མི་དམངས་སྲིད་གཞུང་བཅས་ཀྱིས་མཉམ་དུ་བསྒྲུབས་པའི2013ལོའི་ཀྲུང་གོ(མཚོ་སྔོན)རྒྱལ་སྤྱིའི་མུའུ་སི་ལིན་ཟས་རིགས་དང་ཅ་ལག་འགྲེམ་སྟོན་རྩ་འཛུགས་ཨུ་ཡོན་ལྷན་ཁང་གིས་ཉིན་གསུམ་རིང་ལ་འགྲེམ་སྟོན་བྱ་འགུལ་སྤེལ་ནས་ཚེས་གསུམ་ཉིན་མཇུག་རྫོགས།
གསར་འགྱུར་མགྲིན་ཚབ་པས་བཤད་རྒྱུར། 2013ལོའི་ཀྲུང་གོ(མཚོ་སྔོན)རྒྱལ་སྤྱིའི་མུའུ་སི་ལིན་ཟས་རིགས་དང་ཅ་ལག་འགྲེམ་སྟོན་རྩ་འཛུགས་ཨུ་ཡོན་ལྷན་ཁང་གིས་འགྲེམ་ཚོང་དང་དཔལ་འབྱོར་ཉོ་ཚོང་མཉམ་ལས་ཚོགས་འདུ། ཚོང་གཏམ་ཚོགས་འདུ་སོགས་བསྡུས་ནས་རྒྱལ་ཁབ་ཕྱི་ནང་གི་མུའུ་སི་ལིན་ཐོན་ལས་འཕེལ་རྒྱས་སུ་གཏོང་བའི་གནས་ཚུལ་ལ་འཚོལ་ཞིབ་བྱས་པ་དང་། ད་རུང་རྒྱལ་སྤྱིའི་མུའུ་སི་ལིན་དཔང་ཡིག་བདེན་པ་ཡིན་པའི་ར་སྤྲོད་བྱེད་ས་ཇི་ལྟར་ལེན་པ་སོགས་གནད་དོན་ཐད་ལ་རྒྱལ་ཁབ་ཕྱི་ནང་གི་ཆེད་མཁས་པ་དང་བརྗེ་རེས་བྱས་པ་དང་། རྒྱལ་ཁབ་ཕྱི་ནང་གི་ཁེ་ལས་དྲུག་ཅུ་ལྷག་དང་མཉམ་དུ་ཐོན་རྫས་ཉོ་བའི་གན་རྒྱ་བཞག་པ་དང་ལས་གཞིའི་གྲོས་མཐུན་བཀོད། འགྲེམ་སྟོན་ཚོགས་འདུ་དེ་རྒྱལ་སྤྱི་ཅན་དང་ཆེད་ལས་ཅན་བཅས་ཀྱི་ཁྱད་ཆོས་མངོན་ཞིང་། དེའི་ནང་དུ་རྒྱལ་ཁབ་བར་འགྲེམ་སྟོན་བྱེད་པ་དང་། ཕྱི་རྒྱལ་གྱི་ཚོང་བ་ཞུགས་པ་སོགས་སོ་སོར་ལྔ་བཅུ་ནས་བརྒྱ་དང་གྱ་བཞིར་བསླེབས་པས་ལོ་རྒྱུས་ཀྱི་ཟིན་ཐོ་བསྐྲུན་ཟེར།
རྒྱུས་ལོན་བྱུང་བ་ལྟར་ན། ཉིན་བཞིའི་རིང་གི་འགྲེམ་སྟོན་ཁྲོད་གནས་སྐོར་པ་འབུམ་གཉིས་སུ་བསླེབས་པ་དང་། རྒྱལ་ཁབ་དང་ས་ཁུལ་ལྔ་བཅུ་ལྷག་གི་ཁེ་ལས་བདུན་བརྒྱ་དང་གོ་གཉིས་འགྲེམ་སྟོན་ཚོགས་འདུའི་དཔལ་འབྱོར་ཉོ་ཚོང་བརྗེ་རེས་ཚོགས་འདུར་ཞུགས། བསྡོམས་རྩིས་བྱས་པ་ལྟར་ན། རེབ་འདིའི་འགྲེམ་སྟོན་ཚོགས་འདུའི་ཡུལ་དངོས་ནས་ཚོང་གཉེར་བའི་མ་དངུལ་མི་དམངས་ཤོག་སྒོར་བྱེ་བ་གཉིས་ལས་བརྒལ། རྒྱལ་ཁབ་ཕྱི་ནང་གི་ཚོང་འགྲིག་ཚད་ཨ་མེ་རི་ཁའི་སྒོར་མོ་བྱེ་བ་བདུན་དང་ས་ཡ་གསུམ་འབུམ་ལྔར་བསླེབས་པ་དང་། ཚོང་འགུག་དངུལ་འདྲེན་དང་དཔལ་འབྱོར་ཉོ་ཚོང་མཉམ་ལས་ལས་གཞིའི་གྲོས་མཐུན་བཀོད་པའི་མ་དངུལ་ཨ་མེ་རི་ཁའི་སྒོར་མོ་ཕལ་ཆེར་དུང་ཕྱུར་བཞི་དང་བྱེ་བ་གཉིས་ས་ཡ་གཉིས་སུ་བསླེབས། དེའི་ནང་དུ་མཚོ་སྔོན་གྱིས་བཀོད་པའི་ཉོ་ཚོང་ལས་གཞིའི་གན་རྒྱ་བཞི་བཅུ་ལས་བརྒལ་ཞིང་ལོ་རྒྱུས་ཀྱི་ཟིན་ཐོ་བསྐྲུན། །


text:
Klong chen rab byams gsung 'bum/volume 004 087
༄༅། །ལྕེ་བཙུན་གྱི་མགུར།
«སངས་རྒྱས་ལ་ཡིད་ཆེས་སྐྱེས་ཙ་ན༔ བརྒྱུད་པའི་བྱིན་རླབས་འབྱུང་བར་ངེས༔ གོང་མ་ལ་མོས་པ་སྐྱེས་ཙ་ན༔ ཐུགས་རྗེའི་བྱིན་རླབས་འབྱུང་བར་ངེས༔ བླ་མ་ལ་གདུང་བ་སྐྱེས་ཙ་ན༔ ཉམས་དང་བྱིན་རླབས་སྐྱེ་བར་ངེས༔ སྣང་སྲིད་ཆོས་སྐུར་ཤེས་ཙ་ན༔ ཉོན་མོངས་རང་སར་གྲོལ་བར་ངེས༔ ཡེ་གྲོལ་གཅེར་བཞག་གིས་རྒྱས་ཐེབས་ན༔ སངས་རྒྱས་དགོངས་པ་ཡིན་པར་ངེས༔ ལུས་ངག་བདེ་བ་རྙེད་ཙ་ན༔ བླ་མའི་བྱིན་རླབས་ཡིན་པར་ངེས༔ འཁྲུལ་པ་ཕྱི་རོལ་གྱི་སྣང་བ་འགགས་ཙ་ན༔ རང་གི་རྩོལ་བ་ཡིན་པར་ངེས༔ དེ་ལྟར་རྟོགས་པའི་རྣལ་འབྱོར་བདག»༔ «འཁོར་འདས་རུ་ཤན་ཕྱེད་པས་བདེ༔ ཞེས་ལྕེ་བཙུན་གྱི་མགུར་རོ༔ ཨྠིྀ༔ ཛ་ཡནྟུ༔ «འདི་མན་དཀར་ཆག་ན་མི་སྣང་༔ »PAGE - PAGE 61 -


text:
ཁུལ་ཡོངས་ཀྱི་རྩ་འཛུགས་བྱ་བའི་གནས་ཚུལ་གསར་བ་དང་གྲུབ་འབྲས་ཕུལ་བྱུང་དུས་ལྟར་ཤེས་རྟོགས་དང་ཡར་ཞུ། བརྗེ་རེས་བྱེད་པ་དང་། ཆ་འཕྲིན་གྱིས་ཇུས་ཐག་ལ་ཞབས་ཞུ་དང་། ལམ་ཁྲིད་ལ་སྣེ་ཁྲིད། ལག་ལེན་ལ་མཛུབ་སྟོན། དངོས་འབེབས་ལ་སྐུལ་འདེད་གཏོང་བ་བཅས་ཀྱི་ནུས་པ་གལ་ཆེན་འདོན་སྤེལ་བྱེད་པ། ཁུལ་ཡོངས་ཀྱི་རིམ་པ་སོ་སོའི་ཏང་རྩ་འཛུགས་ཀྱིས་གཞི་རིམ་གྱི་རྩ་འཛུགས་འཛུགས་སྐྲུན་སྐུལ་འདེད་གཏོང་བ་སོགས་ལས་དོན་སོ་སོའི་ཁྲོད་འཚོལ་ཞིབ་དང་གསོག་འཇོག་བྱས་པའི་བྱ་ཐབས་བཟང་པོ་དང་ཉམས་མྱོང་བཟང་པོ། དཔེ་སྟོན་བཟང་པོ་བརྗེ་རེས་སྐུལ་སྤེལ་བྱེད་པ། རྩ་འཛུགས་བྱ་བའི་ལག་བསྟར་ནུས་ཤུགས་དང་ཤུགས་རྐྱེན་ཐེབས་ཤུགས་ཇེ་མཐོར་གཏོང་བ་བཅས་ཀྱི་ཆེད་དུ། འདི་ནས་ཁུལ་ཡོངས་ཀྱི་རྩ་འཛུགས་ཁོངས་གཏོགས་ཀྱི་ཆ་འཕྲིན་དྲིལ་སྒྲོག་བྱ་བ་སྔར་ལས་ཤུགས་སྣོན་དང་ལེགས་བཅོས་གཏོང་དགོས་པའི་སྐོར་གྱི་བརྡ་ཐོ་བཏང་བ་གཤམ་གསལ་ལྟར་ཡིན་ཏེ།
གཅིག ངོས་ཟིན་མཐོར་འདེགས་ཀྱིས་དྲིལ་སྒྲོག་ནང་དོན་ཚང་མ་དོན་དངོས་ཡིན་པ་ཁག་ཐེག་བྱ་དགོས། ཆ་འཕྲིན་དྲིལ་སྒྲོག་ནི་བྱ་བ་མཚོན་བྱེད་ཀྱི་ལམ་བུ་གཙོ་བོ་ཡིན་ལ། ཚན་རིག་ཐབས་ཇུས་ཀྱི་གཞི་འཛིན་ས་གཙོ་བོ་དང་། དཔེ་སྟོན་ཉམས་མྱོང་དྲིལ་སྒྲོག་ཁྱབ་སྤེལ་གཏོང་བར་ཕན་པའི་གཞི་རྟེན་ཡང་ཡིན། རྫོང་དང་གྲོང་ཁྱེར་སོ་སོའི་ཚན་ཁག་སོ་སོས་དེ་གཙིགས་སུ་བཟུང་ནས། “ཞབས་ཞུ་ཐབས་ཇུས་ཀྱིས་ལྟེ་བ་དང་། དངོས་འབེབས་སྐུལ་འདེད་ལ་དམ་འཛིན། སྣང་བརྙན་བཞེངས་སྐྲུན་གྱིས་གཙོ་གནད། ཡིད་རྟོན་སྐུལ་སྤེལ་གྱིས་སྒུལ་ཤུགས”བྱེད་པའི་རྩ་དོན་ལྟར། བརྗོད་གཞི་གསར་རྐྱང་དྲང་བདེན་དང་བརྗོད་དོན་ཕུན་ཚོགས་བབ་ཆགས་ཀྱིས། ཉམས་མྱོང་ཕྱོགས་སྡོམ་བྱས་པར་མཛུབ་སྟོན་གྱི་རང་བཞིན་འབུར་དུ་ཐོན་པ་དང་། ཁྱད་ཆོས་སྔོག་འདོན་བྱས་པར་ལག་ལེན་གྱི་རང་བཞིན་འབུར་དུ་ཐོན་པ། དཔེ་སྟོན་གསར་འཛུགས་བྱས་པར་འཐུས་ཚབ་ཀྱི་རང་བཞིན་འབུར་དུ་ཐོན་པ། གནད་དོན་ཤེས་རྟོགས་བྱས་པར་དངོས་ཡོད་ཀྱི་རང་བཞིན་འབུར་དུ་ཐོན་པ། བསམ་འཆར་གྲོས་གཞི་བཀོད་པར་ལག་ལེན་གྱི་རང་བཞིན་འབུར་དུ་ཐོན་པ་དང་། ཆ་འཕྲིན་གྱི་ཁ་བྱང་དོན་འདུས་འདྲ་ཆགས་ཡིན་པ། རྩོམ་ལུས་ཚགས་དམ་ལུགས་མཐུན་ཡིན་པ། རྗོད་བྱེད་གནད་དུ་ཁེལ་བ་བཅས་ཀྱི་སྒོ་ནས། ངེས་པར་དུ་བཤད་ན་བདེན་དཔང་ཡོད་པ་དང་བཤད་པར་གནས་ལུགས་ཡོད་པ། བཤད་སའི་གཞི་ཞིག་ཡོད་པ་བཅས་བྱ་ཐུབ་དགོས། ཚང་མས་དོ་སྣང་བྱ་སའི་ཆ་འཕྲིན་འཛིན་པའི་ནུས་པ་ཇེ་ཆེར་བཏང་ནས། ཀྲུང་དབྱང་དང་ཞིང་ཆེན། ཁུལ་ཨུ་བཅས་ཀྱི་གནད་ཆེའི་ཐབས་ཇུས་དང་བཀོད་འདོམས་གལ་ཆེན་དངོས་འབེབས་བྱས་པའི་གནས་ཚུལ་དང་། ལས་བྱེད་མང་ཚོགས་ཀྱིས་དོ་ཁུར་གཙིགས་འཛིན་བྱེད་པའི་གནད་དོན་ནས་འགོ་བརྩམས་ཏེ། ཚོར་བ་སྐྱེན་པོ་དང་ཁུངས་སྣེ་བཙན་པོར་བསམ་བློ་གནད་སྨིན་བཏང་ནས་ཆ་འཕྲིན་གྱི་ཡིག་རིགས་གྲུབ་ཏུ་འཇུག་དགོས།
གཉིས། ལངས་ཕྱོགས་ཡང་དག་གིས་འཆར་གཞི་འགོད་དུས་དཀྱིལ་སྙིང་སྤྱི་ཁོག་ལྟེ་བར་འཛིན་དགོས། རྩ་འཛུགས་བྱ་བས་ལྟེ་བ་དཀྱིལ་སྙིང་དུ་འཛིན་ཞིང་སྤྱི་ཁོག་ལ་ཞབས་ཞུ་སྒྲུབ་པའི་བྱ་བའི་ལངས་ཕྱོགས་ངོས་ཟིན་ཡང་དག་གིས། ཁུལ་ཡོངས་ཀྱི་སྤྱི་ཁོག་གི་བྱ་བ་དང་། ཞིང་ཆེན་དང་ཁུལ་རྩ་འཛུགས་བྱ་བ་བཅས་ཀྱི་ལས་འགན་གཙོ་བོར་དམིགས་ཞིང་། འགོ་ཁྲིད་ཚན་ཁག་འཛུགས་སྐྲུན་དང་ལས་བྱེད་པའི་འཇོན་མི་དཔུང་སྡེ་འཛུགས་སྐྲུན། གཞི་རིམ་གྱི་རྩ་འཛུགས་འཛུགས་སྐྲུན། ཏང་གི་འཛུགས་སྐྲུན་ལམ་ལུགས་བཅོས་སྒྱུར་སོགས་ལས་འགན་གཙོ་བོར་དམིགས་ནས། དུས་ལྟར་ཁུལ་ཡོངས་ཀྱི་ཏང་གི་འཛུགས་སྐྲུན་དང་རྩ་འཛུགས་བྱ་བའི་ཁྲོད་བྱུང་བའི་གནས་ཚུལ་གསར་བ་དང་གནད་དོན་གསར་བ། ཉམས་མྱོང་གསར་བ། བྱེད་ཐབས་གསར་བ་བཅས་འཚོལ་བསྡུ་བྱ་དགོས། ཁུལ་ཕྱི་ནང་གི་མཐོང་སྣེ་གཉིས་ནས་གནས་བབས་ཆེན་པོ་དང་གནས་ཚུལ་ཆེན་མོ་ཤེས་རྟོགས་བྱ་མཁས་པོ་ཡིས། ཀྲུང་དབྱང་དང་ས་གནས་ཀྱི་རིམ་པ་གཉིས་ནས་བྱེད་ཕྱོགས་དང་སྲིད་ཇུས་ལ་རྒྱུས་ལོན་དང་། བཅོས་སྒྱུར་དང་འཕེལ་རྒྱས་ཀྱི་གནད་རྩ་གཉིས་ནས་བྱ་བའི་གཙོ་གནད་བཀོད་སྒྲིག བརྟག་ཐབས་དང་ཤེས་རྟོག་གི་ཟུར་གཉིས་ནས་དངོས་ཡོད་གནད་དོན་ཐག་གཅོད་བྱས་ནས། ཆ་འཕྲིན་ལ་དོན་དངོས་ཀྱི་གཞི་འཛིན་ས་ཡོད་ཅིང་བསམ་བློའི་ནང་སྙིང་ཡོད་པ། རྒྱལ་ཡོངས་དང་ཞིང་ཆེན་ལ་མིག་རྒྱང་ཕྱོགས་ཤིང་ཀན་ལྷོའི་དོན་དངོས་ལ་མཐུན་པར་འབད་པ་བྱ་དགོས་ལ། སྤྱི་ཁོག་གི་ནང་ནས་ཁྱད་ཆོས་མངོན་ཞིང་རྒྱུན་སྲོལ་གྱི་ཁྲོད་ནས་ཉམས་མྱོང་ལོན་པ། གསར་གཏོད་ཀྱི་ལམ་ནས་ཡར་ཐོན་སྙེག་ཐུབ་པ་འབད་པ་བྱ་དགོས།
གསུམ། བསམ་བློ་གཏོང་མཁས་ཀྱིས་དཔེ་མཚོན་དྲིལ་སྒྲོག་བྱ་དུས་ཟུར་བལྟས་ལེབ་མཐོང་བྱ་དགོས། རྩ་འཛུགས་བྱ་བའི་དུས་རབས་ཀྱི་བླང་བྱ་དང་ནང་གི་ཆོས་ཉིད་ལ་འདང་ཟབ་མོ་རྒྱག་ཅིང་བྱིའུ་བཤའ་བཅོས་བྱེད་པའི་བྱ་ཐབས་མཁས་པོ་ཡིས། སྔོན་ཐོན་དཔེ་མཚོན་གྱིས་སྤྱི་ཡོངས་ཀྱི་གྲུབ་འབྲས་མཚོན་པ་དང་། གནད་དོན་གྱི་ཟུར་ངོས་ནས་ལེབ་རྒྱའི་མི་འདང་ས་དབྱེ་ཞིབ་བྱེད་པ། གྱོད་དཔེ་བྱེ་བྲག་གིས་ཡོངས་ཁྱབ་ཀྱི་བདེན་དོན་ལ་འགྲེལ་བཤད་རྒྱག་དགོས། ཁ་ཐོར་ཚད་ལྡན་མིན་པའི་ཐོག་མའི་ཆ་འཕྲིན་ཁྲོད་ནས་ཁུངས་སྣེ་གསར་བ་དང་བསམ་ཕྱོགས་གསར་བ་རྙེད་མཁས་པོ་ཡིས། ཆ་འཕྲིན་གྱི་བརྟོལ་སྒོ་ཡང་དག་བརྒྱུད་ཆོས་ཉིད་རང་བཞིན་དང་ཡོངས་ཁྱབ་དོན་སྙིང་ལྡན་པའི་ནང་དོན་བཙལ་ནས། ཆ་འཕྲིན་གྱི་གཏིང་རིམ་རིན་ཐང་ཚད་མཐོན་པོས་སྔོག་འདོན་བྱ་དགོས། ཁུལ་ཡོངས་ཀྱི་རྩ་འཛུགས་བྱ་བའི་ལས་འགན་གཙོ་བོ་དངོས་འབེབས་བྱེད་པར་སྦྲགས་ནས། རང་གི་རྫོང་དང་གྲོང་ཁྱེར། རང་གི་ལས་ཁུངས་ཀྱིས་ཏང་འཛུགས་དབུལ་ཐར་འགག་སྒྲོལ་དང་ཏང་འཛུགས་ཁོར་ཡུག་ཕྱོགས་བསྡུས་སྒྲིག་བཅོས་སྐུལ་འདེད། “སློབ་སྦྱོང་གཉིས་དང་བྱེད་པ་གཅིག”གི་སློབ་སྦྱོང་སློབ་གསོ་སོགས་ཀྱི་ཕྱོགས་སུ་སྤྱད་པའི་བྱ་བ་སྒྲུབ་སྟངས་འཚོལ་བསྡུ་ལེགས་སྒྲིག་དང་རྗེས་འདེད་འགོད་སྤེལ། དུས་ཐོག་ཡར་ཞུ་བྱས་ནས། ཆ་འཕྲིན་གྱི་ནང་དོན་ལ“ས་གནས་ཀྱི་ཁྱད་ཆོས”དང“འདམ་རྫབ་ཀྱི་དྲི་ངད”ཡོད་དུ་བཅུག་སྟེ་ཚུར་སྣང་བྱས་པའི་ནང་དོན“མང་ཚོགས་ལ་འབྲེལ”དུ་འཇུག་དགོས།
བཞི། ཕྱོགས་སྡོམ་འཇོན་པོ་ཡིས་བྱེད་སྟངས་ཉམས་མྱོང་ལ་དངོས་ཐོག་བདེན་འཚོལ་རྒྱུན་འཁྱོངས་བྱ་དགོས། བདག་གཞན་མཉམ་བརྗེ་ཡི་བསམ་བློ་གཏོང་མཁས་པོས། ཇུས་ཐག་གཅོད་མཁན་གྱི་བསམ་ཕྱོགས་ནས་གནད་དོན་ལ་ལྟ་རྟོག་དང་དབྱེ་ཞིབ། ཨ་ལན་སྟེར་ཤེས་དགོས། ཆ་འཕྲིན་གྱི་ཚོར་སྐྱེན་དྲག་པོའི་སྒོ་ནས། ད་ལྟའི་བྱ་བ་གཙོ་བོ་དང་དོ་སྣང་བྱེད་ས་ཁོང་དུ་ཆུད་ཅིང་། གོང་རིམ་འགོ་ཁྲིད་ལས་ཁུངས་ཀྱིས་དོ་ཁུར་བྱེད་ས་དང་ཁོ་ཚོས་ཤེས་འདོད་པའི་བྱ་བའི་གནད་རྩའམ་འགག་རྩ་ཁོང་དུ་ཆུད་ནས། སྣེ་འཛིན་རྒྱུ་ཡོད་ཅིང་སྣ་སྟོན་རྒྱུ་ཡོད་པ་བྱ་དགོས། ཆ་འཕྲིན་གྱི་ཡོངས་ཁྱབ་ངོས་ལེན་ཚོར་བ་ཇེ་དྲག་གཏོང་ཞིང་། གཞི་རིམ་ལ་ཟབ་ཞུགས་བྱས་ནས། སྲིད་ཇུས་དངོས་འབེབས་བྱ་དུས་ཀྱི“འགོག་རྐྱེན”རྒྱུས་ལོན་ཤེས་རྟོགས་དང་། སྤྱི་ཡོངས་ཀྱི་བྱ་བ་མཐོར་འདེགས་ལ་ངན་རྐྱེན་ཐེབས་པའི“གནད་འགག”ཡང་དག་འཚོལ་དགོས། ནང་སྒོས་སུ་རོང་འབྲོག་ཁུལ་གྱི་ས་ཁོངས་མི་འདྲ་བའི་ཁྱད་ཆོས་དང་ཡུལ་སྲོལ་གོམས་འདྲིས་མི་འདྲ་བ། རིག་གནས་མི་འདྲ་བ་ལ་གཞིགས་ནས། དབྱེ་ཞིབ་ཞིབ་འཇུག་ཟབ་མོ་དང་འཚོལ་ཞིབ་གསེད་དཀྲོལ་ནན་མོ་བྱས་ནས། ཕྱོགས་སྡོམ་བྱས་པའི་ཉམས་མྱོང་དང་དབྱེ་ཞིབ་བྱས་པའི་གནད་དོན། གྲོས་གཞི་བཏོན་པའི་བསམ་འཆར་བཅས་ལས་དོན་འཕེལ་རྒྱས་ཀྱི་ཆོས་ཉིད་དང་ཀན་ལྷོའི་གནས་ཚུལ་དངོས་ལ་མཐུན་དུ་འཇུག་དགོས།
ལྔ། དོ་དམ་ནན་མོ་སྒོས་དཔྱད་ཞིབ་དང་དཔྱད་བསྡུར་ལ་འགན་འཁྲི་ལོན་ཚད་དངོས་འབེབས་བྱ་དགོས། ཆ་འཕྲིན་དཔྱད་ཞིབ་དོ་དམ་ལ་ཤུགས་སྣོན་རྒྱུ་ནི་ཆ་འཕྲིན་གྱི་སྤུས་ཚད་ཇེ་མཐོར་གཏོང་བའི་བྱ་ཐབས་གཙོ་བོ་ཡིན། རྫོང་དང་གྲོང་ཁྱེར་སོ་སོའི་ཏང་ཨུའི་རྩ་འཛུགས་པུའུ་དང་པུའུ་ནང་གི་ཚན་ཁག་སོ་སོས་ལོ་འཁོར་མོའི་ཆ་འཕྲིན་ཡར་ཞུའི་ལས་འགན་ལེགས་འགྲུབ་ནན་མོ་བྱ་དགོས་ལ། ཆ་འཕྲིན་གྱི་སྤུས་ཚད་ཇེ་མཐོར་བཏང་ནས། ཁུལ་ཡོངས་ཀྱི་རྩ་འཛུགས་བྱ་བའི་ཆ་འཕྲིན་ཆུ་ཚད་སྐུལ་འདེད་གཏོང་བར་འབད་པ་བྱ་དགོས། གཅིག་ནས་ཡར་ཞུའི་གོ་རིམ་ཚད་ལྡན་གཏོང་དགོས། ཁུལ་ཨུའི་རྩ་འཛུགས་པུའུ་གཞུང་ལས་ཁང་གིས་ཆ་འཕྲིན་ཞིབ་ཞིབ་བཤེར་གཏན་འབེབས་དང་ཡར་ཞུའི་བྱ་བ་ཡོངས་ལ་འགན་འཁུར་དགོས། རྫོང་དང་གྲོང་ཁྱེར་གྱིས་ཡར་ཞུ་བྱ་རྒྱུའི་ཆ་འཕྲིན་ཚང་མར་རྩ་འཛུགས་པུའུ་ཀྲང་གིས་ཞིབ་བཤེར་གཏན་འབེབས་ཀྱི་མིང་རྟགས་བཀོད་རྗེས། ད་གཟོད་དུས་ལྟར་བརྙན་སྐྱེལ་བརྒྱུད་ནས་ཁུལ་ཨུའི་རྩ་འཛུགས་པུའུ་ལ་ཤོག་བུའི་པར་གཞི་སྐུར་དགོས་ལ། ཆ་འཕྲིན་ཡར་ཞུ་ཡིག་སྒམ་ནང་ལ་གློག་རྡུལ་པར་གཞི་སྐུར་དགོས། པུའུ་ནང་གི་ཚན་ཁག་སོ་སོའི་ཆ་འཕྲིན་ཡར་ཞུའི་གོ་རིམ་ནི། ཚན་ཁག་གི་མི་སྣས་ཆ་འཕྲིན་གྱི་མ་ཡིག་འགོད་པ་དང་། →ཚན་གཙོ་ཡིས་འགག་འཁུར་མིང་རྟགས་འགོད་པ། →ལས་བགོས་འགོ་ཁྲིད་ཀྱིས་ཞིབ་བཤེར་གཏན་འབེབས་ཀྱི་མིང་རྟགས་འགོད་པ། →གཞུང་ལས་ཁང་གིས་ཞིབ་བཤེར་ཐོ་འགོད་བྱས་རྗེས་ཡར་ཞུ་བྱ་དགོས། རྫོང་དང་གྲོང་ཁྱེར་གྱི་རྩ་འཛུགས་པུའུ་ཀྲང་དང་ཚན་ཁག་སོ་སོའི་ལས་བགོས་འགོ་ཁྲིད་ཀྱིས་ཞིབ་བཤེར་གཏན་འབེབས་ཀྱི་མིང་རྟགས་མ་བཀོད་པའམ་ཡང་ན་གོ་རིམ་ལྟར་ཡར་ཞུ་མ་བྱས་པའི་ཆ་འཕྲིན་ཚང་མ་ཐོ་འགོད་བྱ་མི་ཆོག གཉིས་ནས་ཡར་ཞུའི་ལས་འགན་ལ་གསལ་ཆ་ཡོད་དགོས། རྫོང་དང་གྲོང་ཁྱེར་སོ་སོ་དང་ཚན་ཁག་སོ་སོས༼ཀྲུང་གུང་རྩ་འཛུགས་པུའུ་ཡི་ཆ་འཕྲིན༽དང༼ཀན་སུའུ་རྩ་འཛུགས་བྱ་བའི་ཆ་འཕྲིན༽༼ཀན་སུའུ་རྩ་འཛུགས་བྱ་བའི་དྲ་བ༽༼ཀན་ལྷོའི་རྩ་འཛུགས་བྱ་བའི་ཆ་འཕྲིན༽༼ཀན་ལྷོའི་ཏང་འཛུགས་དྲ་བ༽༼ཀན་ལྷོའི་རྩ་འཛུགས་བྱ་བའི་ཆ་འཕྲིན་སྐད་འཕྲིན་སྤྱི་སྟེགས༽སོགས་སྨྱན་སྦྱོར་སྟེང་གི་ཆ་འཕྲིན་དྲིལ་སྒྲོག་བྱེད་ཤུགས་ཇེ་ཆེར་གཏོང་དགོས། རྫོང་དང་གྲོང་ཁྱེར་གྱིས་ལོ་རེར་ཡར་ཞུ་བྱས་པའི་ཆ་འཕྲིན༣༠ལས་ཉུང་མི་རུང་ཞིང་ཟླ་རེར་ཆ་འཕྲིན༢ལས་ཉུང་མི་རུང་། དེའི་ནང་ནས༼ཀན་ལྷོའི་རྩ་འཛུགས་བྱ་བའི་ཆ་འཕྲིན༽དང༼ཀན་ལྷོའི་ཏང་འཛུགས་དྲ་བ༽༼ཀན་ལྷོའི་རྩ་འཛུགས་བྱ་བའི་དུས་དེབ༽བཅས་སུ་ཉུང་མཐའ་ལོ་རེར་ཆ་འཕྲིན༡༢འགོད་དགོས། ༼ཀྲུང་གུང་རྩ་འཛུགས་པུའུ་ཡི་ཆ་འཕྲིན༽དང༼ཀན་སུའུ་རྩ་འཛུགས་བྱ་བའི་ཆ་འཕྲིན༽༼ཀན་སུའུ་རྩ་འཛུགས་བྱ་བའི་དྲ་བ༽བཅས་སུ་ཉུང་མཐའ་ལོ་རེར་ཆ་འཕྲིན༡རེ་འགོད་དགོས། ཚན་ཁག་སོ་སོས་ལོ་རེར་ཡར་ཞུ་བྱས་པའི་ཆ་འཕྲིན༤ལས་ཉུང་མི་རུང་ཞིང་དུས་ཚིགས་རེར་ཆ་འཕྲིན༡ལས་ཉུང་མི་རུང་། ཀྲུང་དབྱང་ངམ་ཞིང་ཆེན་དང་ཁུལ་རིམ་པར་ཉུར་མཐར་ཡང་ཆ་འཕྲིན༡ཡན་འགོད་དགོས། གསུམ་ནས་སྐར་གསོག་དོ་དམ་ནན་མོ་བྱ་དགོས། གཞུང་ལས་ཁང་གིས་ཆ་འཕྲིན་ཡར་ཞུ་ཐོ་འགོད་ཀྱི་བྱ་བ་ཡོངས་ལ་འགན་འཁུར་དགོས་པ་མ་ཟད། གཤམ་གྱི་བྱེད་ཐབས་ལྟར་སྐར་མ་བསགས་ནས་ཨང་རིམ་སྒྲིག་དགོས། ཀྲུང་གུང་རྩ་འཛུགས་པུའུ་ཡི༼རྩ་འཛུགས་བྱ་བའི་ཆ་འཕྲིན༽གྱིས་ཆ་འཕྲིན༡བཀོད་ཚེ་སྐར་མ༢༠དང་། ༼ཀན་སུའུ་རྩ་འཛུགས་བྱ་བའི་ཆ་འཕྲིན༽གྱིས་ཆ་འཕྲིན༡བཀོད་ཚེ་སྐར་མ༡༥། ཕྱོགས་བསྡུས་བསྡུ་སྒྲིག་བྱས་ཚེ་སྐར་མ༡༠། “ཀན་སུའུ་རྩ་འཛུགས་བྱ་བའི་དྲ་བས”ཆ་འཕྲིིན༡བཀོད་ཚེ་སྐར་མ༡༠། ༼ཀན་ལྷོའི་རྩ་འཛུགས་བྱ་བའི་ཆ་འཕྲིན༽༼ཀན་ལྷོའི་ཏང་འཛུགས་དྲ་བ༽༼ཀན་ལྷོའི་རྩ་འཛུགས་བྱ་བའི་ཆ་འཕྲིན་དུས་དེབ༽བཅས་ཀྱིས་ཆ་འཕྲིན༡བཀོད་ཚེ་སྐར་མ༥། ཕྱོགས་བསྡུས་བསྡུ་སྒྲིག་བྱས་ཚེ་སྐར༢བཅས་ཐོབ། སྨྱན་སྦྱོར་དང་དུས་དེབ་གཉིས་སམ་དེའི་ཡན་གྱིས་མཉམ་དུ་བཀོད་ཚེ་སྐར་མ་ཆེས་མཐོ་ཤོས་དེ་ཁོ་ན་མ་གཏོགས་བརྩི་མི་ཆོག བཞི་ནས་གྲུབ་འབྲས་བཀོལ་སྤྱོད་ལ་ཤུགས་སྣོན་དགོས། གཞུང་ལས་ཁང་གིས་ཆ་འཕྲིན་ཕྱོགས་སྡོམ་དང་སྐར་མ་གསོག་པ། ཨང་རིམ་སྒྲིག་པ་བཅས་ཀྱི་བྱ་བ་ཚང་མར་འགན་ཁུར་ནས། སྐར་མ་ཕྱོགས་སྡོམ་བྱ་དུས་ཀྱང་རྩིས་རྒྱག་བྱེད་ཐབས་ལྟར་ནན་ཏན་བྱ་དགོས་ལ། ལོ་འཁོར་མོའི་ཡར་ཞུ་ལས་འགན་ལེགས་གྲུབ་བྱུང་བའི་རྫོང་དང་གྲོང་ཁྱེར། པུའུ་ཡི་ཚན་ཁག་སོ་སོའི་སྤྱིའི་ཐོབ་སྐར་གྱི་སྟེང་ལ་སྐར་མ༡༠སྣོན་དགོས། ཁུལ་ཨུའི་རྩ་འཛུགས་པུའུ་ཡིས་ཟླ་བ་གཉིས་རེའི་ནང་ཆ་འཕྲིན་ཡར་ཞུའི་བྱ་བ་བརྡ་ཁྱབ་རེ་གཏོང་དགོས། ལོ་མཇུག་ལ་རྫོང་དང་གྲོང་ཁྱེར་གྱི་ཨང་རིམ་སྔོན་མ་གསུམ་དང་། པུའུ་ནང་ཚན་ཁག་གི་ཨང་རིམ་སྔོན་མ་གསུམ་ལ་བརྡ་ཁྱབ་སྤེལ་ནས་བསྟོད་པ་བྱ་དགོས་པ་མ་ཟད། རྫོང་དང་གྲོང་ཁྱེར་གྱི་ཨང་རིམ་གཞུག་མ་གཉིས་དང་ཚན་ཁག་གི་ཨང་རིམ་གཞུག་མ་གཉིས་ལ་སྐྱོན་བརྗོད་བྱ་དགོས། དེ་དང་ཆབས་ཅིག་ཏུ། ཆ་འཕྲིན་ཡར་ཞུའི་བྱ་བ་དེ༼རྩ་འཛུགས་བྱ་བའི་དམིགས་འབེན་འགན་འཁྲིའི་དོ་དམ་ཡི་གེའི༽དཔྱད་ཞིབ་ཁོངས་སུ་བཞག་ནས། ཁྱད་ཆོས་ལྡན་པའི་བྱ་བ༡༼ཀྲུང་གུང་རྩ་འཛུགས་པུའུ་ཡི་ཆ་འཕྲིན༽སྟེང་བཀོད་ཚེ་སྤྱིའི་ཐོབ་སྐར་སྟེང་སྐར་མ༡སྣོན་དགོས། ༼ཀན་སུའུ་རྩ་འཛུགས་བྱ་བའི་ཆ་འཕྲིན༽༼ཀན་སུའུ་རྩ་འཛུགས་བྱ་བའི་དྲ་བ༽སྟེང་དུ་ཆ་འཕྲིན་ཐེངས་མ༢ཡན་བཀོད་ཚེ་སྤྱིའི་ཐོབ་སྐར་སྟེང་སྐར་མ༡སྣོན་དགོས། ལོ་འཁོར་མོའི་ཆ་འཕྲིན་ཡར་ཞུའི་འགན་ཁུར་མ་འགྲུབ་པའི་པུའུ་ནང་གི་ཚན་ཁག་ལ། ཚན་ཁག་ཁོངས་མིའི་ལོ་མཇུག་དཔྱད་ཞིབ་ཀྱི་ཐོབ་སྐར་ནས་སྐར་མ༢གཅོག་དགོས། ལོ་འཁོར་མོའི་ཆ་འཕྲིན་བསྡུ་སྤྱོད་ཀྱི་འགན་ཁུར་མ་འགྲུབ་པའི་པུའུ་ནང་གི་ཁུལ་ཚན་ཁག་ལ། ཚན་ཁག་འགན་འཛིན་པའི་ལོ་མཇུག་དཔྱད་ཞིབ་ཀྱི་ཐོབ་སྐར་ནས་སྐར་མ༢གཅོག་དགོས།
གཞན་ཡང་། རྫོང་དང་གྲོང་ཁྱེར་སོ་སོས་ཟླ༢པའི་ཚེས༢༥ཡི་སྔོན་ལ་རྩ་འཛུགས་བྱ་བའི་ཆ་འཕྲིན་དྲིལ་སྒྲོག་བྱ་བར་འགན་ཁུར་བའི་པུའུ་ཀྲང་གཞོན་པ་དང་ཆ་འཕྲིན་མི་སྣའི་མིང་ཐོ་ཡར་ཞུ་བྱ་དགོས་ལ། ཚན་ཁག་སོ་སོས་ཀྱང་ཆ་འཕྲིན་འབྲེལ་གཏུག་པ༡རེ་གཏན་འཁེལ་བྱ་དགོས།
འབྲེལ་གཏུག་བྱེད་ས། ཧུའུ་ཕིན།
འབྲེལ་གཏུག་ཁ་པར། ༠༩༤༡—༨༢༡༩༢༧༡
ཆ་འཕྲིན་ཡར་ཞུའི་བརྙན་སྐྱེལ། ༠༩༤༡—༨༢༡༣༡༡༨
ཆ་འཕྲིན་ཡར་ཞུའི་ཡིག་སྒམ། [email protected]༡༢༦.com
ཀྲུང་གུང་ཀན་ལྷོ་ཁུལ་ཨུའི་རྩ་འཛུགས་པུའུ་ཡིས།
༢༠༡༧ལོའི་ཟླ༢པའི་ཚེས༢༢ཉིན།
©༢༠༡༧ཀན་ལྷོའི་ཏང་གི་འཛུགས་སྐྲུན་དྲ་བ། ཀྲུང་གུང་ཀན་ལྷོ་ཁུལ་ཨུའི་རྩ་འཛུགས་པུའུ་ཡིས་གཙོ་སྒྲུབ་བྱས་པས་པར་དབང་འདི་གར་དབང་།
སྡོད་གནས། ཀན་ལྷོ་ཁུལ་ཨུའི་གཅིག་གྱུར་གཞུང་ལས་ཐོག་ཁང་གི་དྲུག་ཐོག ཁ་པར། ༠༩༤༡--༨༢༢༢༡༥༩ སྦྲག་ཨང་། ༧༤༧༠༠༠
དྲ་ངོས་རྡེབ་ཚད།མི་ཐེངས། དྲ་ངོས་སྒྲིག་བཟོ། ཧུང་ཏེན་དྲ་རྒྱ།